গল্পঃ তাইৰ প্ৰেমিক/ মেক্সিম গৰ্কী\nHomeঅনূদিত গল্পগল্পঃ তাইৰ প্ৰেমিক/ মেক্সিম গৰ্কী\nমূল: মেক্সিম গৰ্কী\nঅনুবাদ: কুইন ফুকন\nমোৰ এজন চিনাকী মানুহে এবাৰ মোক এই কাহিনীটো কৈছিল ---\nতেতিয়া মই ছাত্ৰ হিচাপে মস্কোত আছিলোঁ। মই থকা ঠাইখনৰ ওচৰতে এগৰাকী মহিলা আছিল, যাৰ বিষয়ে মই অৱতাৰণা কৰিব খুজিছোঁ। তেওঁ আছিল পোলেণ্ডৰ। নাম টেৰেছা। মানুহগৰাকী দীৰ্ঘদেহী। গাৰ গঠন মজবুত, বৰণ ক'লা। ডাঠ চেলাউৰিৰে সৈতে ডাঙৰ খহটা মুখখন কুঠাৰেৰে কাটি উলিওৱা যেন লাগে। যাৰ ক'লা চকুহালত জন্তুৰ চকুৰ দৰে চিকমিকনি লক্ষ্য কৰিব পাৰি। গভীৰ হুটা কন্ঠস্বৰ, শক্তিশালী মাংসপেশীৰে গাৰোৱানৰ দৰে চাল-চলন দেখিলে পৰিশ্ৰমী তিৰোতা যেন বোধ হয়। এই সকলোখিনিৰ বাবে মোৰ মনত তেওঁৰ প্ৰতি অবাঞ্ছিত ভয় এটাই বাহ লৈছিল। মই ঘৰটোৰ একেবাৰে ওপৰৰ কোঠা এটাত বাস কৰিছিলোঁ। মোৰ কোঠাটো আছিল তেওঁৰ কোঠাৰ মুখামুখিকৈ। তেওঁ কোঠাৰ ভিতৰত থকা বুলি গম পালে মই কেতিয়াও মোৰ কোঠাৰ দুৱাৰ নুখুলিছিলোঁ। অৱশ্যে এই ঘটনাটো প্ৰায় নঘটিছিল। কেতিয়াবা মই তেওঁক চিৰিত নতুবা চোতালত হঠাৎ লগ পাইছিলোঁ। মুখামুখি হ'লে তেওঁ মোৰ ফালে চাই মিচিকিয়াই হাঁহিছিল। হাঁহিটো বৰ ৰুক্ষ আৰু দুষ্টালিপূৰ্ণ যেন লাগিছিল। মাজে সময়ে মই তেওঁক সুৰাপান কৰি মাতাল হৈ থকা দেখিছিলোঁ। মুদ খাই পৰা চকু, অবিন্যস্ত চুলি আৰু মুখত এটা বিশেষ ধৰণৰ বিভৎস হাঁহি। তেনেবোৰ সময়তে মোলৈ চাই সোধে -\n'কেনে আছা, মিষ্টাৰ ষ্টুডেণ্ট!'\nআৰু তেওঁ মূৰ্খৰ দৰে মৰা হাঁহিটোৰ বাবে মোৰ তেওঁৰ প্ৰতি বিকৰ্ষণ বাঢ়ি গৈছিল। তেওঁৰ সান্নিধ্যৰ পৰা আঁতৰি থাকিবৰ বাবে মই বাৰে বাৰে ঘৰ সলনি কৰাৰ কথা ভাবিছিলোঁ। কিন্তু মোৰ সৰু কোঠাটো বৰ ভাল আছিল। খিৰিকীৰে নৈসৰ্গিক দৃশ্যবোৰ দেখা পোৱা যায় আৰু তলৰ ৰাজপথটো আছিল নীৰৱ, শান্তিপূৰ্ণ। সেইবাবেই মই কোঠাটো সলনি কৰিব খোজা নাছিলোঁ।\nএদিন ৰাতিপুৱা মই ক্লাছলৈ যাবলৈ সাজু হৈ কাপোৰ-কানি পিন্ধিও বিচনাত পৰি আছিলোঁ। যাবলৈ মন নথকাৰ বাবে অজুহাত এটা উদ্ভাৱন কৰিবলৈ চেষ্টা কৰি আছিলোঁ। এনেতে হঠাৎ মোৰ কোঠাৰ দুৱাৰখন খোল খালে, আৰু দুৱাৰডলিত টেৰেছাৰ কৰ্কশ, বেসুৰা মাতষাৰ শুনিবলৈ পালোঁ -\n'গুড মৰ্ণিং,মিষ্টাৰ ষ্টুডেণ্ট!'\n'আপোনাক কিবা লাগে নেকি?'- মই সুধিলোঁ। মই দেখিলোঁ তেওঁৰ মুখত দোধোৰ-মোধোৰ অৱস্থাৰ চাপ আৰু কাকুতিৰ ভাব। যিটো তেওঁৰ মুখত অস্বাভাৱিক। মানুহগৰাকীক কিবা বিমোৰত পৰা যেন লাগিল।\n'মই তোমাৰ ওচৰলৈ এটা ডাঙৰ সহায় বিচাৰি আহিছোঁ। তুমি মোক সহায় কৰিবানে?'\nমই কোনো উত্তৰ নিদিলোঁ। ভাবিলোঁ, মোৰ লগত ঘনিষ্ঠ হ'বৰ বাবে নিশ্চয় কিবা অভিসন্ধিৰ ৰছনা কৰিছে।\n'মই ঘৰলৈ এখন চিঠি পঠিয়াব খোজোঁ। সেইটোৱেই কাৰণʼ - তেওঁ যিমান পাৰে কোমল আৰু কম্পিত কণ্ঠেৰে ক'লে।\n'অ' সেইটো কথা!' চিঠি লিখাবলৈ আহিছে,মই ভাবিলোঁ। মই জাপ মাৰি উঠি গৈ মোৰ টেবুলৰ ওচৰত বহি কাগজ-কলম উলিয়াই বিৰক্তিৰে ক'লো -\n'ইয়ালৈ আহক। বহক। আৰু কি লিখিব লাগে কৈ যাওক'\nতেওঁ ওচৰ চাপি আহিল। সাৱধানেৰে চকীত বহি দোষী দোষী ভাবেৰে মোলৈ চালে।\n'আচ্ছা, আপুনি কালৈ লিখিব খোজে?'\n'বোলশ্লেভ কাচপাট্। শ্বেভট্ যিয়ানা চহৰ। ৱাৰ্শ্ব ৰোড।'\n'ঠিক আছে, কি লিখিম কওক '\n'মোৰ মৰমৰ বোলেচ... মোৰ প্ৰিয়তম। ভগবানৰ মাতৃয়ে তোমাক সহায় কৰক। মোৰ সোণৰ হৃদয়, তুমি ইমানদিনে তোমাৰ অকনমানি শোকাকুল কপৌজনীলৈ একো লিখা নাই কিয়? -- টেৰেছা '\nমই হাঁহি ৰখাব নোৱাৰিলোঁ। 'এজনী অকনমানি শোকাকুল কপৌ!' আৰু টেৰেছা??যাৰ ছফুট উচ্চতা, বঁটা-বিজয়ী মুষ্টিযোদ্ধাৰ দৰে হাতৰ মুঠি। ক'লা মুখখন দেখিলে এনে লাগে যেন অকনমানি কপৌজনীয়ে গোটেই জীৱন চিমনী চাফা কৰিয়েই কটালে। আৰু কেতিয়াও গা ধুই পোৱা নাই। যিকিনহওক কোনোমতে হাঁহিটো নিয়ন্ত্ৰণ কৰি সুধিলোঁ -\n'এই বোলেচট্ কোন?'\n'বোলেচট্ নহয়,বোলেচ, মিঃ ষ্টুডেণ্ট' মই নামটো ভুলকৈ উচ্চাৰণ কৰাৰ বাবে দুখমনেৰে ক'লে -\n'বোলেচ - মোৰ প্ৰেমিক'\n'তুমি ইমান আচৰিত হৈছা কিয়? এজনী ছোৱালী হিচাপে মোৰ প্ৰেমিক থাকিব নোৱাৰে নেকি?'\nতেওঁ? তেওঁ এজনী ছোৱালী? বাৰু!\nএই মানুহজনীও এজনী ছোৱালী হ'ব পাৰে, মই আচৰিত হ'লো।\n'অহঃ, কিয় নোৱাৰে?' - মই ক'লো। সকলো কথাই সম্ভৱ হ'ব পাৰে।\n'কিমান দিনৰ পৰা তেওঁ আপোনাৰ প্ৰেমিক?'\n'অহ্ অহ্ ' মই ভাবিলোঁ। 'ভাল বাৰু, এতিয়া আপোনাৰ চিঠিখন পঠাব পাৰে'\nঅৱশ্যে মই এটা কথা স্বীকাৰ কৰিব লাগিব যে এনে এক সুন্দৰ প্ৰেমৰ চিঠি পালে মই নিসংকোচে বোলেচৰ ঠাই ল'বলৈ প্ৰস্তুত। কিন্তু ছোৱালীজনী টেৰেছা হ'ব নালাগিব।\n'তোমাৰ এই সহায়ৰ বাবে মই তোমাক আন্তৰিক ধন্যবাদ জনাইছোঁ।' লগতে তেওঁ ক'লে, 'ইয়াৰ বিনিময়ত মই তোমাৰ কিবা কাম কৰি দিব পাৰিমনে? '\n'তথাপি তোমাৰ চাৰ্ট-পেণ্ট যদি ধুবলৈ আছে?'\nএই পেটিকোট পিন্ধা হাতীজনীৰ কথা শুনি মোৰ খঙত তেজ উতলি অহাৰ দৰে অনুভৱ হ'ল। মই ৰুক্ষভাৱেই ক'লো, তেওঁ মোক কোনো কাম কৰি দিয়াৰ প্ৰয়োজন নাই।\nতেওঁ ওলাই গ'ল।\nএক-দুই সপ্তাহমানৰ পাছত এদিন গধূলি মই খিৰিকীৰ কাষত বহি আছিলোঁ। বাহিৰলৈ চাই সুহুৰি বজাই কি কৰিলে ভাল লাগিব তাকে ভাবি আছিলোঁ। বৰ আমনি লাগিছিল সেইদিনা। বতৰটোও গোমা হৈ থকাৰ বাবে বাহিৰলৈ ওলাই যাব খোজা নাছিলোঁ। অৱসাদগ্ৰস্ত হৈ মই আত্মবিশ্লেষণ কৰাৰ যত্ন কৰিছিলোঁ। সেই কামটোও তেনেই নীৰস যেন লাগিছিল। কিন্তু কি কৰিম! তেনে সময়তে মোৰ দুৱাৰখন মেল খাই গ'ল। ভাবিলোঁ, নিশ্চয় কোনোবা আহিছে, কথা পাতিব পৰা যাব।\n'তুমি বাৰু ব্যস্ত আছা নেকি, ছাত্ৰ?'\nআসঃ টেৰেছা। অন্য কোনোবা হোৱা হ'লে!তথাপি ক'লো -\n'নাই। কিবা হ'ল নেকি?'\n'তোমাক সুধিবলৈ আহিছোঁ, মোক আৰু এখন চিঠি লিখি দিব পাৰিবা নেকি?'\n'ঠিক আছে, বোলেচলৈ?'\n'নহয়। এইবাৰ বোলেচৰ ফালৰ পৰা লিখি দিব লাগে'\n'চোৱা, কি মূৰ্খৰ দৰে কথা কৈছোঁ মই। এইখন চিঠি মোৰ কাৰণে নহয়। মোৰ এজন বন্ধু, পৰিচিত এজন মানুহ। তেওঁৰো এজনী প্ৰেয়সী আছে, মোৰ নামৰ দৰে একে- টেৰেছা। বোলেচেও মোৰ দৰে লিখিব নাজানে। সেইকাৰণে তুমি তাৰ হৈ তাৰ প্ৰেয়সীলৈ অৰ্থাৎ এইজনী টেৰেছালৈ এখন চিঠি লিখি দিব পাৰিবানে?'\nমই তেওঁৰ মুখলৈ চালোঁ, বৰ বিমোৰত পৰা যেন লাগিছিল। তেওঁৰ আঙুলিবোৰ কঁপিছিল। তেওঁৰ কি হৈছে মই প্ৰথমতে ধৰিব পৰা নাছিলোঁ যদিও পাছত বুজি পালো।\nমই শান্তভাৱে ক'লো -\n'চাওক, মই জানো যে আপুনি এইবোৰ সকলো মিছা কৈ আছে। ইয়াত কোনো বোলেচ আৰু টেৰেছা নাই। এইটো আপোনাৰ মোৰ ইয়ালৈ অহাৰ অজুহাত মাত্ৰ। এনেকৈ আপুনি আহি থাকি লাভ নাই, আপোনাৰ লগত মই কোনো সমন্ধ ৰাখিব নোখোজোঁ। বুজি পাইছেনে?'\nএইবাৰ তেওঁৰ মুখখন ৰঙা হৈ উঠিল। দেখিলোঁ, তেওঁ হঠাৎ বিক্ষিপ্ত আৰু ভীতিগ্ৰস্ত হৈ পৰিছে। কিবা এটা ক'ব খুজিছে কিন্তু ক'ব পৰা নাই। তেওঁক তেনে অৱস্থাত দেখি মোৰ ভাৱ হ'ল - হয়তো মই তেওঁক অলপ ভুল বুজিছোঁ। ইয়াৰ অন্তৰালত নিশ্চয় কিবা ৰহস্য লুকাই আছে। কিন্তু কি?\n'মিঃ ষ্টুডেণ্ট' - তেওঁ ক'বলৈ আৰম্ভ কৰিছিল কিন্তু একো ক'ব নোৱাৰিলে। হাত জোকাৰি দুৱাৰৰ ফালে ঘূৰি লাহে লাহে ওলাই গুচি গ'ল।\nমোৰ মনত অপ্ৰীতিকৰ ভাব এটাই দোলা দি থাকিল। মই শুনিলোঁ, তেওঁ সজোৰে নিজৰ কোঠাৰ দুৱাৰ বন্ধ কৰিছে। বোধহয় তেওঁৰ খুব খং উঠিছে। মই কথাবোৰ আকৌ ভালদৰে ভাবিলোঁ। তাৰপাছত ঠিক কৰিলোঁ, মই নিজে গৈ তেওঁক যেনেতেনে ঘূৰাই আনিম আৰু বিচৰামতেই চিঠিখন লিখি দিম।\nমই তেওঁৰ কোঠালৈ সোমাই গ'লো। মূৰে-কপালে হাত থৈ তেওঁ টেবুলৰ ওচৰতে বহি আছিল।\n'শুনকচোন' - মই ক'লো\nগল্পটোৰ এই অংশত মই অস্বস্তি আৰু অসহজ অনুভৱ কৰোঁ।\n'অকনমান শুনকচোন' - মই পুনৰ ক'লো\nতেওঁ বহাৰ পৰা উঠিল। পকা আঙঠাৰ দৰে চকু দুটা লৈ মোৰ ওচৰ চাপি আহিল। মোৰ কান্ধত হাত থৈ ফুচফুচাই ক'লে, অথবা তেওঁৰ গলগলীয়া মাতেৰে ক'বলৈ ধৰিলে-\n'তুমি চোৱা, বোলেচ যেনিবা নায়েই, আৰু টেৰেছাও যদি নাই,তাৰপাছত কি হ'ল? কাগজ এখনত দুটামান শব্দ লিখি দিয়াটো তোমাৰ বাবে ইমান কঠিন কামনে? আৰু তুমি?ধুনীয়া চুলিৰে সৈতে এটা সৰু ল'ৰা। তোমাক মই কিমান ভাল বুলি আশ্বাসত লৈছিলোঁ। হয়, এটা কথা সঁচা, ইয়াত কোনো বোলেচ নাই। কোনো টেৰেছাও নাই। মাত্ৰ মই আছোঁ।'\n'ৰ'বচোন ৰ'ব।' - পৰিস্থিতিটো মই মুঠেও অনুধাৱন কৰিব নোৱাৰি ক'লো -\n'আপুনি এইবোৰ কি কৈছে? কোনো বোলেচ নাই মানে?'\n'হ'য়, নাই। তাৰপৰা কি হ'ল?'\n'আৰু টেৰেছাও নাই?'\n'নাই, কোনো টেৰেছাও নাই। মাত্ৰ মই আছোঁ'\nমই বুজিব পৰা নাছিলোঁ। একেথিৰে তেওঁৰ মুখলৈ চাই আছিলোঁ। বুজিবলৈ চেষ্টা কৰিছিলোঁ, আমাৰ দুয়োৰে মাজত কোনজনৰ মগজুৰ বিকৃতি ঘটিছে। কিন্তু তেওঁ পুনৰ টেবুলৰ ওচৰলৈ গৈ কিবা এটা বিচাৰিবলৈ ধৰিলে। তাৰপাছত মোৰ কাষলৈ আহি আহতকণ্ঠেৰে ক'বলৈ ধৰিলে -\n'এয়া তুমি মোক বোলেচলৈ লিখি দিয়া চিঠিখন। লৈ যোৱা এইখন। তুমিটো পুণৰ মোক লিখি নিদিয়া। অন্য কোনোবা এজন নিশ্চয় ওলাব, যিয়ে মোক লিখি দিব।'\nমই চালো, সেইখনেই মই কিছুদিনৰ পূৰ্বে বোলেচলৈ লিখি দিয়া চিঠিখন।\n'শুনক, টেৰেছা! এইবোৰৰ অৰ্থ কি আপুনি মোক বুজাই ক'বনে? যদি আপুনি চিঠিবোৰ নপঠায়, তেনেহলে আনৰ হতুৱাই চিঠিবোৰ লিখাৰ কাৰণ কি?'\n'বোলেচলৈ পঠাব, আৰু ক'লৈ?'\n'কিন্তু তেনে কোনো বোলেচ নাই যে!'\nমই সঁচাকৈয়ে একো বুজা নাছিলোঁ। এই সকলোবোৰ এৰি কোঠাৰ পৰা ওলাই অহাৰ বাদে অন্য উপায় নাছিল। তেতিয়া তেওঁ ক'বলৈ আৰম্ভ কৰিছিল -\n'কি এইবোৰ?'- তেওঁ বিষণ্ণ কণ্ঠৰে কৈ গ'ল\n'ইয়াত বোলেচ নামৰ কোনো ব্যক্তি নাই'।\nতেওঁ হাতদুখন এনেকৈ ডাঙিলে যেন তেওঁ নিজেই বুজি পোৱা নাই।\n'কিন্তু মই তেওঁ থকাটো বিচাৰোঁ। আনবোৰ মানুহৰ দৰে মইও মানুহ নহওঁনে? হওঁ, মই জানো। কিন্তু মই তেওঁলৈ চিঠি লিখিলে কাৰোটো একো ক্ষতি নহয়।'\n'কিন্তু বোলেচ যে নায়েই'\n'আহঃ! তেওঁ যেনিবা নায়েই তাতে কি হ'ল? তেওঁ নাই কিন্তু মোৰ বাবে আছে। আৰু টেৰেছা - সেইজনী ময়েই। তেওঁ মোৰ চিঠিৰ উত্তৰ দিয়ে আৰু পুনৰ মই তেওঁলৈ লিখোঁ।'\nমই কথাবোৰ বুজি উঠিছিলোঁ আৰু মনত দুখ পাইছিলোঁ। মোৰ নিজৰে আগত লাজ লাগিছিল।মোৰ সমীপতে, মাত্ৰ তিনিখোজ আঁতৰতে এনে এজনী মানুহ আছিল যাক ভালপাবলৈ, অকণমান সহানুভূতি জনাবলৈ এই পৃথিৱীত কোনো নাছিল। তেওঁ নিজেই নিজৰ প্ৰিয়জনক উদ্ভাৱন কৰি লৈছিল।\n'এতিয়া চোৱা ! তুমি মোক বোলেচলৈ এখন চিঠি লিখি দিলা, আৰু মই সেইখন অন্য কাৰোবাক পঢ়িবলৈ দিলোঁ,যেতিয়া তেওঁলোকে চিঠিখন পঢ়ি দিব তেতিয়া শুনাৰ লগে লগে মোৰ বিশ্বাস জন্মিব যে সঁচাই বোলেচ আছে। আৰু মই তোমাক বোলেচৰ পৰা টেৰেছালৈ এখন চিঠি লিখিবলৈ কৈছিলোঁ। অৰ্থাৎ বোলেচৰ পৰা মোলৈ। সেই চিঠি আন এজনৰ দ্বাৰা পঢ়ুৱাই যেতিয়া মই শুনোঁ, তেতিয়া মোৰ দৃঢ় বিশ্বাস জন্মে যে বোলেচ আছে। আৰু এনেদৰেই মোৰ জীৱন সহজ হৈ পৰে।'\nযিকিনহওঁক, তেতিয়াৰে পৰা নিয়মিতভাৱে মই সপ্তাহত দুখন চিঠি লিখিবলৈ আৰম্ভ কৰি দিলোঁ। এখন বোলেচলৈ। আনখন টেৰেছালৈ। মই টেৰেছালৈ লিখা চিঠিবোৰ প্ৰাণঢালি লিখিছিলোঁ। যিবোৰ পঢ়ি শুনাওতে তেওঁ বেসুৰা কণ্ঠৰে উচুপি উচুপি কান্দিছিল। বিনিময়ত তেওঁ মোৰ জোতা চাফা কৰি দিছিল। চাৰ্ট-পেণ্ট, মোজা ধুই দিছিল। তাৰপাছত তিনিমাহ মানৰ পিছত তেওঁক কাৰাদণ্ড বিহা হৈছিল। এতিয়া চাগে নিঃসন্দেহে তেওঁ ঢুকাল।\nমোৰ চিনাকী মানুহজনে চিগাৰেটৰ ছাইবোৰ জোকাৰি পেলালে। চিন্তামগ্নভাৱে আকাশলৈ চাই ক'লে - হয়, মানুহে জীৱনত যিমানেই তিক্ততাৰ সোৱাদ পায় সিমানেই বেছি আকুলভাৱে তেওঁ মধুৰ স্বাদলৈ আশা কৰে। আৰু আমি? আমি আমাৰ উৱলি যোৱা মূল্যবোধৰ মাজত আৱদ্ধ হৈ থাকোঁ। আমাৰ নিজৰ সামৰ্থ্যৰ কুঁৱলীৰ মাজেৰে এজনে আনজনক চাওঁ। নিজৰ নিৰ্দোষীতাত আমাৰ অটল বিশ্বাস। ফলত এইধৰণৰ কথা আমি প্ৰায় বুজিব নোৱাৰোঁ।\nফলত এই গোটেই বিষয়টোৱেই একেবাৰে অৰ্থহীন আৰু নিৰ্মম যেন লাগে। আমি কওঁ, স্খলিত মানুহ - কিন্তু এই পতিত মানুহবোৰ কোন জানিব খোজোনে? প্ৰথম কথা তেওঁলোকো আমাৰ দৰে হাড়-তেজ-মঙহ আৰু স্নায়ুৰে গঠিত মানুহ। যুগে যুগে এই কথা আমাক কৈ অহা হৈছে অহৰ্নিশে। আমি প্ৰকৃততে কেৱল শুনোঁহে - কোনেও নাজানো কি দুৰ্বোধ্য কথা সেয়া। মানৱীয়তাৰ উচ্চস্বৰীয় জ্ঞানোপদেশ দি আমি নিজেই ভ্ৰষ্ট নহয়নে? বাস্তৱতে আমি প্ৰত্যেকেই পতিত লোক। আৰু আমি যলৈকে দেখিছোঁ, স্বয়ংসম্পূৰ্ণতাৰ অটল গহ্বৰত খহি পৰিছোঁ- আৰু আমাৰ নিজৰ শ্ৰেষ্ঠতাৰ ওপৰত বিশ্বাস ৰাখোঁ। কিন্তু বহুত হ'ল, এই সকলোবোৰ পুৰণি ধাৰণা। পুৰণি পাহাৰৰ দৰে। এইবোৰ ইমান পুৰণি কথা যে এইবোৰ কথা ক'বলৈ মানুহে লাজ পায়।\nগল্পকাৰৰ পৰিচয় : ১৮৬৮ চনত ৰাছিয়াত জন্ম । মেক্সিম গৰ্কীৰ প্ৰকৃত নাম আলেক্সেই মেক্সিমভিছ পেছকভ (Alexei Maximovich Peshkov) । তেখেত বিখ্যাত ‘মা’ উপন্যাসৰ দ্ৰষ্টা হিচাপে সমগ্ৰ বিশ্বতে পৰিচিত। তেখতৰ ৰচনাত সমাজ-ৰাজনৈতিক বাস্তৱতা দেখা পোৱা যায়। তেওঁ পাঁচবাৰকৈ নবেল বঁটাৰ বাবে মনোনীত হৈছিল । ১৯৩৬ চনত নিমোনিয়াত আক্ৰান্ত হৈ গৰ্কীয়ে মৃত্যুক সাৱটি লয়।


কোৰোণা হ’লে হওক, মাস্ক নিপিন্ধো! গুৱাহাটীৰ মহানাগৰিকে মাস্ক নিপিন্ধি আৰক্ষীক জৰিমণা দিলে ৪৩ লাখ টকা– News18 Assam\nকোৰোণা হ’লে হওক, মাস্ক নিপিন্ধো! গুৱাহাটীৰ মহানাগৰিকে মাস্ক নিপিন্ধি আৰক্ষীক জৰিমণা দিলে ৪৩ লাখ টকা\n»কোৰোণা হ’লে হওক, মাস্ক নিপিন্ধো! গুৱাহাটীৰ মহানাগৰিকে মাস্ক নিপিন্ধি আৰক্ষীক জৰিমণা দিলে ৪৩ লাখ টকা\nUpdated:September 19, 2020, 4:53 PM IST\nসমগ্ৰ দেশৰ লগতে অসমতো দৈনিক বৃদ্ধি পাইছে কোভিড 19ত আক্ৰান্ত হোৱা ৰোগীৰ সংখ্যা।\nLast Updated: September 19, 2020, 4:53 PM IST\nসমগ্ৰ দেশৰ লগতে অসমতো দৈনিক বৃদ্ধি পাইছে কোভিড 19ত আক্ৰান্ত হোৱা ৰোগীৰ সংখ্যা। স্বাস্থ্য বিভাগৰ তথ্য অনুসৰি দৈনিক গড়ে অসমত আক্ৰান্ত হৈছে প্ৰায় ২ হাজাৰকৈ লোক ৷ ফলত এতিয়া অসুবিধা হৈছে আক্ৰান্ত সকলক চিকিৎসা প্ৰদান কৰাৰ ক্ষেত্ৰত ৷ আনকি উদ্বেগজনক ভাবে বৃদ্ধি পাইছে কোৰোণাত আক্ৰান্ত হৈ মৃত্যুক সাৱটি লোৱা ৰোগীৰ সংখ্যাও।\nকিন্তু মহানাগৰিকে মানি চলা নাই স্বাস্থ্য বিভাগৰ নিৰ্দেশনা ৷ স্বাস্থ্য বিভাগে বাৰে বাৰে সকলোকে ৰাজহুৱা স্থানত মাস্ক পৰিধান কৰাৰ লগতে সামাজিক দুৰত্ব বজাই ৰাখিবলৈ আহ্বান জনাইছে। কিন্তু এতিয়াও বহু সংখ্যক লোকে মনা নাই এই নিৰ্দেশনা ৷ উপায়হীন হৈ আৰক্ষীয়ে এতিয়া মাস্ক পৰিধান নকৰা লোকৰ পৰা লৈছে জৰিমণা।\nতথাপিও একাংশই নুশুনে চৰকাৰৰ কথা, নামানে চৰকাৰী নীতি-নিয়ম। মাস্ক পৰিধান নকৰা লোকৰ পৰা জৰিমণা সংগ্ৰহ কৰি এতিয়া আৰক্ষীয়ে গঢ়িছে অভিলেখ। মাত্ৰ এদিনতে আৰক্ষীয়ে সংগ্ৰহ কৰিলে প্ৰায় ১ লাখ টকাৰ জৰিমণা। যোৱা ৮ মে’ ৰ পৰা ১৬ ছেপ্তেম্বৰলৈকে মহানগৰ আৰক্ষীয়ে মাস্ক পৰিধান নকৰা লোকৰ পৰা সংগ্ৰহ কৰিলে ৩৮ লাখ, ১১ হাজাৰ ৭০০ টকাৰ জৰিমণা ৷ আজিৰ দিনটোলৈকে এই পৰিমাণ হৈছেগৈ ৪৩ লাখৰো অধিক।\nFirst published: September 19, 2020, 4:52 PM IST


জন্মৰ মাত্ৰ ১০ দিনতে মাতৃৰ পৰা বিচ্ছিন্ন হোৱা কৃষ্ণ এতিয়া কেনে আছে? How-is-Krishna-who-was-separated-from-his-mother-just-10-days-after-birth-tvbiputan-hb– News18 assam\nজন্মৰ মাত্ৰ ১০ দিনতে মাতৃৰ পৰা বিচ্ছিন্ন হোৱা কৃষ্ণ এতিয়া কেনে আছে?\nকৃষ্ণ হৈছে বিগত বানত কাজিৰঙা ৰাষ্ট্ৰীয় উদ্যানত উদ্ধাৰ হোৱা এটা কণমানি গঁড় পোৱালী।\nLast Updated : September 13, 2021, 12:52 IST\nকেনে আছে কাজিৰঙাৰ বানত উদ্ধাৰ হোৱা কৃষ্ণ? মাত্ৰ দহ দিনীয়া বয়সতে মাতৃৰ পৰা বিছিন্ন হোৱা কৃষ্ণ এতিয়া লালিত পালিত কাজিৰঙা বন্যপ্ৰাণী উদ্ধাৰ আৰু পুনঃ সংস্থাপন কেন্দ্ৰত।\nকৃষ্ণ হৈছে বিগত বানত কাজিৰঙা ৰাষ্ট্ৰীয় উদ্যানত উদ্ধাৰ হোৱা এটা কণমানি গঁড় পোৱালী। উদ্ধাৰ কৰাৰ দহ দিনৰ পাছত এতিয়া মাতৃস্নেহ দিয়াৰ চেষ্টা অব্যাহত ৰাখিছে বন্যপ্ৰাণী উদ্ধাৰ আৰু পুনঃ সংস্থাপন কেন্দ্ৰই। কেন্দ্ৰটোতে চিকিৎসা আৰু পৰিচৰ্যাৰ মাজত সুস্থহৈ উঠিছে বিশদিনীয়া গঁড় পোৱালীটো ৷\nশেহতীয়াকৈ আগষ্ট মাহত কৃষ্ণ জন্মষ্টমী দিনা কাজিৰঙা ৰাষ্ট্ৰীয় উদ্যানৰ কহঁৰা বনাঞ্চলৰ মিহিমুখৰ এটা হাইলেণ্ডত উদ্ধাৰ হৈছিল মাতৃৰ পৰা বিচ্ছিন্ন হৈ পৰা গঁড় পোৱালীটো। জন্মষ্টমীৰ দিনা উদ্ধাৰ হোৱাৰ বাবে চিনাক্তকৰণত সুবিধা হোৱাকৈ পোৱালিটোৰ নাম কৃষ্ণ ৰাখিলে বন্যপ্ৰাণী উদ্ধাৰ আৰু পুনঃ সংস্থাপন কেন্দ্ৰই ৷ কেন্দ্ৰটোৰ চিকিৎসা কৰ্মীৰ পৰিচৰ্যা তথা চেনেহৰ মাজত নতুন জীৱন আৰম্ভ কৰিছে গঁড় পোৱালীটোৱে ৷\nমাতৃৰ পৰা বিচ্ছিন্ন হোৱা গঁড় পোৱালীটোক উদ্ধাৰৰ ২৪ ঘণ্টাৰ ভিতৰত মাকক বিচাৰি পালে উভতাই পঠাব পৰা গ'ল হেতেন বুলি মন্তব্য কৰে কেন্দ্ৰটোৰ চিকিৎসক চামচুল আলীয়ে। এতিয়া উদ্ধাৰৰ দহ দিন অতিক্ৰম কৰিলে যাৰ বাবে মাকৰ মৰম স্নেহৰ পৰা বঞ্চিত হৈ কেন্দ্ৰটোতে ডাঙৰ দীঘল হব লাগিব গঁড় পোৱালিটো।\nউল্লেখ যে, বিগত বৰ্ষৰ বানত মাতৃৰ পৰা বিছিন্ন হোৱা আন চাৰিটা গঁড় পোৱালী এতিয়াও প্ৰতিপালিত হৈ আছে কাজিৰঙাৰ পানবাৰীস্থিত বন্যপ্ৰাণী উদ্ধাৰ আৰু পুনৰ সংগস্থাপন কেন্দ্ৰত।\nFirst published: September 13, 2021, 12:52 IST\nBaby Rhino KrishnaKaziranga national Parkrhino


প্ৰতাৰণা - বৰ্ণালী ফুকন - সাহিত্য ডট অৰ্গ\nপ্ৰতাৰণা – বৰ্ণালী ফুকন\nহঠাৎ তাই চিন্তুক দেখা পাই গ’ল৷ শূলীন নামৰ তিনি তাৰকাযুক্ত হোটেলখনৰ পৰা গহীন খোজেৰে চিগাৰেট হুপি হুপি ফুটপাথেৰে ৰিলায়েন্স মলটোৰ দিশত আগুৱাই যোৱা দেখিলে৷ তাৰ পিচে পিচে চুৰিদাৰ পৰিহিতা এগৰাকী মহিলা, খুব সম্ভৱ তাৰ ঘৈণীয়েক৷\nতাই আছে ৰাস্তাৰ সিটো পাৰে, সিহঁতৰ ঠিক বিপৰীতে৷ তাই আঁৰ লৈ সিহঁতৰ গতিবিধি লক্ষ্য কৰি থাকিল৷ ৰিলায়েন্সৰ মুখত ৰৈ সি চিগাৰেটৰ শেষ হোপাটো মাৰি চিগাৰেটটো দলি মাৰি চিৰি বগাই ওপৰলৈ উঠিল৷ ইমান পৰে লক্ষ্য কৰি থাকি তাই লাহেকৈ ৰাস্তাটো পাৰ হ’ল৷ তাক দেখাৰ লগে লগে ইমান দিনে উমি-উমি জ্বলি থকা প্ৰতিশোধৰ জুইকুৰা দপ-দপাই জ্বলি উঠিল৷ বিশটা বছৰৰ আগৰ প্ৰতাৰণা, ইমান দিন যোৱাৰ পাছতো কমা নাই প্ৰতিশোধৰ জ্বালা৷ বৰঞ্চ সময় যায় মানে পুৰণি মদৰ দৰে চোক বাঢ়িছেহে৷\nতাই চিৰি বগাই ৰিলায়েন্সৰ ভিতৰত প্ৰবেশ কৰিলে৷ দুৱাৰ মুখৰ চিনাকি চিকিউৰিটিৰ ল’ৰাটোৱে কিবা কৈছিল৷ তাইৰ আজি একো শুনাৰ ধৈৰ্য্য নাই, তাইৰ মন মগজুত চিন্তুয়ে ভৰ কৰি আছে৷ ইফালে সিফালে তাই তাক বিচাৰিব ধৰিলে৷ ঘৈণীয়েক বুলি ভবা মানুহ গৰাকী ইতিমধ্যে কেইবাটাও কুৰ্টা হাতত লৈ ট্ৰায়েল ৰুমলৈ সোমাই গ’ল৷ এয়াই সুবৰ্ণ সুযোগ৷ তাই এইবাৰ চিন্তুক বিচৰাত লাগিল৷ সি টি চাৰ্ট এটা লৈ লিৰিকি বিদাৰি আছে৷ তাই ভাবিলে ঘৈণীয়েক ওলোৱালৈ বাট চাই এখন নাটকৰ সৃষ্টি কৰিব নে আগতেই তাক আগ ভেটিব৷ তাই ফোনটো খেপিয়াই চালে, সি সদায় কৈ অহাৰ দৰে অপমান কৰি ফং বনালোঁ, আজি তাক ঘৈণীয়েকৰ আগত ফং বনাবলৈ সকলো তথ্য সহকাৰে প্ৰমাণ আছে৷ তাইৰ ৰৈ থাকি সময় নষ্ট কৰিবলৈ মন নগ’ল৷ তাই লৰালৰিকৈ চিন্তুৰ কাষত থিয় হৈ হেল্ল’ বুলি কৈ তালৈ চাই থাকিল৷ আকস্মিক ভাবে অপৰিচিত এটুকুৰা ঠাইত তাক কোনোবাই চিনি পাই হেল্ল’ কব সি ভাবিবই পৰা নাছিল৷ তাকো সি এসময়ত প্ৰতাৰণা কৰি একো এটা নোকোৱাকৈ পলাই অহা তাৰ এসময়ৰ প্ৰেমিকা আহি তাৰ সন্মুখত থিয় হবহি সি ভাবিবই পৰা নাই৷ এটা মুহূৰ্তৰ বাবে সি হতভম্ব হ’ল৷ তাৰ পিচতেই একোৱেই যেন হোৱা নাই এনে ভাবেৰে তাইক সুধিলে – ভালে আছ?\nতাই হুঁটা মাত এটা উলিয়াই দাবী দিয়াৰ সুৰত কৈ উঠিল -ভাল বেয়াৰ খবৰ লবলৈ বা দিবলৈ অহা নাই মই৷ মোক আজি তই কৰা প্ৰতাৰণাৰ দাম লাগে৷ সি ভয় খোৱা যেন লাগিল তাইৰ, সি কৈফিয়ৎ দিব বিচাৰি কিবাকিবি কবলৈ লওঁতেই তাক ৰখাই দি ক’লে -মই তোৰ ওচৰত কৈফিয়ৎ বিচাৰি অহা নাই, মই প্ৰতিশোধ লবলৈ আহিছোঁ৷ ঘৈণীয়েৰৰ আগত আজি তোক ফং বনাম আৰু গোটেই জীৱন এই মানুহজনীৰ চকুত চকু মিলাব নোৱাৰা কৰিম বুলি কৈ তাই তাৰ চকুলৈ চালে৷ তাক খুব অসহায় যেন দেখা গ’ল৷\nঅকস্মাৎ পাছফালৰ পৰা অহা মাতত দুয়োটাই উভতি চালে৷ মানুহ গৰাকীলৈ চাই তাই কিবা ভাবিলে, হঠাৎ তাই একো নোকোৱাকৈ ৰিলায়েন্সৰ পৰা ওলাই আহিল৷ পিচফালৰ পৰা ঘৈণীয়েকে চিন্তুক কোৱা শুনিলে-কোন তেখেত? চিন্তুৱে উত্তৰত কি ক’লে শুনিবলৈ তাইৰ সময় নাই৷\nঘৰলৈ বুলি আহি থাকোঁতে তাই বাটে বাটে ভাবি আহিল-ভালপোৱাই জানো দাম বিচাৰে, ভালপালে জানো প্ৰতিশোধ লব পাৰি? তাইৰ আজি মনটো ফৰকাল লাগিল৷ খংটো আজি আয়ত্তলৈ ননা হেঁতেন এখন সংসাৰ তাইৰ বাবেই ভাগিল হয়৷\nপ্ৰতাৰণাৰ খেলত সদায় জিকি অহা চিন্তু এইবাৰ এজনী সাধাৰণ ছোৱালীৰ ওচৰত বেয়াকৈ হাৰিল৷\n← মাজুলী – বৰ্ণিল বিকাশ বৰা\nঅন্ত্যেষ্টিক্ৰিয়া (মূল:ইংৰাজী-ৰাস্কিন বণ্ড) অনুবাদ – ননী চহৰীয়া বৰা →\n”ডাঙৰ হ’লে মই….” (দিগন্ত কুমাৰ ভট্টাচাৰ্য)\nএটা চিগাৰেটৰ ৫টা মিনিট ( উজ্জ্বল দিপ্লু গগৈ )


অক্সিজেনৰ অভাৱত কিমান লোকৰ মৃত্যু হ’ল ? - The Cross Current\nৰাজ্যসভাত কেন্দ্ৰীয় স্বাস্থ্য আৰু পৰিয়াল কল্যাণ দপ্তৰৰ ৰাজ্যিক মন্ত্ৰী ভাৰতী প্ৰবীণ পাৱাৰক সোধা হৈছিল যে দেশত অক্সিজেনৰ অভাৱত কিমান লোকৰ মৃত্যু হৈছে ? উত্তৰত মন্ত্ৰীগৰাকীয়ে কয় যে অক্সিজেনৰ অভাৱত দেশত কোনো লোকৰ মৃত্যু হোৱা নাই ৷ স্বাস্থ্য আৰু পৰিয়াল কল্যান দপ্তৰৰ ৰাজ্যিক মন্ত্ৰীগৰাকীৰ এই উত্তৰে এতিয়া তীব্ৰ প্ৰতিক্ৰিয়াৰ সৃষ্টি কৰিছে বিৰোধী শিবিৰৰ লগতে সৰ্বসাধাৰণৰ মাজত । সমান্তৰালকৈ কেন্দ্ৰীয় শাসিত আৰু ৰাজ্য চৰকাৰ সমূহে দাখিল কৰা তথ্যৰ ওপৰতো বহু প্ৰশ্ন উত্থাপিত হৈছে ।\nকিয়নো , কৰোনাৰ দ্বিতীয় ঢৌৰ সময়ত ভাৰতৰ বহু ঠাইত আনকি ৰাজধানী দিল্লীতো অক্সিজেনৰ অভাৱত হোৱা মৃত্যুৰ বহুকেইটা বাতৰিয়ে শিৰোনাম দখল কৰিছিল । তেনে পৰিস্থিতিত ৰাজ্যসভাত মন্ত্ৰীগৰাকীয়ে দিয়া উত্তৰক লৈ তীব্ৰ বিতৰ্কৰ সৃষ্টি হৈছে। চৰকাৰৰ এনে মিথ্যাচাৰ উদঙাই দিবলৈ বিগত সময়ছোৱাত প্ৰকাশিত কেইটামান বাতৰিয়ে যথেষ্ট ৷\nবিগত ১ মে’ত অক্সিজেনৰ অভাৱত ৰাজধানী দিল্লীত ১২ জনকৈ ৰোগীৰ মৃত্যু হৈছিল বুলি ‘ টাইমচ অৱ ইণ্ডিয়া’ত বাতৰি প্ৰকাশ হৈছিল। একেটা মাহতে গোৱাত সাধাৰণ চিকিৎসাৰ অভাৱত মৃত্যু হৈছিল ৮০ জন লোকৰ। অন্ধ্ৰপ্ৰদেশৰ তিৰুপট্টিত ১১ গৰাকী কোভিড ৰোগীয়ে আইচিইউত অক্সিজেনৰ যোগান বন্ধ হৈ যোৱাৰ বাবেই মৃত্যুক সাৱটিব লগা হৈছিল। হাইদৰাবাদৰ এখন চিকিৎসালয়তো ২ ঘন্টাৰ অক্সিজেন যোগান ব্যহত হোৱাৰ বাবে বহু ৰোগীৰ মৃত্যু হয় । এয়া মাত্ৰ কেইটামান উদাহৰণহে৷ এনে অজস্ৰ বাতৰিয়ে যোৱা সময়ছোৱাত সংবাদ মাধ্যমৰ শিৰোণাম দখল কৰিছিল ৷ কিন্তু তাৰ পাছতো কেন্দ্ৰীয় মন্ত্ৰীগৰাকীয়ে অক্সিজেনৰ অভাৱত কোনো লোকৰ মৃত্যু হোৱা নাই বুলি কৰা মন্তব্যক কঠোৰ সমালোচনা কৰিছে বিৰোধী দল কংগ্ৰেছে৷\nকংগ্ৰেছৰ সাধাৰণ সম্পাদক কেচি বেণুগোপালেও স্বাস্থ্যমন্ত্ৰী গৰাকীৰ উত্তৰৰ বিৰুদ্ধে বিশেষাধিকাৰ ভংগৰ প্ৰস্তাৱ উত্থাপন কৰা হ’ব বুলি মন্তব্য কৰিছে । প্ৰাক্তন কেন্দ্ৰীয় মন্ত্ৰী পি চিদাম্বৰমে শাসকীয় চৰকাৰখনক সমালোচনা কৰি কয় যে চৰকাৰখনে কোনো সত্য চাব আৰু শুনিব নোৱাৰে ৷প্ৰাক্তণ কেন্দ্ৰীয় মন্ত্ৰী কপিল শিৱালে উচ্চতম ন্যায়ালয়ৰ দ্বাৰা বিষয়টোৰ তদন্তৰ দাবী জনাইছে।শিৱসেনাৰ সাংসদ সঞ্জয় ৰাউতেও মৃত্যুৰ পৰিসংখ্যা লুকুওৱাৰ অভিযোগ উত্থাপন কৰিছে ৷\nউল্লেখ কৰিব লাগিব যে, দিল্লী উচ্চ ন্যায়ালয়ে অক্সিজেনৰ অভাৱত মৃত্যু হোৱাৰ বাবে কেন্দ্ৰক কেইবাবাৰো ভৰ্ৎসনা কৰিছিল। এলাহাবাদ উচ্চ ন্যায়ালয়েও মন্তব্য কৰিছিল যে অক্সিজেন যোগান নধৰাটো চৰকাৰৰ এটা গুৰুতৰ অপৰাধ আৰু ই গণহত্যাতকৈ কোনো গুণেই কম নহয়। সংবাদমাধ্যমৰ ধাৰাবাহিক বাতৰি , ন্যায়ালয়ৰ কঠোৰ নীৰিক্ষণৰ পাছতো কেন্দ্ৰীয় চৰকাৰৰ এই উত্তৰে ব্যাপক প্ৰতিক্ৰিয়াৰ সৃষ্টি কৰিছে ৷


পিপলাণ্ট্ৰি - অমিয়া হাতীবৰুৱা - সাহিত্য ডট অৰ্গ\nপিপলাণ্ট্ৰি — অমিয়া হাতীবৰুৱা\n‘পিপলাণ্ট্ৰি’ৰ বিষয়ে আজি আকৌ এবাৰ পঢ়িলোঁ৷ আগতে কাকতে-পত্ৰই পঢ়িছিলোঁ যদিও ইমান ভালকৈ জনা নাছিলোঁ৷ এইবাৰ ক্লাছ নাইনত ইয়াৰ বিষয়ে এটা পাঠ সন্নিৱিষ্ট কৰা হৈছে৷ ‘পিপলাণ্ট্ৰি’ৰ বিষয়ে প্ৰায় সকলোৱেই জানে৷ ই এক বহুচৰ্চিত বিষয়৷ ‘পিপলাণ্ট্ৰি’ ৰাজস্থানৰ এখন গাঁও৷ মাৰ্বলৰ খনিয়ে গাঁওখনত প্ৰচণ্ড প্ৰদূষণৰ সৃষ্টি কৰিছিল৷ পানীৰ অভাৱত খেতি-বাতি কৰিব নোৱাৰি মানুহবোৰ সংস্থাপনৰ বাবে গাঁও এৰি গুচি গৈছিল৷ এই কথাটোৱে গাঁৱৰ মুখিয়াল (চৰপঞ্চ) শ্যাম সুন্দৰ পালিৱালক বৰ চিন্তিত কৰি তুলিলে৷ গাঁওখন ধৰি ৰাখিবৰ বাবে তেওঁ বদ্ধপৰিকৰ হ’ল৷ তেওঁৰ প্ৰিয় কন্যা কিৰণৰ মৃত্যুৰ পাছত তাইৰ স্মৃতিত তেওঁ এশ এঘাৰটা গছপুলি ৰোপণৰ দ্বাৰা তেওঁ আৰম্ভ কৰিলে এটা মিশ্যন৷ তেতিয়াৰ পৰাই গাঁৱৰ কাৰোবাৰ ঘৰত কন্যা শিশুৰ জন্ম হ’লে তেওঁৰ পিতৃ-মাতৃয়ে এশ এঘাৰটাকৈ গছপুলি ৰুই তাৰ উপযুক্ত প্ৰতিপালন কৰাৰ নিয়ম কৰা হ’ল৷ তদুপৰি কন্যা শিশুৰ জন্মৰ লগে লগে গাঁওবাসীয়ে লগলাগি একৈশ হাজাৰ টকা জমা কৰে আৰু অভিভাৱকে দহহাজাৰ মুঠতে একত্ৰিশ হাজাৰ টকা বিশ বছৰলৈ ছোৱালীজনীৰ নামত ফিক্স ডিপ’জিট কৰে৷ তেওঁলোকে এই কামত আশানুৰূপ সাফল্য লাভ কৰে৷ প্ৰতিবছৰে গাঁৱত জন্ম হোৱা কন্যা সন্তানৰ নামত ৰোৱা গছপুলিবোৰ উপযুক্ত প্ৰতিপালনৰ ফলত লহপহকৈ বাঢ়ি গাঁওখন সেউজীয়া কৰি তুলিলে৷ লাহে লাহে পানীৰ অভাৱ দূৰ হ’ল৷ ভূ-গৰ্ভজাত পানী ঊৰ্ধ্বগামী হ’ল, যিটো প্ৰায় আঠশ ফুট তললৈ নামি গৈছিল৷ কৃষকৰ মুখলৈ পানী আহিল৷ শ্যাম সুন্দৰ পালিৱালৰ সপোন পূৰ হ’ল৷ সকলোৱে তেওঁক নাম দিলে ‘ফাদাৰ অব ইক’ফেমিনিজম’৷ পিতৃৰ দৰেই কন্যা-শিশু আৰু ধৰিত্ৰী আইৰ তত্ত্বাৱধান লওঁতা৷ তেওঁৰ এই সফলতাই সকলোকে স্তম্ভিত কৰিলে৷\n‘পিপলাণ্ট্ৰি’ এতিয়া বিশ্ব বিখ্যাত৷ প্ৰতিবছৰে বহু দেশী-বিদেশী পৰ্যটক ইয়ালৈ আহে৷ বহু তথ্যচিত্ৰ, চিনেমা নিৰ্মাণ কৰা হৈছে৷ ডেনমাৰ্কৰ স্কুলীয়া পাঠ্যক্ৰমত অন্তৰ্ভুক্ত হৈছে ‘পিপলাণ্ট্ৰি’ৰ বিষয়ে৷ শ্যাম সুন্দৰ পালিৱাল পুৰস্কৃত হৈছে বহু আন্তঃৰাষ্ট্ৰীয় সন্মানেৰে৷ ৰাজস্থানৰ দৰে এখন ৰাজ্য, য’ত কন্যা সন্তান জন্মৰ লগে লগে এসময়ত গাখীৰত ডুবাই হত্যা কৰা হৈছিল, তাত আজি তেওঁলোকে নিশ্চিন্ত হৈ নিজৰ ভৱিষ্যত গঢ়িছে, ইয়াতকৈ আৰু সুখৰ কথা কি হ’ব পাৰে৷ এতিয়া ‘পিপলাণ্ট্ৰি’ৰ মানুহে চৰকাৰী আঁচনিৰ সুবিধা বিচাৰি নাযায়, চৰকাৰেহে তেওঁলোকৰ ওচৰলৈ আঁচনি লৈ যায়৷\nআমি সকলোৱে তেওঁলোকৰপৰা শিকিবলগীয়া নিশ্চয় আছে, তাতোকৈও বেছি হাতে-কামে কৰিবলগীয়া আছে৷ আমি সকলোৱে যদি নিজৰ নিজৰ চুবুৰীটোতে গছপুলি অলপ ৰুব পাৰোঁ! জোৰ পুৰি হাত পালেহি৷ অসমৰ গছবোৰ কাটি শেষ হ’লেই, উত্তৰ-পূৰ্বাঞ্চলৰ বাকী ৰাজ্যবোৰৰ অৱস্থাও একেই৷ প্ৰতিবছৰে স্কুলৰ পৰিৱেশ দিৱসত কৈ অহা হয় যদিও আজি মোৰ শ্ৰেণীৰ আধাখিনি ছাত্ৰ-ছাত্ৰীয়ে যাদৱ পায়েঙৰ বিষয়ে নাজানো বুলি ক’লে৷ মনটো বেয়া লাগি গ’ল৷ সেয়ে ঘৰলৈ আহি কথাবোৰ লিখি গ’লোঁ৷ ‘পিপলাণ্ট্ৰি’ৰ বিষয়ে ইণ্টাৰনেটত সব কথাই জানিব পাৰি৷ মই সেই উদ্দেশ্যে কথাখিনি লিখা নাই৷ কাৰণ তেনেধৰণে লিখা-মেলা কৰাৰ মোৰ অভ্যাস বা অভিজ্ঞতা নাই৷ মই মাত্ৰ বিছাৰিছোঁ, এনেধৰণৰ বিষয়বোৰৰ আলোচনা হোৱাটো যাতে অসমখন পুনৰ সেউজীয়া কৰিব পাৰি৷ ভৱিষ্যত প্ৰজন্মৰ বাবে আন নহ’লেও অকণমান মুকলি বতাহকে যদি ৰাখি যাব পৰা যায়!\n← বহি আছে একেটা ভাঁজতে তাহানিৰ জোনটো- অনিতা গগৈ\nব্যতিক্ৰমী শিক্ষাৰে অসাধাৰণ চাকৰি কৰাৰ উপায় – শিল্পী ভূঞা গোস্বামী →\n“হাউচৱাইফ” (মণিমালা শইকীয়া)\nদীপাৱলী, সৰুকণৰ মাকৰ চাৰি পো আৰু মই (সূৰ্য্য বৰা)


ৰেচন কাৰ্ডৰ | খাদ্য, অসামৰিক যোগান আৰু গ্ৰাহক পৰিক্ৰমা বিভাগ | অসম চৰকাৰ, ভাৰত\nHome ❯ ৰেচন কাৰ্ডৰ\nপৰিয়াল পৰিচয় পত্ৰ ৰাজহুৱা বিতৰণ ব্যৱস্থাৰ আওঁতাৰ সামগ্ৰীসমূহ প্ৰাপ্তিৰ বাবে জনসাধাৰণক প্ৰদান কৰা হয়। ৰাজ্যখনত ৰাষ্ট্ৰীয় খাদ্য নিৰাপত্তা আইন, ২০১৩ ৰূপায়নৰ আগতে তিনি ধৰণৰ ৰেচন কাৰ্ড প্ৰৱৰ্তিত আছিল। এইসমূহ হৈছেঃ\nএ.পি.এল. (দৰিদ্ৰ সীমাৰেখাৰ ওপৰৰ)\nবি.পি.এল. (দৰিদ্ৰ সীমাৰেখাৰ তলৰ)\nএ.এ.ৱাই. (অন্ত্যোদয়া অন্ন যোজনা) PDS/TPDS ৰ অন্তৰ্গত হিতাধিকাৰী\nইয়াৰ ওপৰিও এম.এম.এ.এছ.ৱাই (মুখ্যমন্ত্ৰী অন্ন সুৰক্ষা যোজনা) নামৰ আন একধৰণৰ ৰেচন কাৰ্ড ৰাজ্য চৰকাৰৰ তৰফৰ পৰা প্ৰদান কৰা হৈছিল। ৰাষ্ট্ৰীয় খাদ্য নিৰাপত্তা আইন, ২০১৩ প্ৰযোগ কৰাৰ লগে লগে ৰাজ্যত মাত্ৰ দুই ধৰণৰ ৰেচন কাৰ্ডহে বৈধ ৰূপে গন্য কৰা হৈছেঃ\nNFSA'১৩ ৰ অধীনত প্ৰদান কৰা অন্ত্যোদয়া অন্ন যোজনা পৰিচয় পত্ৰ\nঅগ্ৰাধিকাৰপ্ৰাপ্ত পৰিয়ালৰ পৰিচয় পত্ৰ\nকোনজন ব্যক্তি অসমত পৰিয়াল পৰিচয় পত্ৰৰ বাবে/অন্তৰ্ভুক্তিৰ বাবে আবেদনৰ যোগ্য হ'ব ?\n১) সেইজন ব্যক্তি যাৰ ৰেচন কাৰ্ড নাইঃ বাৰ্ষিক ১,০০০,০০.০০ ( এক লাখ) টকাতকৈ কম উপাৰ্জনৰ পৰিয়ালৰ জ্যেষ্ঠ মহিলাগৰাকী ৰাষ্ট্ৰীয় খাদ্য নিৰাপত্তা আইন, ২০১৩ ৰ অধীনত ৰেচন কাৰ্ড পাবৰ বাবে যোগ্য, যদিহে তেওঁ আইনখনত নিৰ্ধাৰণ কৰি থোৱা সকলোধৰণৰ যোগ্যতাৰ ক্ষেত্ৰত সফল হয়। জ্যেষ্ঠ মহিলা সদস্যৰ অনুপস্থিতিত জ্যেষ্ঠ পুৰুষে আবেদন কৰিব পাৰে। এই ক্ষেত্ৰত ব্যক্তিজনে গাওঁবুঢ়া/ গাওঁ পঞ্চায়ত সভাপতি/ ৱাৰ্ড কমিছনাৰ /খাদ্য, অসামৰিক যোগান আৰু উপভোক্তা পৰিক্ৰমা ৰ পৰিদৰ্শক অথবা কোনো নিৰ্ধাৰিত কৰ্তৃপক্ষৰ পৰা তেওঁৰ নামত কোনো ধৰণৰ ৰেচন কাৰ্ড নাই বুলি লিখা থকা প্ৰমাণ-পত্ৰ দাখিল কৰিব লাগিব। এই ধৰণৰ প্ৰমাণ-পত্ৰ সাধাৰণতে কৰ্তৃপক্ষই এফিডেফিট হোৱাৰ পিছতহে গ্ৰহণ কৰে। এই প্ৰমাণ-পত্ৰ পৰিয়াল পৰিচয়-পত্ৰৰ আবেদন প্ৰ-পত্ৰৰ সৈতে গাঁঠি দিয়া হয়।\n২) অনুৰূপ ৰেচন কাৰ্ডঃ যদি ৰেচন কাৰ্ড হেৰায়, বা নষ্ট হৈ যায়, কৰ্তৃপক্ষই নিৰ্ধাৰিত মূল্যৰ বিনিময়ত অনুৰূপ ৰেচন কাৰ্ড যোগান ধৰে।\n৩) পূৰ্বৰ ঠাইত থকা ব্যক্তিৰ ৰেচন কাৰ্ডঃ এইটো গ্ৰহণযোগ্য হয় চৰকাৰী বিষয়া নাইবা এঠাইৰ পৰা আন ঠাইলৈ বদলি হোৱা ব্যক্তিৰ ক্ষেত্ৰত।এই ক্ষেত্ৰত, আত্মসমৰ্পণ-পত্ৰ প্ৰয়োজন হ'ব সেই ঠাইৰ খাদ্য, অসামৰিক যোগান আৰু উপভোক্তা পৰিক্ৰমা কৰ্তৃপক্ষৰ য'ত ব্যক্তিজনে পূৰ্বতে কাম কৰিছিল। এই প্ৰমাণ পত্ৰ ৰেচন কাৰ্ড আবেদন প্ৰ-পত্ৰৰ সৈতে গাঁঠি দিয়া হয়।\n৪) বিবাহৰ পিছত ৰেচন কাৰ্ডত অন্তৰ্ভূক্তিঃ এই ক্ষেত্ৰত পূৰ্বৰ বাসস্থানৰ সংশ্লিষ্ট খাদ্য, অসামৰিক যোগান আৰু উপভোক্তা পৰিক্ৰমা কৰ্তৃপক্ষই প্ৰদান কৰা ডিলিচন-পত্ৰ প্ৰয়োজন হ'ব । এই প্ৰমাণ পত্ৰ ৰেচন কাৰ্ড আবেদন প্ৰ-পত্ৰৰ সৈতে গাঁঠি দিয়া হয়।\n৫) শিশুৰ জন্মৰ ক্ষেত্ৰতঃ পৰিয়াল পৰিচয় পত্ৰত শিশুৰ জন্মৰ প্ৰমাণ-পত্ৰ ৰেচন কাৰ্ডৰ সৈতে অতিৰিক্তভাবে প্ৰয়োজন হ'ব যাৰ বাবে সংশ্লিষ্ট খাদ্য, অসামৰিক যোগান আৰু উপভোক্তা পৰিক্ৰমা কৰ্তৃপক্ষলৈ চাফা হাতৰ আখৰেৰে নাইবা টাইপ কৰি আবেদন দাখিল কৰিব লাগিব।\nপৰিয়াল পৰিচয় পত্ৰৰ বাবে ক'ত আবেদন কৰিব?\nজিলা নাইবা মহকুমা পৰ্যায়ৰ সংশ্লিষ্ট খাদ্য, অসামৰিক যোগান আৰু উপভোক্তা পৰিক্ৰমা কৰ্তৃপক্ষলৈ পৰিয়াল পৰিচয় পত্ৰৰ পাবৰ বাবে আবেদন কৰিব লাগিব।\nপৰিয়াল পৰিচয় পত্ৰ পাবৰ বাবে প্ৰয়োজনীয় নথিঃ\nপৰিয়ালৰ সদস্যৰ সবিশেষ\n১০ বছৰৰ তলৰ ল'ৰা-ছোৱালীৰ জন্মৰ প্ৰমাণ পত্ৰ\nআবেদনকাৰীৰ নাম সম্বলিত ভোটাৰ তালিকা\nকৰ আদায়ৰ প্ৰ-পত্ৰ/ৰাজহ আদায়ৰ চালান\nপৰিয়াল পৰিচয় পত্ৰৰ আত্মসমৰ্পণ প্ৰমাণ পত্ৰ বা সংশ্লিষ্ট খাদ্য, অসামৰিক যোগান আৰু উপভোক্তা পৰিক্ৰমা কৰ্তৃপক্ষৰ পৰা পূৰ্বৰ ঠাইত পৰিয়াল পৰিচয় পত্ৰ নথকাৰ প্ৰমাণ-পত্ৰ\nস্থায়ী ঠিকনা ( প্ৰত্যায়িত পান কাৰ্ডৰ কপি / চালকৰ অনুজ্ঞা প্ৰত্ৰৰ কপি/ বেংক পাছবুকৰ কপি/ ডাকঘৰৰ পাছ বুক/ মিউনিচিপালিটিৰ চালান/ লাইটৰ বিল/ টেলিফোন বিল) আদি।\nঅনুৰূপ পৰিয়াল পৰিচয় পত্ৰৰ বাবে প্ৰয়োজনীয় নথিঃ\nপৃথক পৰিয়াল পৰিচয় পত্ৰৰ বাবে প্ৰয়োজনীয় নথিঃ\nপ্ৰকৃত আত্মসমৰ্পণ প্ৰ-পত্ৰ\nপ্ৰকৃত অভিভাৱকীয় পৰিয়াল পৰিচয় পত্ৰৰ\nগাওঁবুঢ়া/ গাওঁ পঞ্চায়ত সভাপতি/ ৱাৰ্ড কমিছনাৰৰ পৰা পোৱা প্ৰ-পত্ৰ\nঅভিভাৱকীয় পৰিয়াল পৰিচয় পত্ৰ থকা পৰিয়ালৰ গুৰিয়ালৰ পৰা পোৱা আপত্তি নথকাৰ প্ৰ-পত্ৰ\nজন্মৰ প্ৰমাণ পত্ৰ (জন্মৰ প্ৰমাণ-পত্ৰ/ দশম শ্ৰেণী উত্তীৰ্ণৰ প্ৰমাণ-পত্ৰ/অন্যান্য)\nস্থায়ী বাসিন্দাৰ প্ৰমাণ পত্ৰ\nফটো পৰিচয় পত্ৰ/ ভোটাৰ তালিকা বা ভোচাৰ পৰিচয় পত্ৰ /পান কাৰ্ড/চালকৰ অনুজ্ঞাপত্ৰ/পাছপোৰ্ট\nঅন্তৰ্ভূক্তি/ ডিলিচন/আত্মসমৰ্পণৰ বাবে প্ৰয়োজনীয় প্ৰ-পত্ৰঃ\nপ্ৰকৃত পৰিয়াল পৰিচয় পত্ৰ\nস্থানীয় প্ৰমাণ পত্ৰ/ভোটাৰ তালিকা বা পৰিচয়-পত্ৰ/পান কাৰ্ড/চালকৰ অনুজ্ঞাপত্ৰ/পাছপোৰ্ট\nজন্মৰ প্ৰমাণ পত্ৰ (জন্মৰ প্ৰমাণ পত্ৰ/ দশম শ্ৰেণী উত্তীৰ্ণ প্ৰমাণ-পত্ৰ/অন্যান্য)\nপ্ৰকৃত আত্মসমৰ্পণ প্ৰ-পত্ৰ (অন্তৰ্ভূক্তিৰ বাবে)\nমৃত্যু প্ৰমাণ-পত্ৰ (মৃত ব্যক্তি থাকিলে)\nপৰিয়ালৰ মূল ব্যক্তিৰ সলনিৰ ক্ষেত্ৰতঃ\nমৃত্যুৰ প্ৰমাণ পত্ৰ (মূল ব্যক্তিজনৰ মৃত্যু হ'লে)\nআপত্তি বিহীন প্ৰমাণ পত্ৰ\nশিশুৰ পৰা প্ৰাপ্তবয়স্কলৈ সলনিৰ ক্ষেত্ৰত প্ৰয়োজনীয় প্ৰ-পত্ৰঃ\nজন্মৰ প্ৰমাণ পত্ৰ (জন্মৰ প্ৰমাণ পত্ৰ/ দশম শ্ৰেণী উত্তীৰ্ণৰ প্ৰমাণ পত্ৰ/অন্যান্য)\nঘৰৰ ঠিকনা সলনি/সুলভ মূল্যৰ দোকান ৰ সলনিৰ ক্ষেত্ৰতঃ\nফটো পৰিচয় পত্ৰ/ নিৰ্বাচন পত্ৰ/পান/চালকৰ প্ৰমাণ পত্ৰ/পাছপোৰ্ট\nপৰিয়াল পৰিচয় পত্ৰৰ গৰাকীৰ কৰ্মঃ\nপৰিয়াল পৰিচয় পত্ৰখন নিৰাপদে ৰাখিব লাগে আৰু আন কোনো ব্যক্তিক দিব নালাগে।\nৰেচন লাভ কৰাৰ সময়ত পৰিয়াল পৰিচয় পত্ৰৰ গৰাকীয়ে সামগ্ৰীৰ মানদণ্ড আৰু সামগ্ৰীৰ পৰিমাণ ভালকৈ চাই ল'ব লাগে আৰু পৰিয়াল পৰিচয় পত্ৰত উচিত সামগ্ৰীৰ পৰিমাণ আৰু মূল্যসহ সামগ্ৰীৰ দৰ লিখা কেচ-মেমো ল'ব লাগে।\nপৰিয়াল পৰিচয় পত্ৰখন হেৰালে/নষ্ট হ'লে /সলনি কৰিব লগা হ'লে /অন্তৰ্ভূক্তি নাইবা ডিলিচনৰ ক্ষেত্ৰত কাৰ্ডৰ গৰাকীয়ে ততাতৈয়াকৈ নিজৰ চক্ৰ বিষয়াৰ কাৰ্যালয়ত যোগাযোগ কৰিব লাগে। কাৰ্ডৰ গৰাকীয়ে কোনো ধৰণৰ লিখা মেলা কাৰ্ডৰ ওপৰত কৰিব নালাগে।\nকোনোবা সদস্যৰ মৃত্যু হ'লে নাইবা ৰাজ্যৰ বাহিৰলৈ গুচি গ'লে তেওঁৰ নাম কৰ্তনেৰে পৰিয়াল পৰিচয় পত্ৰৰ পৰা নোহোৱা কৰাৰ ব্যৱস্থা ল'ব লাগে।\nদৰ্শনকাৰীৰ গণনা: 276801


শামুকভঙা - অসমীয়া ৱিকিপিডিয়া\nথাইলেণ্ডৰ এক জলাশয়ৰ পাৰত এটি শামুকভঙা\nপ্ৰজাতি: A. oscitans\nশামুকভঙা (ইংৰাজী: Asian Openbill/Asian Openbill Stork, বৈজ্ঞানিক নাম: Anastomus oscitans) এবিধ সাৰেং জাতীয় চৰাই।\n2 অৱস্থিতি আৰু বাসস্থান\nশামুকভঙা এবিধ পৰিভ্ৰমী চৰাই। খাদ্যৰ সন্ধানত ইহঁতে জাকপাতি বহু দূৰলৈ পৰিভ্ৰমণ কৰে। জলাশয়, বিল আদিত ইহঁতক জাকপাতি ফুৰা দেখা যায়। অকলশৰীয়া অৱস্থাত ইহঁতক একেবাৰে দেখা নাযায় বুলিব পাৰি। দূৰৈৰপৰা ইহঁতক দেখিবলৈ বগলীৰ নিচিনা লাগে। উৰন্ত অৱস্থাত ডিঙিটো আগলৈ আৰু ভৰিদুখন পাছলৈ ৰাখি উৰে।\nদেহৰ বৰণ ধূসৰ, ছাই বৰণীয়া। ডেউকা বহল। পিঠিৰ তলত নেজ আৰু ডেউকাৰ প্ৰাথমিক পাখি ক'লা। প্ৰজননৰ সময়ত ঠেং ৰঙা হয়। সাধাৰণ অৱস্থাত পাতল গুলপীয়া বা ছাই বৰণৰ। ঠোঁট দীঘল। ঠোঁটৰ মাজত অলপ ফাঁক থাকে। পোৱালি অৱস্থাত অৱশ্যে এই ফাঁক নাথাকে। ঠোঁটৰ হনু শক্তিশালী বাবে ইহঁতে শামুকৰ খোলা অনায়াসে ভাঙিব পাৰে।\nঅৱস্থিতি আৰু বাসস্থান[সম্পাদনা কৰক]\nবিশেষকৈ ভাৰতীয় উপমহাদেশত ইহঁতৰ উপস্থিতি দেখা যায়। তদুপৰি বাংলাদেশ, থাইলেণ্ড, শ্ৰীলংকাটো ইহঁতক দেখা যায়। বিল, পথাৰ, জলাহভূমি আদিৰ কাষত সাধাৰণতে ইহঁতক দেখা যায়। নদীৰ কাষত ইহঁতক দেখা নাযায় বুলিব পাৰি। পোৱালিবোৰ উৰিব পৰা হ'লে খাদ্য আৰু উপযুক্ত পৰিবেশৰ সন্ধানত ইহঁত বহু দূৰৈলৈ পৰিভ্ৰমণ কৰে। ভাৰতৰ ভৰতপুৰত চিহ্নিত কৰা চৰাই ৮০০ কি.মি. পূবত আৰু থাইলেণ্ডত চিহ্নিত কৰা চৰাই ১৫০০ কি.মি পশ্চিমত বাংলাদেশত দেখা গৈছে। আগষ্ট আৰু চেপ্তেম্বৰ মাহত ভাৰতৰ দক্ষিণ-পূৱ উপকূলৰ লাইটহাউচৰ বাবে এনে বহুতো পৰিভ্ৰমী পক্ষী দিশহাৰা হোৱা দেখা যায়। শামুকভঙা চৰায়ে সাধাৰণতে ওখ ফেৰেঙণি থকা গছত বাহ সাজে। ইহঁতে ওচৰা-ওচৰিকৈয়ে বাহ সাজে। ভাৰতৰ উত্তৰাঞ্চলত প্ৰজননৰ সময় জুলাইৰ পৰা চেপ্তেম্বৰলৈ, দক্ষিণ ভাৰত আৰু শ্ৰীলংকাত মাৰ্চৰ পৰা নৱেম্বৰলৈকে। এবাৰত সাধাৰণতে ২-৪ টাকৈ কণী পাৰে। প্ৰায় ২৫ দিনত কণীৰপৰা পোৱালি উলায়। মতা -মাইকী দুয়োটায়ে উমনি আৰু পোৱালিৰ যত্ন লয়। কেতিয়াবা এটা চৰাইৰ দুজনী সংগী থকা দেখা যায়। তেতিয়া একেটা বাহতে দুজনী মাইকীয়ে কণী পৰা দেখা যায়।\nজলাশয় বিলাকত জাক পাতি লাহে লাহে খোজ কাঢ়ি খাদ্যৰ সন্ধান কৰে। জলজ সৰীসৃপ, কীট-পতংগ, ভেকুলী, শামুক আদি ইহঁতৰ খাদ্য। শামুক ইহঁতৰ প্ৰিয় খাদ্য। ঠোঁটেৰে শামুকৰ খোলাটো বিশেষ কাইদাৰে এৰোৱাই খাব পাৰে। ঠোঁটেৰ তলৰ বখলাটো সোঁফালে বেঁকা কৰি শামুকৰ খোলাটো এৰোৱাই খাব পাৰে। সৰু সৰু শামুকবোৰ ই গোটাকৈয়ে গিলি থয়।\n↑ BirdLife International (2008). Anastomus oscitans. In: IUCN 2008. IUCN Red List of Threatened Species. Downloaded on3February 2009. Database entry includes justification for why this species is of least concern\n↑ Gosner, KL (1993). "Scopate tomia: an adaptation for handling hard-shelled prey?". Wilson Bulletin খণ্ড 105 (2): 316–324. http://elibrary.unm.edu/sora/Wilson/v105n02/p0316-p0324.pdf.\n↑ Ali, Salim (1959). "Local movements of resident waterbirds". J. Bombay Nat. Hist. Soc. খণ্ড 56 (2): 346–347.\n↑ Storks are regularly disoriented by lighthouses along the southeast coast of India on overcast nights between August and September\n↑ Ali, S & SD Ripley (1978). Handbook of the Birds of India and Pakistan. Volume 1 (2 ed.). New Delhi: Oxford University Press. pp. 95–98.\n↑ Datta T & BC Pal (1995). "Polygyny in the Asian Openbill (Anastomus oscitans)". The Auk খণ্ড 112 (1): 257–260. http://elibrary.unm.edu/sora/Auk/v112n01/p0257-p0260.pdf.\n↑ Mukherjee, Ajit Kumar (1974). "Food-habits of water-birds of the Sundarban, 24 Parganas District, West Bengal, India-IV. Stork, Teal, Moorhen and Coot". J. Bombay Nat. Hist. Soc. খণ্ড 71 (2): 188–200.\n↑ Kahl MP (1971). "Food and feeding behavior of Openbill Storks". Journal of Ornithology খণ্ড 112 (1): 21–35. doi:10.1007/BF01644077.\nৱিকিমিডিয়া কমন্সত Anastomus oscitans সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=শামুকভঙা&oldid=257595"ৰ পৰা অনা হৈছে\nএই পৃষ্ঠাখন ০৩ জানুৱাৰী, ২০২১ তাৰিখে ১৮:২১ বজাত অন্তিম সংশোধন কৰা হৈছিল।


#আবিৰ খণ্ড (২৬) – আবিৰ\n#আবিৰ খণ্ড (২৬)\nJanuary 15, 2021 Indranee Sharma\nঅনিৰুদ্ধক উপেক্ষা কৰি আঁতৰি আহিলো।ৰূমৰ ছাবি হিবাৰ ওচৰত।তাইৰ ওচৰলৈ গৈ পিছফালৰ পৰা মাত দিলো।\n:ক্যা হোৱা অনন্যা, য়ে ক্যা হাল বনায়া হে তুমনে ?\n:কুচ নেহী,give me the key please.\nঅভ্যৰ্থনা থলীৰ হুলস্থুলৰ মাজত মই থকা নথকাৰ কথা নাহে।ৰূমলৈ গুচি আহিলোঁ।বাথৰূমত কিমান দেৰি সুমাই থাকিলো নিজেই নাজানোঁ।মুখ খন বাৰে বাৰে ধোৱাৰ পাছতো বিষন্নতা বোৰ আঁতৰি নগ’ল।কাপোৰযোৰ সলাম বুলিও নোৱাৰিলোঁ।\nযেতিয়া মনটো ভাগৰুৱা হয়, শৰীৰেও নাটনে।বিচনাত পৰিও মই চকুহাল মুদিব পৰা নাই।অনিৰুদ্ধৰ কথাবোৰে মোক শান্তিত থাকিবলৈ দিয়া নাই।\nহয়, মই জানো তেওঁৰ গাত ভুল নাই।\nকিন্তু বিকাশৰ বন্ধু বুলিয়েই ঘিণ কৰিম মই তেওঁক।\nসেই মানুহজনক বুকুৰ কোনোবা এটা কোণত মই চাগে ঠাই অকণ দিছিলোঁ।তেওঁ দেখি মনত অলপ হলেও ভাল লগা অনুভৱ কৰিছিলোঁ।\nতেওঁ অফিচলৈ নাহিলে তেওঁৰ খালি ঠাই টুকুৰা লৈ বাৰে বাৰে চাইছিলো।\nচকু কেইটা সেমেকি আহিল।\nএনেতে কাষৰ সৰু টেবুলখনত থকা ফোনটো বাজি উঠিল।\nএইটো নম্বৰৰ পৰা ককাই হে ফোন কৰে।একে বাৰতে উঠালো\nফোনটো বুকুত সাৱটি দীঘলকৈ উশাহ এটা ল’লো।ককাৰ এষাৰ মতে মোৰ মনত হাজাৰটা সঞ্জীৱনী মন্ত্ৰৰ প্ৰশান্তি ঢালি দিব পাৰে।\n:ককা, ভালে আছা নে?\n:শুনচোন, তই আহচোন এবাৰ, মই যামগৈ।অকলে অকলে নালাগে থাকিব।এনেও মোক ইয়াত কোনেনো ভাল পায়, তোৰ ওচৰতে থাকিম।শুনিছ নে মা?\n:তই পইচাৰ কথা চিন্তা নকৰিবি।মই লেখাপানীৰ বাগান খিনি বেছি দিম।গোটেইবোৰ ইহঁতক নিদিওঁ নহয়।সেইয়া তোৰ।বুজিছ নে।\n:মোক সেইবোৰ নালাগে ককা, পইচা আছে, আৰু অলপ যোগাৰ কৰি লৈ আনিম তোমাক।\n:তোৰ গাটো ভালনে?খোৱা বোৱা কৰিবি দেই।তই আকৌ খোৱাত বেয়া নহয়।মই যাম তই চিন্তা নকৰিবি।তাত শাক পাইছ নে?\nশাকৰ ভাজি খাই ভাল পাওঁ।মায়ে নাজানিলেও ককাই জানে।কিমানদিন খোৱা নাই নিজৰেই মনত নাই।\n:গোসাঁনী,আছ নে অ’ আই।\n:ককা,কথা এটা সুধোঁ নে তোমাক?\n:সুধ আকৌ কি কথা।\n:কোনোবাই যদি নজনাকৈ কিবা ভুল কৰে আৰু সেইটো কথাই আমাক বহুত কষ্ট দিয়ে, সেই মানুহ্জকনক আমি কি কৰা উচিত?\n:কি হ’ল মোক কৈ দেচোন, মনটো পাতল হ’ব।\nকথাবোৰ ইমান সহজ হয় জানো?\nককাৰ সলনি যদি মোক মোৰ মায়ে এবাৰলৈও এনেকৈ সুধিলেহেঁতেন!\n:তোমাক ক’ব নোৱাৰিম ককা।মোক প্ৰশ্নটোৰ উত্তৰ দিয়া।\n:শুন মা, যি কথাই নহওঁক লাগিল, তোৰ মনত যদি অশান্তি দিছে, তেন্তে খোলাকৈ কৈ দে।ভাল পাওঁ বুলি, বেয়া পাওঁ বুলি কৈ নিদিয়া মানে আমি নিজকো ফাঁকি দিয়া।কৈ দিলে বুকুখন পাতল লাগে।মনবোৰ খোলা হয়।কথাবোৰ পাতি চাব লাগে, তেতিয়াহে উত্তৰ ওলাব।বুজিছ।\n:ককা, মাঘৰ বিহুৰ আগত লৈ আনিমগৈ তোমাক।বৰুৱা খুড়াৰ লগত কথা পাতি থব।\nবৰুৱা খুড়া আমাৰ উকীল।\n:মই যাম বুলিলে কোনে কি কৰিব। শুনচোন ,তৰাক লৈ যাম নেকি, ভাত পানী কেইটা ৰান্ধি দিব।\n:নালাগে, মই সেইবোৰ চাম ককা, এতিয়া ৰাখা, মই আয়ুৰ সৈতে যাম কেইদিনমান পিছত।\nককাৰ লগত কথা পাতি মনটো মুকলি লাগিল।মোৰ এটাই সপোন, ককাৰ শেষৰ সময় খিনি মোৰ সৈতে পাৰ হওক।মই জানো তাত থাকিলে ককাৰ কি দশা হ’ব।খুব ভালকৈয়ে জানো।\nবিছনাৰ পৰা উঠি আহিলো।চুলিখিনি পকাই খোপা এটা বান্ধি ললোঁ।ধুই অহা মুখ খনত অথনিৰ মেক আপৰ নামমাত্ৰও বাকী ৰোৱা নাই।বেগৰ পৰা চিগাৰেট এটা উলিয়াই জ্বলালো।\nএই সময়ত প্ৰয়োজন।\nপাফ কেইটামান একে লেঠাৰিয়ে টানি নাকে মুখে ধোঁৱা বোৰ উলিয়াই দিলোঁ।\nঅলপ আগতে অনুভৱ কৰা বুকুৰ বিষটো ও যেন ওলাই গৈছে ধীৰে ধীৰে।\nOrbit এটা মুখত লৈ ৰূমটো লক কৰি অনিৰুদ্ধৰ সৈতে কথা পতাৰ উদ্দেশ্যে ওলাই আহিলোঁ।কিন্তু ক’তো তেওঁক দেখা নাপালোঁ।হয়তো মই এৰি অহা ঠাইতে তেওঁ এতিয়াও তেনেকৈয়ে আছে।\nতাতো গৈ চালো, নাই।\nক’লৈ বা গুচি গ’ল।\nকথা পতাৰ আশা বাদ দি ঘূৰি আহিলোঁ, দেখোঁ আমাৰ ৰূমৰ সন্মুখত তেওঁ ৰৈ আছে।\n:ছৰী ক’বলৈতো সুযোগ এটা দিয়া?\n:You are okay to talk now?\nতেওঁৰ আন্ধাৰ মুখখন অকণমান পোহৰ হৈ উঠা যেন লাগিল।\n:But first go getashwal, its cold.\nগৰম কাপোৰ তেনেকৈ অনা নাই।পিন্ধি অহা জেকেটটো হে আছে।\n:I am fine.\nঅনিৰুদ্ধই আৰু একো নক’লে, দুয়ো লাহে লাহে খোজ ললো।\nকাষেৰে খোজকাঢ়ি যাওঁতে এবাৰ ভুলতে তেওঁৰ আঙুলি কেইটাই অজানিতে মোৰ আঙুলি কেইটা চুই গ’ল।\nআঁতৰাই আনিলো নিজকে।\nআমি গৈ লন খনৰ এটা মূৰত থকা কাঠৰ বেঞ্চ খনত বহিলো।আমাৰ সন্মুখত এখন সৰু ফুলনি,সিফালে বিয়াৰ অভ্যৰ্থনা স্থলী।\nমোক বহিবলৈ দি তেওঁ থিয় হৈয়ে থাকিল।\n:মই জানি বুজি একো কৰা নাই অনন্যা।\nশূণ্যলৈ চাই তেওঁ হুমুনিয়াহ কাঢ়িলে।\nতেওঁ এইবাৰ মোৰপৰা অলপ আঁতৰি বেঞ্চখনৰ আনটো মূৰত বহিল।অফিচৰ মিটিং বা কনফাৰেন্স বিলাকত গভীৰ প্ৰত্যয় আৰু আত্মবিশ্বাসেৰে কথা কোৱা অনিৰুদ্ধৰ কথাবোৰ আজি ইমান খেলিমেলি কিয় মই বুজি পোৱা নাই।মোৰ আগত তেওঁৰ কি হৈ যায়।\nহাতৰ আঙুলি কেইটা বাৰে বাৰে ফুটাইছে, মুখ খন মোহাৰি আছে,কিবা যেন ক’ব খুজিও ক’ব পৰা নাই।হাতত পিন্ধা স্মাৰ্ট ৱাটছত ইনকমিং কল, তেওঁ উঠোৱা নাই।\nদুয়ো মনে মনেই আছোঁ।\n:সঁচাই?তুমি মোক মাফ কৰি দিছা, আই মিন অলপ আগতেটো তুমি মোক…\n:I have anger issue.\n:অনন্যা,তুমি এনেকৈ কিয় আছা?কি আছে তোমাৰ মনত?কিহে তোমাক ইমান কষ্ট দিছে?\nমোৰ মনত ধুমুহা আছে অনিৰুদ্ধ, যি প্ৰতিনিয়ত ভাঙি থৈ যায় মোক, মোৰ ভিতৰৰ মানুহজনীক।\nমোৰ মনত এখন সাগৰ আছে,উত্তাল তাৰ ঢৌ।সেইবাবেই চাগে বাহিৰত ইমান শান্ত হৈ থাকিব পাৰো।\nকিন্তু, এইবোৰ জানো কোনোবাই বুজি পাব।\nসামৰি থলো নিজৰ মাজতে।\n:আচ্ছা, এতিয়া খংটো কেনেকৈ কমিল?\n:ককাৰ লগত কথা পাতি।\nনোকোৱা হ’লেও হয়, কিন্তু মুখত ওলাই গ’ল।\n:ককাক মিছ কৰা বহুত?\n:May I ask you one thing?\n:তোমাৰ দেউতা Green Honey ৰ মালিক, সঁচা?\nতাৰমানে বিকাশৰ পৰা সকলো গম পাইছে অনিৰুদ্ধই।মই অতদিনে লুকুৱাই থোৱা চিনাকি তেওঁ গম পাইছে।দেউতাৰ নিজৰ ব্ৰেণ্ড, গ্ৰীণ হনী।অসমৰ আটাইতকৈ প্ৰিমীয়াম কোৱালিটিৰ চাহৰ নাম।অনিৰুদ্ধৰ ফালে চালো, মোলৈকে চাই আছে, চকুত বহুত প্ৰশ্ন।মই বাহিৰত খাবলৈ যেতিয়া পইচা নাই বুলি মানা কৰোঁ,টিমৰ ৱিকেণ্ড পাৰ্টিত আঁতৰি থাকোঁ, তেতিয়া টানিয়াই lower middle class mentality বুলি কথা শুনাই, মই একো নকওঁ।মই জানো অনিৰুদ্ধইও তেনেকৈয়ে ভাবি আছিল।সেইবাবে চাগে আজি বেছি আচৰিত হৈছে।\n:মোৰ দেউতাই কি কৰে সেইটো কিয় লাগে।মই নিজে মাত্ৰ কেইটামান টকা ঘটি আছোঁ, তাৰে বেংগালুৰৰ নিচিনা ঠাইত চলি আছোঁ, সেইটো জানিলেই হ’ল।আৰু দেউতাৰ পইচা লৈ অহংকাৰ কৰা নাই কাৰণেই চাগে নিজে কিবা এটা কৰিব পাৰিছোঁ।\n:I am proud of you!\n:You should not be.\nআকৌ মৌনতা।কথাবোৰ খেলিমেলিতেই শেষ হয় দুয়োৰে মাজত।দুয়ো সন্মুখৰ ফালে চাই বহি আছো।\nমিহি বতাহজাক আৰু শীতৰ এই সেমেকা গধূলিটো কিবা যেন অদ্ভুত।বাৰে বাৰে সলনি হৈছে ইয়াৰ ৰং।\nঅলপ ঠাণ্ডাও লাগিছে, ৰিহাৰ আচলটো টানি গাটো ঢাকি ললোঁ।\n:ককাৰ লগতে তোমাৰ আৰু কাৰোবালৈও মনত পৰে, সেইবাবে\nলেপটপত ফটো ৰাখিছা?মিছ কৰা বহুত?\nবেঞ্চখনত ধৰি ৰখাইছো নিজকে, কিয় মনত পেলাই দিছে মোক তেওঁ সেই ঘাঁ টুকুৰা।\n:You miss him na?\nঅনিৰুদ্ধ কাষ চাপি আহিল।\n:তেওঁৰ চকুকেইটা চলচলীয়া,মোৰ বাবেইনে?\nএনে লাগিল, শেষৰবাৰ থুপুক এৰি আহোঁতে তাৰ চকু কেইটা হে যেন।\nদীঘল দীঘল পলকৰ সৈতে গোল গোল দুটা কজলা চকু।মোক মিনিটতে শিলৰ পৰা পানী কৰিব পৰা।\n:I dont miss him, I carry him in my heart.\nঅনিৰুদ্ধই সিফালে চাই চকুকেইটা মোহাৰিলে।আকৌ মৌন সময়।\nমোৰ ফালে ঘূৰি চালে তেওঁ।\n:Close your eyes, please.\n:কি?আই মিন কিয়?\n:বেয়া পাইছে যদি নালাগে।\n:Noooo, I would love to.\nমোৰ ফালে সামান্য ঘূৰি লৈ তেওঁ চকুকেইটা জপাই দিলে।\nমুখত সামান্য কৈ ফুটি উঠা এটা হাঁহি।\nসমস্ত আৱেগেৰে মোৰ সোঁহাতৰ আঙুলিৰে আলফুলে চুই চালো তেওঁৰ চকুৰ দীঘল দীঘল পলক।\nআহ,একেই স্পৰ্শ, নিষ্পাপ, নিৰ্মল।\nথুপুক কোচত তুলিও এনেকৈয়ে চুই চাওঁ।\nনিমিষতে ছাই হৈ গ’ল মোৰ সকলো দুখ, অহংকাৰ,অভিমান।\nমোৰ ভাল লাগিছে এইখিনি সময়, মই জী উঠিছোঁ এইখিনি সময়ত।\nদিল -এ-নাদান তুঝে হোৱা ক্যা হে????????\nPrevious Post #আবিৰ খণ্ড(২৫)\nNext Post #আবিৰ খণ্ড (২৭)\n9 thoughts on “#আবিৰ খণ্ড (২৬)”\nVal lgil bahut\nchimi das says:\nকিয় যে শেষ হয় খণ্ড বোৰ । আপোনাৰ লিখনীত যাদু আছে সঁচাকৈ।\nWe are blessed to haveaauthor like you❤\nআপোনাৰ লিখনি সঁচাকৈ মায়া হনা ❤\nBaa নিচা হৈ গৈছে লিখনিৰ সৈতে❤


অসমৰ সমসাময়িক বা-বাতৰি (Current Affairs of Assam) ৯ এপ্ৰিল ২০২০ - জ্ঞানচ'ৰা\nঅসমৰ সমসাময়িক বা-বাতৰি (Current Affairs of Assam) ৯ এপ্ৰিল ২০২০\nজ্ঞানচ'ৰা 0\tApril 9, 2020 11:58 am\t220\nহান্টা ভাইৰাছ কি আৰু ই কিমান ভয়াৱহ?\nক’ৰ’ণা ভাইৰাছবিধৰ পৰা ৰক্ষা পাবলৈ বিশ্ব স্বাস্থ্য সংস্থাই দিয়া নিৰ্দেশনা সমূহ\nনগাওঁ সত্ৰ ন্যায়াধীশৰ আদালতে ধিং সমষ্টিৰ এ আই ইউ ডি এফ বিধায়ক আমিনুল ইছলামৰ জামিন আবেদন বৃহস্পতিবাৰে নাকচ কৰিছে। ইছলামে এক অডিঅ’ বাৰ্তাত কৰ’নাভাইৰাছৰ বাবে স্থাপন কৰা আইছ’লেশ্যন কক্ষ আৰু চিকিৎসাক লৈ আপত্তিজনক মন্তব্য কৰিছিল।\nক’ৰ’না ভাইৰাছৰ প্ৰাদুৰ্ভাৱ আৰু তাৰ প্ৰতি লক্ষ্য ৰাখি চৰকাৰে জাৰি কৰা ল’কডাউনৰ ফলত দেশ তথা ৰাজ্যৰ জনসাধাৰণ এক জটিল পৰিস্থিতিৰ সন্মুখীন হৈছে। ইয়াৰ মাজতে প্ৰাক্তন মুখ্য মন্ত্ৰী তৰুণ গগৈয়ে আজি ৰাজ্য চৰকালৈ জনাইছে কেইটামান বিশেষ আহ্বান। সাম্প্রতিক জটিল পৰিস্থিতিৰ বিষয়ে আলোচনা কৰিবলৈ চৰকাৰে অনতিপলমে এখন সৰ্বদলীয় বৈঠক অনুষ্ঠিত কৰিবলৈ দাবী জনাইছে প্ৰাক্তন মুখ্য মন্ত্ৰী গৰাকীয়ে। ইয়াৰোপৰি দৈনিক মজদুৰ ,কৃষক, শ্ৰমিক,পশুপালক, মীনপালক, চাহ মজদুৰ, ঠেলাৱালা, ৰিক্সাৱালা আদিৰ লগতে দুখীয়া-দৰিদ্র সীমাৰেখাৰ লোকসকলৰ সাহায্যৰ বাবে চৰকাৰে অনতিপলমে এখন “সম্পূর্ণ আঁচনি ” গ্রহণ কৰিবলৈ চৰকাৰক গগৈয়ে আহ্বান জনায়।\nচৰকাৰে জনসমাবেশ অথবা ভিৰ নকৰিবলৈ জনাধাৰণক বাৰেপতি আহ্বান জনাই অহাৰ পিছতো একাংশ ধৰ্মান্ধ লোকে ইয়াক ভেঙুচালি কৰি আছে চৰকাৰী নিৰ্দেশ। ল’কডাউন অব্যাহত থকাৰ সময়তে মহানগৰীৰ ফাঁচি বজাৰ টি আৰ পি ৰোডস্থিত হনুমান মন্দিৰ সন্মুখত ভিৰ কৰাৰ অপৰাধত চাৰিজনক গ্ৰেপ্তাৰ কৰে ফাঁচিবজাৰ আৰক্ষীয়ে\nল’কডাউন অন্ত পৰাৰ পাছতহে গ্ৰহণ হ’ব মেট্ৰিকৰ ফলাফল দিয়াৰ সিদ্ধান্ত। এই কথা জনালে ছেবাৰ অধ্যক্ষ ৰমেশ চন্দ্ৰ জৈনে। একাংশ সংবাদমাধ্যমত জুনৰ দ্বিতীয় সপ্তাহৰ ভিতৰত মেট্ৰিকৰ ফলাফল দিব বুলি বাতৰি প্ৰকাশ পাইছে। কিন্তু বৰ্তমান ল’কডাউন চলি থকাৰ বাবে তেনে কোনো নির্দিষ্ট সিদ্ধান্ত লোৱা নাই ছেবা কতৃপক্ষই।\nসমসাময়িক বা-বাতৰি 5\nজিঅ’লজি বা ভূ-তত্ব বিজ্ঞান অধ্যয়ন কৰি কেনেকৈ কেৰিয়াৰ গঢ়িব পাৰি?\n16,044 Likes Like\nতিনিখন দেশৰ সংযোগ: ফটোখন দেখিলে ঠাইখিনিৰ বিষয়ে জানিবলৈ আপোনাৰো মন যাব 0\nঅসমৰ সমসাময়িক বা-বাতৰি (Current Affairs of Assam) ৮ এপ্ৰিল ২০২০ 0\nএজন জনসম্পৰ্কৰক্ষী বিষয়া বা Public Relation Officer হ’বলৈ নিজকে কেনেকৈ প্ৰস্তুত কৰিব পাৰি? 0\nদেশৰ ভিতৰত আন এখন দেশ, চাওক কোন কেইখন দেশ 0


ভ্ৰাম্যমাণ থিয়েটাৰলৈ সংকট - CHANDUBINEWS\nHome ARTICLE ভ্ৰাম্যমাণ থিয়েটাৰলৈ সংকট\nপ্ৰকাশিত তাৰিখঃ ২৬ এপ্ৰিল, ২০২১\nমিলন মহন্ত –\nসম্প্ৰতি ভ্ৰাম্যমাণ থিয়েটাৰৰ মাজত অশনি সংকট আহি পৰিছে। মৌলিক সমস্যাৰ নাট মঞ্চস্থ হোৱাৰ বিপৰীতে এজন বা দুজন নাট্যকাৰৰ ব্যৱসায়িক নাটেৰে চলিছে ভ্ৰাম্যমাণ দলৰ নাট। ৰাইজৰ জ্বলন্ত সমস্যাক একাষৰীয়া কৰি একপ্ৰকাৰ চৰকাৰী ব্যৱস্থাৰ শোষণ–লুটপাটৰ ছবিবোৰক অন্ধকাৰত ৰাখিয়ে একাংশ নাট্যকাৰে নাটৰ বজাৰখন মেলি দিছে। সাতামপুৰুষলৈকে খাব পৰাকৈ এনে নাট্যকাৰে ৰাইজৰ কিবা চিন্তাৰ খোৰাক দিয়াৰ বিপৰীতে ৰাইজৰপৰা কিন্তু বিনাদ্বিধাই লুটি নিয়াৰ কৌশল অৱলম্বন কৰিছে। নাটৰ নামবোৰে যেন হ’ল কিবা দাদাগিৰি, গুণ্ডাগিৰি, বলিয়া কৃষ্ঞ, বলিয়া দ্ৰৌপদী আদি। কৃষ্ঞক বলিয়া বুলি কোৱা কেনে ধৰণৰ কথা ভাবি নাপাওঁ– যি দ্ৰৌপদীৰ দুৰাচাৰী দুৰ্যোধন–দুশাসনৰ বাবে নিজৰ জীৱন–যৌৱনত চেকা লাগে। অথচ শ্ৰীকৃষ্ঞক স্তুতি কৰি অন্যায়ৰ বিচাৰ প্ৰাৰ্থনা কৰিছিল। তেনে এগৰাকী মহীয়সী নাৰীৰ নামেৰে বলিয়া দ্ৰৌপদী নাট লিখা কিমানদূৰ সমীচীন আমি বুজিবলৈ টান পাওঁ। প্ৰকৃততে নাটবোৰ কিমান ভাল প্ৰদৰ্শন কৰে, তাৰ বিপৰীতে কিমান বেয়া দেখুৱায়, তাৰ বাবেহে আজিকালি নাট চাবলৈ যাওঁ বুলি কওঁ। আৰম্ভণিৰেপৰাই নিজৰ তেজ–মঙহ দেহৰ ঘাম মাটিত পেলাই যিসকলে ভ্ৰাম্যমাণ নাট্যদলক আজিৰ পৰ্যায়লৈ লৈ আহিল; তেওঁলোকৰ আজি বহুতৰেই নাই নাট্যদলটোত আদৰ। বিপৰীতে হঠাৎ চিডি, সৰু পৰ্দা কিম্বা বাজে ধান্দাত জঁপিয়াই ফুৰা এচামৰ বাবে ভ্ৰাম্যমাণ নাট্যদল যেন ধন ঘটাৰ মাধ্যম হৈ পৰিল। দূখ লাগে। “ভাৰতীয় নাট্য জগতৰ উজ্জ্বল নক্ষত্ৰ, নাট্যকাৰ হবিব তনবীৰে কৈছিল – ‘থিয়টাৰ যদি দৰ্শকক বিব্ৰত কৰিব নোৱাৰে, নাটক চাই দুই ঘণ্টাৰ মূৰত প্ৰেক্ষাগৃহৰপৰা নিশ্চিতভাৱে উলটি আহে, তেনেহ’লে থিয়েটাৰ কৰাৰ কিনো দৰকাৰ।” তেনে ক্ষেত্ৰত, বৰ্তমানৰ ভ্ৰামমাণ থিয়েটাৰৰ একাংশ নাট্যকাৰেও দৰ্শকক থিয়েটাৰ প্ৰেক্ষাগৃহলৈ টানি আনি সংগঠিত ৰূপেৰে দৰ্শকৰ কিবা উপকাৰ কৰা বুলি ক’ব পৰা যায় নে? দুই–এখনক বাদে বহু নাটকত বাহুল্যামিৰে পৰিৱেশিত শব্দৰ জাক্‌জমকতা, বীভৎস আটাহৰ সমাহাৰ। মঞ্চৰ ওপৰেৰে, দৰ্শকৰ মাজেৰেই ৰেডিমেড গান। যি গানত দেখা পোৱা নাযায় বাস্তৱতা, অফুৰন্ত শকতি। নাট–গানবোৰ চাই হতাশাইহে আৱৰি ধৰে। অৱশ্যে অসমীয়া চিনেমা ভাল নোপোৱাসকলে ভ্ৰাম্যমাণ ভালপোৱাৰ কথা হ’ল ভ্ৰাম্যমাণে ৰাইজৰ মাজলৈ সোমাই যায়। চিনেমাই পোনপোটীয়াকৈ ৰাইজৰ কাষলৈ যাব নোৱাৰে। জোৰ–জবৰদস্তি টিকট দিয়া বাবেও পইচা অপচয়ৰ প্ৰতি লক্ষ্য ৰাখি দৰ্শকে ভ্ৰাম্যমাণ নাটক চাবলৈ আহে যদিও মনোগ্ৰাহী নাট নোপোৱাৰ বাবেই গালি–গালাজ পাৰি যোৱাহে পৰিলক্ষিত হৈছে। কেৱল কমিটিৰ অনুৰোধ ৰক্ষা কৰাৰ বাবে, মৰ্যাদা দেখুওৱা আদি কাৰণতো বহু দৰ্শক আহে; যিবোৰৰ নেকি নাট ভাল হোৱা, বেয়া হোৱাৰ কোনো ধাৰণাই নাথাকে। নাট মঞ্চস্থ হোৱাৰ চাৰি–পাঁচটা দৃশ্য যোৱাৰ পাচতো প্ৰেক্ষাগৃহত সোমাই টোপনিয়াই থাকিয়ে সময় কটোৱা দৰ্শকগৰাকীক যেতিয়া শেষত চেনেলৰ আগত সোধা হয়– নাট কেনে হ’ল? নাজানিলেও সুৰাত মতলীয়া হৈ থকা চেনেলৰ মানুহগৰাকীয়ে বুজাই দিয়ে এইদৰে কোৱা, এনেকৈ কোৱা। দুটা দৰ্শনী লাগে বুলি কোৱা আদি কথা। শেষত গম পালোঁ– নাট ভাল হোৱা বুলি কোৱা দৰ্শকগৰাকী হ’ল চেনেলৰ সাংবাদিকগৰাকীৰেই অতি ঘনিষ্ঠ এগৰাকী কাঠ চোৰ, শিল চোৰ। এনেকৈ মেকিং কৰি দৰ্শকক ৰামঠগন দিয়া তিনিটি–পাঁচটি দৰ্শনীৰে অভিলেখ সৃষ্টিকাৰী নাটবোৰে বাৰু সমাজক কিবা গতিশীলতা দিব পাৰিবনে? বাতৰি কাকত, চেনেলত হিট্ হোৱা কেবাখনো নাট চাই দেখিলোঁ– নাটৰ জনপ্ৰিয় হিৰো বা হিৰোইনগৰাকীক বাদ কৰিলে জনপ্ৰিয় নাটৰ যেন তেনেই অৰ্থহীন। এনে অলেখ প্ৰশ্ন। সৌ সিদিনা দক্ষিণ কামৰূপৰ কুকুৰমাৰাৰ জনপ্ৰিয় অভিনেত্ৰী বিনু কলিতাই দূৰাৰোগ্য বেমাৰত ভূগি মৃত্যুক আঁকোৱালি ল’লে; কিন্তু নাট্যকাৰসকলে এনে নাট্যকৰ্মীক লৈ কোনো নাট ৰচনা কৰা দেখা নগ’ল। কেৱল বলিউড মাৰ্কা হিন্দী চিনেমাৰ লেখীয়া নাট লিখিয়েই চমক সৃষ্টি। নিজৰ এগৰাকী শিল্পীৰ হোৱা দূৰাৱস্থাৰ প্ৰতিও তেখেতসকলৰ যেন কোনো অনুকম্পা নাই। কেৱল টকা ঘটাৰ উত্তম পথ এটি লাগে। তেনেই তাকৰ সমাজৰ মৌলিক সমস্যাৰাজি সন্দৰ্ভত লিখা নাট। সমস্যাৰ মাজত ককবকাই থকা দৰ্শক ৰাইজে কিন্তু নিবিচাৰে এনে নাট। বহুতেই নাট শেষ হ’লেই আমাক কয়– আগৰ দৰে আজিকালি নাট নাই। টিভিৰ আগত যেনেদৰে পৰিয়ালৰ লোক বহি টিভি চাব নোৱাৰা অৱস্থা হৈছে, তেনেদৰেই ভ্ৰাম্যমাণ নাটকবোৰো লাহে ;লাহে পৰিয়ালৰ লোকে একেলগে চাব নোৱাৰা এটি অৱস্থা তৈয়াৰ হৈ গৈ আছে। টিভিক মূৰ্খৰ বাকচ আখ্যা দিয়াৰ দৰেই এসময়ত হয়তো ৰাইজে ভ্ৰাম্যমাণ নাট্যদলৰ নাম ‘ভয়ানক নাট্যদল’ আদি কিবাকিবি নামেৰে নামকৰণ কৰিব। কিয়নো বহু নাটত শিকিবলগীয়া একো দিশেই যেন নাথাকে। অসমৰ জাতীয় জীৱনৰ স্বকীয় ৰূপ লৈ আগবাঢ়ি অহা ভ্ৰাম্যমাণ নাট্যদলসমূহে কেৱল ব্যৱসায়িক দিশেৰে আগবাঢ়ি অহাৰ বাবেই লাৰেলাপ্পা চিনেমা বা চাৰ্কাচৰ লেখীয়াকৈ বহু নাটকত একেই যেন কাহিনী। কেৱল অত্যাধুনিক কাৰিকৰী কৌশল অৱলম্বন আৰু পোহৰৰ মায়াজালৰ আৱাজ। ড০ ভূপেন হাজৰিকাই গাইছিল– “পৰিচালকৰ সুধিবৰ হ’ল মুখাৰে কিমান ঠগিবা, টেক্‌নিক্ ভৰা নাটেৰে কিমান নাচনীৰ নাট মেলিবা”। আজিৰ নাটৰ কথাবোৰ ঠিক যেন তেনেকুৱাই। বয়োজ্যেষ্ঠসকলে আজিৰ বহু গান নুশুনাৰ দৰেই কমি গৈছে চাবলৈ অহা সোঁত। হয়তো অসমীয়া চলচ্চিত্ৰ দৰে নাট্যদলটিয়ে এদিন হেৰুৱাই পেলাব দৰ্শকৰ জনসমৰ্থন। বিপৰীতে থিয়েটাৰ সমিতিয়ে ঘোষণা দিওঁতে যোৱা নিশাৰ অভূতপূৰ্ব সাফল্য, বলিষ্ঠ প্ৰদক্ষেপৰ পিচত বিদায় নিশা আদি ঘোষণা আগবঢ়াইও বহু সমিতিয়ে নাট্যদলক বিদায় দিওঁতে বাক্–বিতণ্ডা কৰি কিন্তু নাটক ভাল হোৱা নাই বুলি কৈ থিয়েটাৰ সমিতিক কম ধন আদায় দিয়া দেখা যায়। মুঠৰ ওপৰত সমিতিৰ লোকচান। ৰাইজৰ মাজতো নাই তাহানিৰ দৰে উৎসাহ–উদ্দীপনা। এতিয়া অভিনেত্ৰী–অভিনেতাৰ নামত থানাত গোচৰ। বন্ধুৰপৰা ধন আত্মসাৎ কৰা, মানুহক হত্যা কৰিবলৈ ব্লু–প্ৰিণ্ট কৰা লোকেও আজি ভ্ৰাম্যমাণৰ নাটক লিখা কৰিলে। বোলছবি নিৰ্মাণ কৰিবলৈ আহিল। ৰাইজৰ বাট দেখুওৱা মাধ্যমত নিজৰ মাজতে কেণা।\nPrevious articleঅসম মালা আঁচনি\nNext articleমুক্ত বিচৰণ\nchandubinews - June 21, 2021 0\nপ্ৰকাশিত তাৰিখঃ ২১ জুন, ২০২১ নীৰেন্দ্ৰ প্ৰসাদ ৰাভা – অসমত বিজেপি দলে জিকি চৰকাৰ গঠন কৰিলে বন্ধন বেংককে আদিকৰি অন্যান্য বিত্তীয় প্ৰতিষ্ঠানৰপৰা গ্ৰহণ কৰা মাইক্ৰ’ফেইনেঞ্চৰ ঋণ...\nমিকিৰ–বামুণী গ্ৰাণ্টৰ ভূমি আন্দোলন আৰু তপতজুৰি পাহাৰৰ বন্য হস্তীৰ মৃত্যু\nchandubinews - June 14, 2021 0\nপ্ৰকাশিত তাৰিখঃ ১৪ জুন, ২০২১ নীৰেন্দ্ৰ প্ৰসাদ ৰাভা– এক দুখজনক খবৰে সমগ্ৰ ৰাজ্যখনক জোকাৰি গ’ল। অতি দূৰ্ভাগ্যজনকভাৱে মৃত্যু হ’ল কেইবাটাও বনৰীয়া হাতীৰ। যোৱা ১২ মে’ ২০২১ৰ...\nপ্ৰকৃতিৰ জামাদাৰ স্বৰূপ শগুণ\nchandubinews - June 7, 2021 0\nপ্ৰকাশিত তাৰিখঃ ৭ জুন, ২০২১ প্ৰকৃতিৰ জামাদাৰ স্বৰূপ শগুণ বৰ্তমান সংকটৰ গৰাহত। এই পক্ষীবিধ সংৰক্ষণৰ প্ৰয়োজন আহি পৰিছে। অলপতে ৰাণী বেলগুৰীৰ শগুণ প্ৰজনন আৰু সংৰক্ষণ...\nARTICLE chandubinews - June 21, 2021 0\nডগৰ বুৰা জান\nPHOTOGRAPHY chandubinews - June 21, 2021 0\nপ্ৰকাশিত তাৰিখঃ ২১ জুন, ২০২১ এশ বছৰ অতিক্ৰম কৰা শালগছৰ মূঢ়া। চানডুবি বিলৰ ডগৰ বুৰা জানৰ এই দৃশ্য। ফটোঃ চানডুবি নিউজ Pix: Chandubi News\nপ্ৰকাশিত তাৰিখঃ ২১ জুন, ২০২১ অসম–মেঘালয় সীমান্তৱৰ্তী লাংখাৰ–ভেৰভেৰী গাঁৱৰ এখন জৰাজীৰ্ণ বাঁহৰ দলং। ছয়গাঁও সমষ্টিৰ অন্তৰ্গত গাঁও দুখনৰ লোকসকলে এনেদৰেই যাতায়ত কৰি আছে। ফটোঃ চানডুবি নিউজ Pix:...\nPHOTOGRAPHY chandubinews - June 14, 2021 0\nপ্ৰকাশিত তাৰিখঃ ১৪ জুন, ২০২১ জীৱন–জীৱিকাৰ ক্ষেত্ৰ হৈ উঠক কলহী নদী আৰু ল’কেয়া মুখ ফটোঃ প্ৰভাত ৰাভা Pix: Prabhat Rabha\nARTICLE chandubinews - June 14, 2021 0\nPHOTOGRAPHY chandubinews - June 7, 2021 0


এটা সৰু অথচ লাখটকীয়া প্ৰশ্ন – মই ফেচবুকলৈ কেলৈ আহোঁ ? : সাৰদা শ্ৰেষ্ঠ | সৃষ্টিৰ জিলিঙনি\n← নোবোলো তোক সোণৰ অসম : অনুপমা বৰগোহাঁই\nজামুগুৰিহাটৰ ঐতিহ্যমণ্ডিত বাৰেচহৰীয়া ভাওনা মহোৎসৱ : প্ৰতীম কুমাৰ বাঢ়ৈ →\nএটা সৰু অথচ লাখটকীয়া প্ৰশ্ন – মই ফেচবুকলৈ কেলৈ আহোঁ ? : সাৰদা শ্ৰেষ্ঠ\nফে’চবুক আজিৰ তাৰিখৰ অতি জনপ্ৰিয় নেটৱৰ্ক বুলি ক’লেও বোধকৰোঁ অতুক্তি কৰা নহ’ব। ফে’চবুকৰ এখন নিজা সমাজ আছে। ইয়াত ডেকা গাভৰুৰ পৰা আদি কৰি বয়সস্থ লোকলৈকে বহু মানুহেই আছে। সেইসকলৰ অধিকাংশই শিক্ষিত, বিদ্বান, শিল্পী। তেওঁলোক সকলোৰে নিজা ৰুচি অভিৰুচি আছে। তেওঁলোকৰ মননশীল সৃষ্টিয়ে ফে’চবুকক এক সুকীয়া মৰ্যদা দিবলৈ সক্ষম হৈছে। ফে’চবুক সম্পৰ্কে বহুতৰ মনত এক ভুল ধাৰণা আছে। ফে’চবুক যেন কিছুমান উতনুৱা ডেকা গাভৰুৰ উশৃংখল জীৱনৰ এখন খেলপথাৰ। কিন্তু এয়া তেওঁলোকৰ অজ্ঞতাৰ বাদে আন একো নহয়। এইটো ঠিক যে সকলোৰে ভাল বেয়া থকাৰ দৰে ফে’চবুকৰো ভাল বেয়া দিশ আছে। সেইয়া আমি কেনেকৈ ইয়াক আমাৰ জীৱনত ব্যৱহাৰ কৰিবলৈ লৈছোঁ। সমাজ এখনত ভাল বেয়া থাকিবই, এয়া চিৰন্তন সত্য। কিন্তু সমাজৰ বেয়াদিশবোৰ আঁতৰাই আমি কেনেকৈ সমাজখনক সুন্দৰকৈ গঢ় দি তাক সফলতাৰ দিশলৈ আগবঢ়াই নিব পাৰো সেয়াহে আমাৰ প্ৰধান দায়িত্ব আৰু কৰ্তব্য হোৱা উচিত।\nমই ফে’চবুকলৈ কেলৈ আহোঁ? বন্ধুসকলৰ বহুতেই মোক এই প্ৰশ্ন কৰে। আপুনিও ফে’চবুকত আছে? কিবা যেন নকৰিবলগীয়া কামহে মই কৰিবলৈ লৈছোঁ। এক সন্দেহভৰা চাৱনিবোৰে আৰু বক্ৰ হাঁহিবোৰে মোক বিষম আঘাত কৰে। ময়ো ভাবিবলৈ বাধ্য হৈছোঁ, এৰা, মই কি বিচাৰি আহোঁ ফেচবুকলৈ। প্ৰশ্নটো সাধাৰণ হ’লেও, মোৰ বাবে এতিয়া এইটো লাখটকীয়া প্ৰশ্ন। ফে’চবুকলৈ অহা মোৰ বৰ বেছি দিন হোৱা নাই। দুবছৰমান আগতেহে মই ফে’চবুকলৈ আহিছিলো যদিও মই তাৰ বহুত পাছৰ পৰাহে মই ইয়াত সক্ৰিয় অংশ গ্ৰহণ কৰিবলৈ লৈছোঁ। ফে’চবুকত মই দৈনিক গঢ়ে ২ ঘণ্টা সময় কটাওঁ। এই দুঘণ্টা যেন এক মিনিটতে শেষ হয়। প্ৰথমতেই ফে’চবুক খুলি মোৰ ভাল লগা লিখনি, গল্প,কবিতা আৰু বন্ধু বান্ধৱীৰ আপডেট বোৰ পঢ়োঁ। ধুনীয়া ফটোবোৰ মন্ত্ৰমুগ্ধ হৈ চাই ৰওঁ। তাৰ মাজতে বহুতো ভাল লগা লেখা কেতিয়াবা চকুৰ আঁৰতেই থাকি যায়। কেতিয়াবা মোৰো মন যায় মোৰ নিজৰ অনুভৱৰ ব্যক্ত কৰিবলৈ। সময়ৰ অভাৱতেই হওঁক বা আলস্যৰ বাবেই হওঁক প্ৰায়েই মোৰ নিজৰ অনুভৱবোৰ ব্যক্ত কৰিবলৈ সময় নহয়। আনৰ লেখনিবোৰ পঢ়িয়েই শেষ কৰিব নোৱাৰা হওঁ। ভাল লাগে…বহুতো নজনা-নুশুনা কথাবোৰ জানিব পাৰোঁ। আৰম্ভণীতে মনোৰঞ্জন মজুমদাৰৰ এক মিনিটৰ গল্পবোৰে মোক দিছিল এক নতুন স্বাদ, এক নতুন পুলক। কুলদীপ মেধি,বুবুল কলিতা,লক্ষণ কুমাৰ, মনোহৰ দত্ত, নিবেদিতা হাজৰিকা আদি কবি সকলৰ কবিতা পঢ়ি আহ্লাদিত হৈছিলো। বৰ্তমান বহু কবিৰ কবিতা মই পঢ়িবলৈ পাওঁ। শেহতীয়াকৈ লগ পোৱা পৰাগ পিংকু বৰঠাকুৰ, দেৱব্ৰত বৰা, সিদ্ধাৰ্থ শৰ্মা, মেৰীলিন দত্ত, ৰূপম সাউদ, ৰশ্মিৰেখা দাস, অলক আকাশ আদি কবিসকলৰ (যিসকল কবিৰ নাম ইয়াত উল্লেখ কৰা নহ’ল,সেই সকলৰ ওচৰত ক্ষমা প্ৰাৰ্থনাৰে) দৈনিক ১০ টাৰো অধিক কবিতা পঢ়িবলৈ পাওঁ। ফে’চবুক যেন কবিতা সৃষ্টিৰ এক সাৰুৱা পথাৰ। তাৰমাজতে দুই চাৰিটা গল্প, অনুগল্প, ভৌতিক গল্প, প্ৰৱন্ধ আদিও পঢ়িবলৈ সুযোগ পাওঁ। ৰঞ্জিৎ কুমাৰ বৰা, মাধুৰিমা ঘৰফলীয়া, অনুপমা বৰগোহাঁই, প্ৰাঞ্জন প্ৰতীম বৰুৱা, অঞ্জনা তামুলী, ইন্দ্ৰনীল গায়ন, চন্দন জ্যোতি ভূঞাঁ, লক্ষ্য প্ৰহৰ, আদিৰ লেখা সমুহৰো মই গুণগ্ৰাহী। আৰু বৰ্তমান সিদ্ধাৰ্থ শৰ্মা, দেবব্ৰত বৰাৰ আধামিনিটৰ গল্পই ফেচবুকৰ প্ৰতি থকা মোৰ অনুৰাগ অধিক বঢ়াবলৈ সক্ষম হৈছে। মই লক্ষ্য কৰিছোঁ, ফে’চবুকত আজি নিতৌ সাহিত্যৰ নতুন দিশ উন্মোচনৰ এক আন্দোলন যেন গঢ়ি উঠিছে। এই আন্দোলনক গঢ়ি দিছে ই আলোচনীবোৰে । আজি ই আলোচনীবোৰৰ সংখ্যাও দিনে দিনে বাঢ়ি আহিছে। ডঃ বনজীৎ পাঠক ডাঙৰীয়াৰ ইউনিকোড পদ্ধতিৰ ব্যৱহাৰৰ বিষয়ে লেখা আলোচনা বোৰে মোকো অনুপ্ৰাণিত কৰিলে অসমীয়া ইউনিকোডত নিজৰ ভাবোবোৰ বিনিময় কৰিবলৈ অসমীয়া লিখন প্ৰণালীৰ এনে এটি সুন্দৰ পদ্ধতিৰ সৈতে অৱগত কৰোৱা বাবে মই তেখেতলৈ এই সুযোগতে কৃতজ্ঞতা জনালো। লিখামেলাৰ প্ৰতি আগ্ৰহ মোৰ আগৰ পৰাই আছিল যদিও মোৰ সেই আগ্ৰহ বহুতো কাৰণত স্তমিত হৈ আছিল। কিন্তু ইয়ালৈ অহাৰ পাছত বহুতো কথাই শিকিলোঁ। মাজে মাজে মোৰ অনুভৱবোৰ ব্যক্ত কৰিবলৈকো সুবিধা পালো। অকবৰ মজিয়াত মোৰ লেখা এটা পঢ়ি মোলৈ ৰণজিৎ কুমাৰ বৰাই প্ৰথমবাৰৰ বাবে স্পন্দন আলোচনীখনৰ বাবে মোৰ লেখা বিচাৰি মোলৈ বাৰ্তা পঠিয়ালে। মোৰ উৎসাহৰ জুইকুৰাত ঘি ঢলাৰ কাম কৰিলে অপূৰ্ব কলিতাই। মোৰ লেখা এটিৰ তলত অপূৰ্বই মন্তব্য কৰিলে – “আপোনাৰ শব্দই কথা ক’ব পাৰে। লিখি থাকিব ।” মাত্ৰ দুশাৰী চুটি বাক্য। কিন্তু মোৰ বাবে যেন প্ৰেৰণাৰ অনন্ত স্ৰোত। মই বৰ ভাল লিখিব নাজানো, তথাপি মই মোৰ চেষ্টা অব্যাহত ৰাখিবলৈ আপ্ৰাণ চেষ্টা কৰোঁ মাত্ৰ মোৰ সুহৃদ বন্ধু বান্ধৱী ভাই ভনী সকলৰ অনুপ্ৰেৰণাত।\nফে’চবুকে সামাজিক ঐক্য সাধনৰ ক্ষেত্ৰতো এক গুৰুত্বপূৰ্ণ ভূমিকা গ্ৰহণ কৰি আহিছে। মই সৌ সিদিনাখনলৈ কাকো চিনি নাপাইছিলো, মোকো তেনেকৈ কোনেও চিনি পোৱা নাছিল। আজি মোৰ আত্মীয়ৰ সংখ্যা দিনে দিনে বৃদ্ধি পাই আছে। সিদিনাৰ অচিনাকী মুখবোৰ আজি মোৰ মৰমৰ ভাই-ভনী। সিদিনালৈকে চিনি নোপোৱা ৰূপম,পৰাগপিংকু,সিদ্ধাৰ্থ শৰ্মা,ইন্দ্ৰনীল গায়ন,দীপজ্যেতি ৰশ্মি আজি মোৰ ভাতৃ-ভগ্নীসুলভ মৰমৰ দাবীদাৰ। কিছুমান দুষ্টমনৰ লোকে ইয়াৰ অপপ্ৰয়োগ কৰাটো অস্বীকাৰ কৰিব নোৱাৰি যদিও ইয়াৰ সকাৰাত্মক দিশবোৰলৈ চাই সেইবোৰ গৌণ বুলিয়েই ক’ব পাৰি। ইয়াতো কিছুমান অশুভ শক্তিয়ে সাম্প্ৰদায়িক বিষবাষ্প বিয়পাবলৈ অহৰহ চেষ্টা চলোৱাটো কোনো ডাঙৰ কথা নহয়, সেইবোৰৰ পৰা আমি সাৱধান হোৱা উচিত।\nফে’চবুকৰ প্ৰচেষ্টাত জন্ম লাভ কৰিলে ভালেকেইখন ই আলোচনীয়ে। এয়া সঁচাকৈয়ে অসমীয়া সাহিত্য জগতৰ বাবেই অতি সুখৰ খবৰ। এই আলোচনীবোৰে কেৱল ফে’চবুকৰ মজিয়াতেই সীমাবদ্ধ নাথাকি, নিজৰ প্ৰচেষ্টাৰে ছপাকামতো হাতে কামে লাগিছে। এয়া সঁচাকৈয়ে প্ৰসংশনীয় কাম। ই আলোচনী সাহিত্য ডট অৰ্গ প্ৰকল্পটোৱে উত্তৰ পূৰ্বাঞ্চলৰ তথ্য প্ৰযুক্তি ক্ষেত্ৰৰ সন্মানীয় ই-নৰ্থ ইষ্ট বঁটা লাভ কৰিবলৈ সক্ষম হৈছে। যোৱা ২৩ নৱেম্বৰ তাৰিখে বঁটা চিকিমৰ চিন্তন ভৱনত আয়োজিত এক গাম্ভীৰ্য্যপূৰ্ণ বঁটা প্ৰদান অনুষ্ঠানত সাহিত্য অৰ্গক এক বঁটা প্ৰদান কৰা হয়। একেটা অনুষ্ঠানতে অসমৰ আন এটা ৱেবচাইট ‘এনাজৰী ডট কম’ক জুৰীৰ বিশেষ বঁটা প্ৰদান কৰা হয় । ই আলোচনীবোৰৰ এই সন্মানে অসমীয়া সাহিত্য জগতলৈ কঢ়িয়াই আনিছে এক আশাৰ বতৰা।\nশেহতীয়াকৈ ফেচবুকৰ কেইজনমান উদ্যোগী ডেকা সকলে জনকল্যাণমূলক আঁচনিতো হাত উজান দিছে। এইক্ষেত্ৰত আগভাগ লৈছে দেৱব্ৰত বৰা, মেৰীলিন দত্ত, ষড়ানন পায়েং, উত্তম আয়নৰ দৰে কৰ্মনিষ্ঠ লোকসকলে। তেওঁলোকে ২৭ জানুৱাৰী দিনা নিজস্ব পূঁজি সংগ্ৰহেৰে অন্ন সংস্থানহীনলোকক সামান্য বৰঙণি আগবঢ়ায়। সেয়া তেওঁলোকৰ বাবে সামান্য হ’লেও যিসকল তেওঁলোকৰ সহায়ৰ দ্বাৰা উপকৃত হ’ল সেয়া তেওঁলোকৰ বাবে সেয়া অকল্পনীয়ই আছিল বোধকৰোঁ। আজিৰ ব্যস্ততাৰ যুগত কাৰো কালৈকো চাবলৈ সময় নাই, তেনেস্থলত কেইজনমান লোকৰ এই নিস্বাৰ্থ সেৱা অতি আদৰণীয়। যোৱা ৩ মাৰ্চ দেওবাৰে তেওঁলোকৰ আহ্বানক্ৰমে ময়ো তেওঁলোকৰ আলোচনাত মিলিত হৈছিলো। চিলা উৎসৱৰ লগত সংগতি ৰাখি এই আলোচনাৰ আহ্বান কৰা হৈছিল সোণাৰাম খেলপথাৰৰ সমীপৰ ব্ৰহ্মপুত্ৰৰ বালি চাপৰিত। এই আলোচনাত ফেচবুকৰ বন্ধু বান্ধৱী সকলৰ নিজা বৰঙণিৰে আগন্তুক মাধ্যমিক শিক্ষান্ত পৰীক্ষাত উত্তীৰ্ণ নিঃসহায় ছাত্ৰ-ছাত্ৰীলৈ কিছু সহায়ৰ হাত আগবঢ়োৱাৰ সিদ্ধান্ত গ্ৰহণ কৰা হয়। তেওঁলোকৰ সুন্দৰ প্ৰচেষ্টা ফলৱতী হওঁক তাকেই অন্তৰেৰে কামনা কৰিছোঁ।\nফেচবুকত সঁচা অৰ্থত মই কিবা শিকিবলৈকে আহোঁ। আৰু শিকিলোঁ বহুত। যিদিনাই নতুন কথা শিকিবলৈ পাওঁ বা নতুন অনুভবে মন ভৰাই তুলে সেইদিনা মোৰ দিনটো সাৰ্থক হোৱা যেন অনুভব কৰোঁ। কেতিয়াবা কিছুমান আপডেটে মোৰ মন সজীৱ সতেজ কৰি তোলে। তেনেদৰে কিছুমান আপডেটে মনটো বিষাদেৰে ভৰাই তোলে। কেতিয়াবা কিছুমান ভাল লগা আপডেটবোৰৰ প্ৰশংসা কৰি দুআষাৰ লিখোঁ, কেতিয়াবা কিছুমান লেখাবোৰ পঢ়ি খং ক্ষোভত অনুযোগ অভিযোগো কৰোঁ, কেতিয়াবা দুআষাৰ টানকৈয়ো লিখোঁ। কিবা এটা পঢ়ি মোৰ মনত সৃষ্টি হোৱা অনুভববোৰ ব্যক্ত কৰোঁ, মোৰ নিজস্ব পদ্ধতিৰে। তাৰবাবে মই এতিয়ালৈকে কাৰো পৰা বেয়া ব্যৱহাৰ পোৱা নাই। কিন্তু শেহতীয়াকৈ দেখিবলৈ পাইছোঁ, কিছুমান অহৈতুক তৰ্ক বিতৰ্ক, খাম খেয়ালী মনোভাব। দেখি আৰু পঢ়ি মৰ্মাহত হওঁ…মই বিচাৰি অহা সুখ পলকতে যেন ধূলিসাৎ হৈ যাব খুজে। ফে’চবুকত মোৰ যিসকল ভাই ভনী, বন্ধু বান্ধৱী আছে সেইসকলোকে মই শ্ৰদ্ধা কৰিবলৈ পালে সুখী হওঁ…কাৰণ মই বিশ্বাস কৰোঁ ফে’চবুকৰ এই সমাজখন এখন শিক্ষিত লোকৰ সমাজ । যি সমাজে নিজস্ব সৃজনী ক্ষমতাৰে সৃষ্টি কৰিব পাৰে এখন সুন্দৰ সমাজ ।\nএকেবাৰে সঁচা কথা হ’ল মই ফে’চবুকত মই এক সুখ বিচাৰি আহোঁ। এটা ভাল কবিতা, এটা ভাল লগা গল্প, এটা সুন্দৰ লেখা পঢ়িবলৈ, এটা মন প্ৰাণ জুৰ পেলাব পৰা ছবি চাবলৈ পালে মই বিচৰি পাওঁ মই বিচৰা সুখ। মোৰ অনুভব শব্দৰ ৰূপেৰে আনৰ আগত ব্যক্ত কৰিব পাৰিলে আৰু তাৰ প্ৰতি উচিত সঁহাৰি পালে মই বিচাৰি পাওঁ মই বিচাৰি অহা সুখ। মোৰ দৰে সকলোৱেই কিজানি সুখ বিচাৰিয়েই আহে ফে’চবুকলৈ। সেই সুখৰ সংজ্ঞাও কিজানি সকলোৰে বাবে একে নহয়। হয়তু একে হ’বও নোৱাৰে।\nএইখিনিতে কবি লক্ষ্মণ কুমাৰৰ এটা মনপৰশা সুন্দৰ বক্তব্য উল্লেখ কৰিব বিচাৰিছোঁ। লক্ষণ কুমাৰে ৰণজিৎ কুমাৰ বৰাৰ এটা লিখনীৰ আঁতধৰি প্ৰসংগক্ৰমে এঠাইত কৈছে – “ফে’চবুকক মই এখন মন্দিৰ বুলিয়েই ভাবো। এই মন্দিৰলৈ প্ৰতিদিনে অগণন ভক্ত আহে নিজৰ সুখ-দুখৰ কথা ক’বলৈ,আনৰ সুখ-দুখৰ সমভাগী হ’বলৈ। ময়ো আহোঁ ইয়ালৈ, আন একো কৰিব নোৱাৰিলেও টিলিঙাকে বজাই দিওঁ….অন্তৰৰ মলিনতা দূৰ হৈ যায়। আপুনি এই মন্দিৰৰ এজন পূজাৰী…নৈবদ্যভাগ কেনেকৈ আগবঢ়াই দিব লাগে তাক দেখুৱাই দিয়ে।” আকৌ মৰমলগা হাঁহিৰে কবি ৰশ্মিৰেখা দাসে মোক কথা প্ৰসংগত কৈছিল – “বহুতে ফে’চবুক বেয়া বুলি কয়। মোৰ বৰ দুখ লাগে তেতিয়া। ফে’চবুকৰ বাবেই আপোনালোকৰ দৰে বাইদেউ, দাদা পাইছোঁ। কিমান যে ভাল লাগে!” এনে সুন্দৰ মনোভাবৰ ব্যক্তিসকলৰ য’ত সমাগম ঘটে সেয়া এক মন্দিৰেই হৈ পৰে। আহকচোন আমি আটায়ে ইয়াক মন্দিৰ, মচজিদ,গীৰ্জা বা গুৰুদ্বাৰা বুলিয়েই প্ৰবেশ কৰোঁ এক পবিত্ৰ মনোভাবেৰে, এক ভাতৃত্বৰ ভাবেৰে। আমি আটায়ে নিশ্চয় লাভাম্বিত হ’ম।\nPosted on মাৰ্চ 10, 2013, in প্রবন্ধ. Bookmark the permalink.\t5 মন্তব্য.\nAnupama Borgohain | 4:44 সন্ধ্যাত মাৰ্চ 11, 2013\nসুন্দৰ লেখনি ! লেখনিটোৰ লগত ময়ো একাত্ম হ’লো !..\nSarada Shrestha | 6:40 সন্ধ্যাত মাৰ্চ 11, 2013\nRupam Saud | 7:33 সন্ধ্যাত মাৰ্চ 12, 2013\nভাল লাগিল …..\nঅনামিকা বৰুৱা | 2:26 পুৱাত মাৰ্চ 13, 2013\nভাল লাগিল অনুভৱখিনি অনুভৱ কৰি| একাত্মবোধ কৰিলো|\nHemanta Nath Majuli Assam | 12:12 সন্ধ্যাত ফেব্ৰুৱাৰী 23, 2017


চজিনাৰ উপকাৰিতা আৰু ব্যৱহাৰ- চজিনা পাউদাৰ, চজিনা টেবলেট, চজিনা জুইচ ইত্যাদি-Moringa Health benefits and dosage - fitassam\nচজিনা মজলীয়া আকাৰৰ গছ ৷ চিৰাৰ গাত দীঘলিয়া থাকে৷ বীজ অনেক, ফুল বগা, পাত আৰু চিৰাত যথেষ্ট পৰিমাণে খনিজ দ্ৰব্য,ভিটামিন পোৱা যায়৷ চজিনা ‘গুৰুচ্যাদি’ বৰ্গৰ অন্তৰ্গত৷ চজিনা অত্যন্ত উপকাৰী বনৌষধি আৰু শৰীৰৰ বহু সমস্যা নিৰাময় কৰাত সক্ষম৷\nচজিনা ইমানেই গুনকাৰী যে সেইবিষয়ে হয়তু বহু ব্যক্তিয়ে অৱগত নহয় ৷ চজিনাক কেৱল মাত্ৰ সুখাদ্য হিচাপেও নহয় লগতে চজিনাই বহু বেমাৰৰ বাবে ঔষধ হিচাপেও কাম কৰে৷ চজিনা গছৰ বেলেগ বেলেগ অংশ যেনে -ছাল,মূল, ফুল, পাত, ফল সকলোতে বিভিন্ন ধৰনৰ পৌষ্টিক গুণ থাকে৷ আয়ুৰ্বেদত কোৱা হৈছে যে, চজিনাৰ ব্যৱহাৰৰ যোগেদি প্ৰায় ৩০০ সমস্যাৰ চিকিৎসা সম্ভৱ৷\nচজিনা গছ সাধাৰণতে অসমৰ সকলো ঠাইতে জন্মে যদিও মানুহৰ ঘৰত প্ৰায় কম দেখা যায় আৰু এই গছ যথেষ্ট ওখ হয় ৷ চজিনা গছৰ পাত সৰু আকৃতিৰ আৰু ফুলবোৰ কেইবা ৰঙৰো হয়৷ চজিনাত কাৰ্বহাইড্ৰেট, প্ৰটিন, কেলচিয়াম, পটেচিয়াম, আয়ৰন, মেগনেছিয়াম, ভিটামিন এ, চি, ই আৰু বি কম্প্লেকচ প্ৰচুৰ মাত্ৰাত পোৱা যায়৷\nগাজৰ আৰু কমলাতকৈও গুনকাৰী চজিনাঃ\nচজিনাৰ পাত ,চিৰা, ফুল আৰু শিপা সকলোতে ভৰপূৰ মাত্ৰাত প্ৰটিন, ভিটামিন, এমিন’ এচিড, এন্টিঅক্সিডেন্ট পোৱা যায় ৷ ইয়াৰ বীজে কলেষ্টৰেল নিয়ন্ত্ৰণ কৰে ৷ চজিনাত কমলাতকৈ ৭গুন অধিক ভিটামিন এ পোৱা যায় ৷ সেয়ে ইয়াৰ গ্ৰহনে ৰোগ প্ৰতিৰোধক শক্তি বৃদ্ধি কৰে ৷\nছালৰ উজ্জ্বলতা বঢ়ায় ৷ চকুৰ বিভিন্ন ৰোগ প্ৰতিৰোধ কৰে ৷ বিশেষকৈ কুকুৰীকণা প্ৰতিৰোধ কৰে ৷ বতৰ সলনি হোৱা ফলত হোৱা চৰ্দিজ্বৰ ধৰনৰ বেমাৰৰ পৰা ৰক্ষা কৰিব পাৰে চজিনাই ৷ চজিনাৰ ফল কফ, পিত্ত নাশক,অগ্নিবৰ্ধক ৷ ইয়াৰ দীঘল ফল খণ্ড খণ্ডকৈ কাটি ব্যঞ্জন কৰি খালে উক্ত ৰোগসমূহ প্ৰতিৰোধ কৰে ৷\n🌿বিভিন্ন ৰোগত চজিনাৰ ব্যৱহাৰ আৰু উপকাৰিতা সম্পৰ্কে বিতংকৈ জানো আঁহকঃ\n💠চজিনাই হাঁপানীৰ লক্ষণবোৰ নিয়ন্ত্ৰণ কৰাত সহায় কৰে আৰু শ্বাসকষ্টৰ ক্ষেত্ৰত সকাহ দিয়ে। আয়ুৰ্বেদৰ মতে, হাঁপানীৰ সৈতে জড়িত মুখ্য দোষবোৰ হৈছে বাত আৰু কফ। বিকৃত ‘বাত’ হাঁওফাঁওত বিকাৰগ্ৰস্ত ‘কফ দোষ’ৰ সৈতে মিহলি হয় যাৰ ফলত শ্বাস-প্ৰশ্বাসৰ পথত বাধা হয়। ইয়াৰ ফলত উশাহ লোৱাত অসুবিধা হয়। এই অৱস্থাটোক Swas Roga (হাঁপানি) বুলি কোৱা হয়। মৰিঙ্গা গ্ৰহণ কৰিলে কফৰ ভাৰসাম্য বজাই ৰখাত আৰু হাঁওফাঁওৰ পৰা অতিৰিক্ত শ্লেষ্মা আঁতৰ কৰাত সহায় কৰে। ই হাপানীৰ লক্ষণবোৰৰ পৰা সকাহ দিয়ে৷\n1. 1/4- 1/2 চাহ চামুচ চজিনা পাউডাৰ লওঁক।\n2. মৌ বা পানীৰ সৈতে মিহলি কৰক।\n3. হাঁপানীৰ লক্ষণবোৰ নিয়ন্ত্ৰণ কৰিবলৈ দুপৰীয়াৰ আহাৰ আৰু ৰাতিৰ আহাৰৰ সৈতে খাব।\n💠 ডায়েৰিয়াক আয়ুৰ্বেদত “অতিচাৰ” বুলি কোৱা হয়। ইয়াৰ কাৰণ হৈছে অনুচিত খাদ্য, অশুদ্ধ পানী, বিষাক্ত পদাৰ্থ, মানসিক চাপ আৰু দুৰ্বল পাচন অগ্নি। এই সকলোবোৰ কাৰক বাত কঠোৰ কৰাৰ বাবে দায়বদ্ধ। এই বৰ্ধিত বাত শৰীৰৰ পৰা বিভিন্ন কলাৰ পৰা অন্ত্ৰত তৰল আনে আৰু শৌচৰ সৈতে মিহলি হয়। ইয়াৰ ফলত ঢিলা, পানীযুক্ত গতি বা ডায়েৰিয়া হয়। চজিনাই পাচন অগ্নি উন্নত কৰি ডায়েৰিয়া নিয়ন্ত্ৰণ কৰাত সহায় কৰে। ইয়াৰ কাৰণ হৈছে চজিনাৰ দীপন (appetizer) আৰু পাচন (digestive) গুণাগুণ। ই শৌচ ডাঠ কৰে আৰু গতিৰ সঘনতা হ্ৰাস কৰে।\n1. 1/4- 1/2 চাহ চামুচ পাউডাৰ লওক।\n3. ডায়েৰিয়া নিয়ন্ত্ৰণ কৰিবলৈ দুপৰীয়াৰ আহাৰ আৰু ৰাতিৰ আহাৰৰ সৈতে খাওক।\n💠 ডায়েবেটিচ যাক মধুমেহ বুলিও কোৱা হয়, ইয়াৰ কাৰণ হৈছে বাতবৃদ্ধি আৰু হজম ক্ষতিগ্ৰস্ত হোৱা। হজম ক্ষতিগ্ৰস্ত হোৱাৰ ফলত অগ্ন্যাশয়ৰ কোষবোৰত আমা (অনুপযুক্ত হজমৰ বাবে শৰীৰত বিষাক্ত অৱশিষ্ট) জমা হয় আৰু ইনচুলিনৰ কাৰ্যক্ষমতা ক্ষতিগ্ৰস্ত কৰে। চজিনাই ইয়াৰ চজিনাৰ দীপন (appetizer) আৰু পাচন (digestive) গুণাগুণৰ বাবে হজম ক্ষতিগ্ৰস্ত হোৱা টো সংশোধন কৰাত সহায় কৰে। ই আমা হ্ৰাস কৰে আৰু ইনচুলিনৰ কাৰ্য উন্নত কৰে।চজিনাত তিক্ত (তিতা) সোৱাদ আছে যি ৰক্ত শৰ্কৰাৰ স্বাভাৱিক স্তৰ বৰ্তাই ৰখাত সহায় কৰে৷\n1. 1/4- 1/2 চাহ চামুচ পাউডাৰ লওক\n2. মৌ বা পানীৰ সৈতে মিহলি কৰক\n3. ডায়েবেটিচ নিয়ন্ত্ৰণ কৰিবলৈ দুপৰীয়াৰ আহাৰ আৰু ৰাতিৰ আহাৰৰ সৈতে খাওক।\n💠 চজিনাই উচ্চ কলেষ্টেৰল নিয়ন্ত্ৰণ কৰি atherosclerosis আশংকা হ্ৰাস কৰাত সহায় কৰিব পাৰে। উচ্চ কলেষ্টেৰল পাচক অগ্নিৰ ভাৰসাম্যহীনতাৰ বাবে হয়। কোষকলাৰ স্তৰত হজম হোৱা ক্ষতিৰ ফলত অতিৰিক্ত আৱৰ্জনা সামগ্ৰী বা আমা উৎপন্ন হয় (অনুপযুক্ত হজমৰ বাবে শৰীৰত বিষাক্ত অৱশিষ্ট)। ইয়াৰ ফলত ৰক্তনলীবোৰত বেয়া কলেষ্টেৰল জমা হয় আৰু অৱৰোধ হয়। চজিনাই অগ্নি (পাচন অগ্নি) উন্নত কৰাত আৰু আমা হ্ৰাস কৰাত সহায় কৰে। ই বিষাক্ত পদাৰ্থ আঁতৰ কৰি ৰক্তনলীৰ পৰা অৱৰোধ আঁতৰ কৰাত সহায় কৰে। ই atherosclerosis আশংকা হ্ৰাস কৰে।\n3. Atherosclerosis আশংকা হ্ৰাস কৰিবলৈ দুপৰীয়াৰ আহাৰ আৰু ৰাতিৰ আহাৰৰ সৈতে খাব।\n💠 পুৰুষৰ যৌন সক্ৰিয়তা বৃদ্ধি কৰিবলৈ চজিনা ভাল। ই কামশক্তি হ্ৰাস হোৱা নিয়ন্ত্ৰণ কৰাত সহায় কৰে, অৰ্থাৎ যৌন কাৰ্যৰ প্ৰতি কোনো প্ৰৱণতা নথকা সকলৰ বাবে কাৰ্যকৰী। যৌন কাৰ্যকলাপৰ পিছতে বীৰ্য বহিষ্কাৰ কৰা অকাল স্খলন নিয়ন্ত্ৰণ কৰাত চজিনাই সহায় কৰিব পাৰে। চজিনাৰ কামোদ্দীপক (aphrodisiac) গুনাগুনৰ আছে৷\n2. মৌ বা গাখীৰৰ সৈতে মিহলি কৰক।\n3. যৌন সুস্থতাৰ বাবে দুপৰীয়াৰ আহাৰ আৰু ৰাতিৰ আহাৰৰ সৈতে খাওক।\n💠 আৰ্থ্ৰাইটিছৰ বিষ নিয়ন্ত্ৰণ কৰিবলৈ চজিনা উপযোগী। আয়ুৰ্বেদৰ মতে, বাত দোষ বৃদ্ধি হোৱাৰ ফলত আৰ্থ্ৰাইটিছ হয় আৰু ইয়াক সন্ধিৱাত বুলিও কোৱা হয়। ইয়াৰ ফলত বিষ, ফুলা, আৰু গাঁঠি বিষ হয়। চজিনাৰ বাত সন্তুোলন গুনাগুন আছে আৰু গাঁঠিৰ বিষ আৰু ফুলা আদিৰ দৰে আৰ্থ্ৰাইটিছৰ লক্ষণবোৰৰ পৰা সকাহ দিয়ে।\n3. আৰ্থ্ৰাইটিছৰ লক্ষণবোৰ নিয়ন্ত্ৰণ কৰিবলৈ দুপৰীয়াৰ আহাৰ আৰু ৰাতিৰ আহাৰৰ সৈতে খাব।\nউপৰোক্ত ৰোগৰ পৰা উপশম পোৱাৰ উপৰিও চজিনা বা Moringa আন বহুতো স্বাস্থ্যজনিত সমস্যা বাবে কাৰ্যকৰী৷ এইবিষয়ে এটা লিখনিত বিতংভাৱে দিয়াতো সম্ভৱপৰ নহয়৷\n🌿চমুকৈ চজিনাৰ অন্য কিছু উপকাৰিতা:\nপাকস্থলীৰ আলচাৰৰ ব্যৱস্থাপনাত চজিনা উপকাৰী হ’ব পাৰে। চজিনাত টেনিনে আলচাৰৰ বিকাশ প্ৰতিহত কৰে। টেনিনৰ astringent গুনাগুন আছে যি গেষ্ট্ৰিক শ্লেষ্মা সুৰক্ষিত কৰাত সহায় কৰে৷\n🔺উচ্চ ৰক্তচাপ নিয়ন্ত্ৰণত চজিনা পাতৰ ৰস উপকাৰী হ’ব পাৰে। Nitrile, Glucosinolates আৰু thiocarbamate glycosides ৰক্তচাপ হ্ৰাস কৰা গুনাগুন থাকে। ই calcium ion চেনেলবোৰ অৱৰুদ্ধ কৰে। ই মূত্ৰনাশক এজেণ্ট হিচাপেও কাম কৰে। একেলগে, ই স্বাভাৱিক ৰক্তচাপৰ স্তৰ বৰ্তাই ৰখাত সহায় কৰে ৷\n🔺চজিনাৰ শিপা ফুল প্ৰদাহত(swelling) উপকাৰী হ’ব পাৰে। ইয়াৰ anti-inflammatory গুনাগুন আছে।\n🔺বৃক্কৰ পাথৰ নিয়ন্ত্ৰণত চজিনা শিপা-গাগছ উপকাৰী হ’ব পাৰে। ই প্ৰস্ৰাৱত অক্সালেটৰ বৰ্ধিত স্তৰ হ্ৰাস কৰে। ইয়াৰ ফলত শৰীৰত অক্সালেট সংশ্লেষণ নিয়ন্ত্ৰণ হয়। ই বৃক্কত কেলচিয়াম আৰু অক্সেলেট জমা হোৱাটো হ্ৰাস কৰে। এনেদৰে, বৃক্কৰ পাথৰ গঠন প্ৰতিহত কৰে।\n🔺মাতৃদুগ্ধ উৎপাদন বৃদ্ধি কৰাত উপকাৰী হ’ব পাৰে। ই এক galactagogue হিচাপে কাম কৰে। সেয়েহে, মাতৃদুগ্ধ উৎপাদনৰ বাবে দায়বদ্ধ প্ৰলেক্টিন হৰমনৰ স্তৰ বৃদ্ধি কৰে। কিন্তু এইটো কেঁচুৱাটোৰ বাবে সুৰক্ষিত নে নাই সেয়া ক’বলৈ পৰ্যাপ্ত বৈজ্ঞানিক প্ৰমাণ নাই। সেয়েহে, স্তন্যপান কৰোৱাৰ সময়ত চজিনা বা চজিনা পৰিপূৰক গ্ৰহণ কৰাৰ আগতে সাধাৰণতে আপোনাৰ চিকিৎসকৰ পৰামৰ্শ লোৱা উচিত।\n🔺কৰ্কট ৰোগ নিয়ন্ত্ৰনত চজিনা উপকাৰী হ’ব পাৰে। চজিনাত Quercetin আৰু kaempferol কৰ্কট কোষৰ প্ৰসাৰ প্ৰতিহত কৰে। ই apoptosis প্ৰেৰিত কৰে আৰু কৰ্কট ৰোগৰ কোষবোৰৰ জীয়াই থকা হ্ৰাস কৰে৷\n🌿চজিনাৰ অনুমোদিত পালি: RECOMMENDED DOSAGE OF MORINGA\n🥄চজিনা কেপচুল(Moringa Capsule) – দিনত দুবাৰকৈ 1-2 টা কেপচুল।\n🥄চজিনা টেবলেট(Moringa Tablet) – দিনত দুবাৰকৈ 1-2 টা টেবলেট।\n🥄চজিনা পাউডাৰ (Moringa Powder) – দিনত দুবাৰকৈ 1/4-1/2 চাহ চামুচ।\n🥄চজিনা ৰস (Moringa Juice) – দিনত এবাৰ বা দুবাৰকৈ 2-4 চাহ চামুচ।\n🥄চজিনা চিৰাপ (Moringa Syrup) – দিনত দুবাৰকৈ 1-2 চাহ চামুচ।\n🥄চজিনা চাহ (Moringa Tea) – এদিনত 1-2 কাপ।\n🌿চজিনা কেনেদৰে ব্যৱহাৰ কৰিব :HOW TO USE MORINGA\n1. চজিনা টেবলেট- Moringa Capsule/Moringa Tablet\nপানীৰ সৈতে 1-2 টা চজিনা টেবলেট খাব, বিশেষকৈ ৰাতিপুৱাৰ আহাৰৰ সময়ত।\n2. চজিনা পাউডাৰ – Moringa Powder\n1/4-1/2 চাহ চামুচ চজিনা পাউডাৰ লওঁক।\nইয়াক আপোনাৰ জিভাত লওক\nপাউডাৰখিনি গিলিবলৈ লাহে লাহে পানী খাওক।\nনতুবা, আপোনাৰ চালাড বা কেঁচা খাদ্যৰ ওপৰত কিছু পাউডাৰ ছটিয়াই দিয়ক।\n4. চজিনা চাহ- Moringa Tea\nএকাপ কুহুমীয়া পানীত 1/2-1 চাহ চামুচ চজিনা পাউডাৰ যোগ দিয়ক আৰু ভালদৰে লৰাই দিয়ক।\nমিশ্ৰণটো চেকি লওক।\nযদি আপুনি বিচাৰে চাহত অলপ মৌ আৰু নেমুৰ টোপাল যোগ দিব পাৰে।\nমন কৰিব যে,গৰম পানীত চজিনা পাউডাৰ যোগ নিদিব কিয়নো ই ইয়াত থকা এণ্টিঅক্সিডেণ্টবোৰ নষ্ট কৰি পেলাব পাৰে।\n5. চজিনাৰ জুইচ -Moringa Juice\nমিক্সাৰ গ্ৰাইণ্ডাৰত 1 টা আপেল, 1 টা তিয়ঁহ, 1 কাপ ব্লেকবেৰী আৰু2কাপ পালেং শাক যোগ দিয়ক।\nমিশ্ৰণটো চেকি লওঁক আৰু\nইয়াত 1/2-1 চাহ চামুচ চজিনা পাউডাৰ যোগ দিয়ক৷\n6. চজিনা চিৰাপ – Moringa Syrup\nদিনত এবাৰ বা দুবাৰ পানীৰে 1-2 চাহ চামুচ চজিনা চিৰাপ খাব পাৰে৷\nআশাঁ কৰো উপৰোক্ত লিখনিৰদ্বাৰা আপোনালোক উপকৃত হল৷\n🌀 যিকোনো স্বাস্থ্যসম্বন্ধীয় সমস্যা তথা সমাধানৰ বাবে যোগাযোগ কৰকঃ 8011330306\n🌀 চজিনা টেবলেট, চজিনা কেপচুল, চজিনা পাউদাৰ, চজিনা জুইচ ইত্যাদি ক্ৰয় কৰিবলৈ যোগাযোগ কৰকঃ 8011330306\n← অনিয়মিত মাহেকীয়া কাৰন আৰু লক্ষণ : Irregular Periods Causes And Symptoms in assamese\nমূত্ৰনলীৰ সংক্ৰমণৰ চিকিৎসা কৰক কিছু ঘৰুৱা উপায়েৰে- Home Remedies for Urine Infection in Assamese →\n16/11/2020 08/02/2021 Admin 0\n05/03/2021 20/05/2021 Dr. Brinchi Baruah 0


বেগাই খোজকাঢ়িলে আয়ুস বাঢ়িব পাৰে প্রায় ১৬ বছৰ! | ASSAM TIMES POST\nবেগাই খোজকাঢ়িলে আয়ুস বাঢ়িব পাৰে প্রায় ১৬ বছৰ!\nশৰীৰৰ ৰূপ চৰ্চাত নাৰিকল তেলৰ ব্যৱহাৰ:ঘৰুৱা উপাদানে ছালৰ যত্ন\nমহিলাৰ ভিটামিন আৰু আয়ৰনৰ চাহিদা পূৰণত কচুৰ ভূমিকা:\nদীঘল দীঘলকৈ খোজকাঢ়িলে দীঘলীয়া হ’ব আয়ুস। শুনিবলৈ অবাক হ’লেও অন্তত এয়াই দাবী ব্রিটেইনৰ লেষ্টাৰ বিশ্ববিদ্যালয়ৰ এদল গৱেষকৰ। ৬৫-১০৫ বছৰীয়া লোকসকলৰ মৃত্যুৰ কাৰণ সংক্রান্তীয় গৱেষণা চলাই থাকোতে তেওঁলোকে এই কথা জানিব পাৰিছে বুলি দাবী গৱেষকসকলৰ।\nঅৱশ্যে বয়স বৃদ্ধিৰ কাৰণ সন্দৰ্ভত নির্দিষ্ট কোনো তথ্য নাই বিজ্ঞানসকলৰ ওচৰত৷ কিন্তু বার্ধক্যৰ সৈতে কোষত অৱস্থিত ক্রমোজোমৰ যে কিবা নহয় কিবা সম্পর্ক আছে তাকে লৈ নিশ্চিত গৱেষকসকল।\nক্রমোজোমৰ বাহুবোৰৰ শেষ প্রান্তক বিজ্ঞানৰ ভাষাত ‘টেলোমেয়াৰ’ বোলে। দেখা গৈছে এই টেলোমেয়াৰ যিমান দিন দীঘল হৈ থাকে সিমান দিনলৈ দূৰৈত থাকে বার্ধক্য। কিন্তু এই টেলোমেয়াৰ যেতিয়া ক্ষয় হ’বলৈ আৰম্ভ কৰে তেতিয়াই কমিবলৈ আৰম্ভ কৰে কোষ বিভাজন। ফলত দুর্বল হয় পেশীৰ গঠন, দেখা দিবলৈ ধৰে বার্ধক্য।\n৪,০৫,০০০ জন লোকৰ ওপৰত কৰা এই গৱেষণাত দেখা গৈছে মুঠ চল্লিশ শতাংশ মানুহে নিয়মিত খৰকৈ খোজকাঢ়ে। আৰু এই চল্লিশ শতাংশ মানুহৰ টেলোমেয়াৰৰ দৈর্ঘ্য বাকী মানুহবোৰৰ তুলনাত বেছি।\nইয়াৰে ভিতৰত ৮৬জন মানুহৰ সৈতে গতি জোখাৰ বিশেষ যন্ত্র লগাইছিল গৱেষকসকলে। বাকীসকলৰ সৈতে মুখেৰে কথা পতা হয়। গৱেষকসকলৰ দাবী, বেগাই খোজকাঢ়িলে সর্বোচ্চ ১৬ বছৰ পর্যন্ত আয়ুস বাঢ়িব পাৰে। অৱশ্যে এই বিষয়ত অধিক গৱেষণাৰ প্রয়োজন আছে বুলিও মত গৱেষকসকলৰ একাংশৰ।\nপেটৰ সমস্যাত ভুগিছে নেকি? আদা, কাচকল আদিৰে পাব পাৰে পৰিত্ৰাণ\nস্তনপান শিশুৰ বাবেই নহয়, মাতৃৰ স্বাস্থ্যৰ বাবেও উপকাৰী:\nজিভা পৰিষ্কাৰ কৰি কিয় ৰাখিব লাগে?পৰিষ্কাৰ জিভা সুস্বাস্থ্যৰ লক্ষণ\nTotal views : 4459128


সীমা বিশ্বাস - অসমীয়া ৱিকিপিডিয়া\nসীমা বিশ্বাস (হিন্দী: सीमा बिस्वास; ইংৰাজী: Seema Biswas) (জন্ম ১৪ জানুৱাৰী, ১৯৬৫) অসমৰ এগৰাকী ভাৰতীয় চলচ্চিত্ৰ আৰু থিয়েটাৰ জগতৰ সুপৰিচিত অভিনেত্ৰী, এখেতে শেখৰ কাপুৰৰ বেণ্ডিত কুইনত (১৯৯৪) ফুলন দেৱী চৰিত্ৰটোৰ অভিনয় কৰিছিল। বলিউদ তথা অন্য ভাৰতীয় চলচ্চিত্ৰ জগতত বলিষ্ঠ অভিনেত্ৰী হিচাপে যথেষ্ট নাম আছে।\n১৪ জানুৱাৰী, ১৯৬৫ (৫৭ বছৰ)\nনলবাৰী, অসম, ভাৰত\nসীমা বিশ্বাসে ১৯৯৬ চনৰ বেণ্ডিত কুইন চলচ্চিত্ৰত কৰা অভিনয়ৰ বাবে চিলভাৰ লটাচ বঁটা - শ্ৰেষ্ঠ অভিনেত্ৰীৰ সন্মান লাভ কৰিছিল। তেখেতে ২০০০ চনত সঙ্গীত নাটক একাডেমী পুৰস্কাৰ আৰু ২০০৬ চনত দীপা মেহতাৰ ৱাটাৰ চলচ্চিত্ৰত কৰা শকুন্তলা চৰিত্ৰটোৰ বাবে ২৬তম শ্ৰেষ্ঠা অভিনেত্ৰীৰ জেনী পুৰস্কাৰ লাভ কৰিছিল।\n2 চলচ্চিত্ৰত অভিনীত চৰিত্ৰসমূহ\n3 বঁটা, পুৰস্কাৰ আৰু সন্মান\n3.1 ফিল্মফেয়াৰ বঁটা\n3.2 ষ্টাৰ স্ক্ৰীন বঁটা\n3.3 ৰাষ্ট্ৰীয় চলচ্চিত্ৰ বঁটা\n3.4 সংগীত নাটক একাডেমী বঁটা\n3.5 জেনী বঁটা\nসীমা বিশ্বাসৰ জন্ম অসমৰ নলবাৰীত হৈছিল। তেখেতৰ পিতৃৰ নাম জগদীশ বিশ্বাস আৰু মাতৃ মীৰা বিশ্বাস। নলবাৰী মহাবিদ্যালয়ত অধ্যয়ন কৰি তেখেতে ৰাজনীতি বিজ্ঞান বিষয়ত স্নাতক উপাধি লাভ কৰে। তাৰপিছত তেওঁ দিল্লীৰ ৰাষ্ট্ৰীয় নাট্য বিদ্যালয় (National School of Drama)ত নাম ভৰ্তি কৰে।\nচলচ্চিত্ৰত অভিনীত চৰিত্ৰসমূহসম্পাদনা কৰক\nবিশ্বকবি ৰবীন্দ্ৰনাথ ঠাকুৰৰ ‘স্ত্ৰীৰ পত্ৰ’ নাটকৰ এটি দৃশ্যত অভিনেত্ৰী সীমা বিশ্বাস\nবিশ্বকবি ৰবীন্দ্ৰনাথ ঠাকুৰৰ ‘জীৱিত য়া মৃত’ নাটকৰ এটি দৃশ্যত অভিনেত্ৰী সীমা বিশ্বাস\n১৯৮৮ অমসিনী সাৰদা\n১৯৯৪ বেণ্ডিত কুইন ফুলন দেৱী\n১৯৯৬ খাম‌ছী: দ্যা মিউছিকেল ফ্লেভি জে. ব্ৰিগেঞ্জা\n১৯৯৭ লেডিছ অনলি\n১৯৯৮ হাজাৰ চৌৰাশী কী মা চমুৰ মাতৃ\n১৯৯৯ বিনধাস্ত চি বি আই অফিছাৰ\n২০০১ ধ্যাসপ্ৰভা মালতী কাৰভে\n২০০২ দিৱানগী মনোৰোগ বিশেষজ্ঞ\nগৰ্ব: দ্যা ৱাউন্দ তনয়া\n২০০৩ বুম ভাৰতী\nইয়াৰকাই নেন্সীৰ ননদ\nপিঞ্জৰ পাগলী মহিলা\n২০০৪ কায়া তাৰন চিষ্টাৰ আগাঠা\nএক হাচীনা থী এ চি পি মালতী বৈদ্য\nহনন মিছেছ হীৰালাল\n২০০৫ ৱাটাৰ শকুন্তলা\nদ্য হোৱাইট লেণ্ড সুধাৰ মাতৃ\n২০০৬ বিবাহ ৰামা\n২০০৭ ছফিয়া দ্যা মেদাম\nঅমল স্বপ্না আগৰৱাল\n২০০৮ ষ্ট্ৰাইকাৰ সিদ্ধৰ্থৰ মাতৃ\nসৌৰ্য্য কেপ্তেইন জাভেদ খানৰ মাতৃ\nকুকিং উইথ ষ্টেলা ষ্টেলা\nহেভন অন আৰ্থ\n২০০৯ য়ে মেৰা ইণ্ডিয়া বাই\n২০১০ লালবাগ পাৰেল মাতৃ\n২০১১ কুইনচ! ডেষ্টিনি অৱ ডান্স আম্ম\n২০১২ মিডনাইটছ চিলড্ৰেন মেৰী\n২০১৬ কথানদী ধনেশ্বৰী\nফ্ৰিকী আলী মাতৃ\n২০১৭ হাফ গাৰ্লফ্ৰেণ্ড মাতৃ\nসমীৰ মমতাজ খালা\n২০১৮ ভগা খিৰিকী\nবঁটা, পুৰস্কাৰ আৰু সন্মানসম্পাদনা কৰক\nফিল্মফেয়াৰ বঁটাসম্পাদনা কৰক\n১৯৯৬: বেণ্ডিত কুইন চলচ্চিত্ৰত কৰা অভিনয়ৰ বাবে ফিল্মফেয়াৰ শ্ৰেষ্ঠ নৱাগত অভিনেত্ৰীৰ বঁটা\nষ্টাৰ স্ক্ৰীন বঁটাসম্পাদনা কৰক\n১৯৯৬: বিজেতা: শ্ৰেষ্ঠ সহযোগী অভিনেত্ৰী - হিন্দী চলচ্চিত্ৰ খাম’ছী: দ্য মিউজিকেলৰ বাবে\n২০০২: মনোনীত : শ্ৰেষ্ঠ সহযোগী অভিনেত্ৰী - হিন্দী চলচ্চিত্ৰ কোম্পানীৰ বাবে\n২০০৩: মনোনীত : শ্ৰেষ্ঠ সহযোগী অভিনেত্ৰী - হিন্দী চলচ্চিত্ৰ ভূতৰ বাবে\nৰাষ্ট্ৰীয় চলচ্চিত্ৰ বঁটাসম্পাদনা কৰক\nসীমা বিশ্বাসে ১৯৯৬ চনৰ বেণ্ডিত কুইন চলচ্চিত্ৰত কৰা অভিনয়ৰ বাবে চিলভাৰ লটাচ বঁটা - শ্ৰেষ্ঠ অভিনেত্ৰীৰ বঁটা লাভ কৰিছিল।\nসংগীত নাটক একাডেমী বঁটাসম্পাদনা কৰক\n২০০১ - সংগীত নাটক একাডেমী বঁটা লাভ কৰিছিল।\nজেনী বঁটাসম্পাদনা কৰক\n২০০৬ চনত দীপা মেহতাৰ ৱাটাৰ চলচ্চিত্ৰত কৰা শকুন্তলা চৰিত্ৰটোৰ বাবে ২৬তম শ্ৰেষ্ঠা অভিনেত্ৰীৰ জেনী পুৰস্কাৰ লাভ কৰিছিল।\nবৰসাত চলচ্চিত্ৰৰ বাবে শ্ৰেষ্ঠ নৱাগত অভিনেত্ৰী\nবেণ্ডিত কুইন ৰ বাবে\nইউনিশ এপ্ৰিল চলচ্চিত্ৰৰ বাবে শ্ৰেষ্ঠ অভিনেত্ৰী\nবেণ্ডিত কুইন চলচ্চিত্ৰৰ বাবে\nমা ভায়ে এন চিনেমাস্কপৰ বাবে শ্ৰেষ্ঠ অভিনেত্ৰী\nসীমা বিশ্বাস (বেণ্ডিত কুইন বোলছবিত)\nসীমা বিশ্বাস (হাজাৰ চৌৰাশী কী মা বোলছবিত)\nসীমা বিশ্বাস (ৱাটাৰ চলচ্চিত্ৰৰ এটা দৃশ্য)\n↑ Vasisht, Divya: "Seema Biswas: Beyond the limelight" The Times of India (online) , 24 June 2003\n↑ "Profile and Biography of Seema Biswas the famous film actress of Assam". http://www.assamspider.com/resources/3922-Profile-Biography-Seema-Biswas-famous.aspx। আহৰণ কৰা হৈছে: January 28, 2012.\nSeema Biswas সম্পৰ্কে ইণ্টাৰনেট মুভি ডাটাবেছত থকা তথ্য।\nName সীমা বিশ্বাস\nAlternative names বিশ্বাস, সীমা\nShort description অভিনেত্ৰী\nDate of birth ১৪ জানুৱাৰী, ১৯৬৫\nPlace of birth নলবাৰী , অসম, ভাৰত\n"https://as.wikipedia.org/w/index.php?title=সীমা_বিশ্বাস&oldid=318826"ৰ পৰা অনা হৈছে\nশেষ সম্পাদনা কৰা হৈছে 11 April 2022 তাৰিখে 03:50 বজাত\nএই পৃষ্ঠাখন ১১ এপ্ৰিল, ২০২২ তাৰিখে ০৯:২০ বজাত অন্তিম সংশোধন কৰা হৈছিল।


ৱখা জিলা - অসমীয়া ৱিকিপিডিয়া\nনাগালেণ্ড ৰাজ্যত ৱখা জিলাৰ অৱস্থান\n(৬২৮.৬ বৰ্গ মাইল)\n- জনঘনত্ব ১০২.১ প্ৰতি বৰ্গ কি.মি.\n(২৬৪.৫ প্ৰতি বৰ্গ মাইল)\nৱখা জিলা ভাৰতৰ নাগালেণ্ড ৰাজ্যৰ এখন জিলা।\nৱখা জিলাৰ মুঠ মাটিকালি ১৬২৮ বৰ্গ কিমি। এই জিলাৰ সদৰ ঠাই ৱখা।\nব্ৰিটিছৰ শাসনৰ সময়ত ৱখা জিলা ১৮৭৮ লৈকে নাগা হিলছ জিলা (Naga Hills District)-ৰ সদৰ ঠাই আছিল। পৰৱৰ্ত্তী কালত এই সদৰ ঠাই কহিমালৈ স্থানান্তৰ কৰা হয় আৰু ৱখাক পৃথক মহকুমা হিচাপে স্বীকৃতি দিয়া হয়। ১৮৮৯ চনত এই মহকুমা মোককচাং মহকুমাৰ সৈতে যোগ দিয়া হয়। ১৯৫৭ চনত ৱখা মোককচাং জিলাৰ এটা মহকুমা হয়। বৰ্তমানৰ ৱখা জিলাৰ গঠন হয় ১৯৭৩ চনত।\nBackward Regions Grant Fund|Backward Regions Grant Fund Programme (BRGF) আঁচনিৰ অধীনত পুঁজি পাই থকা নাগালেণ্ডৰ তিনিখন জিলাৰ এখন হৈছে ৱখা।\n২০১১ চনৰ লোকপিয়ল অনুসৰি ৱখা জিলাৰ মুঠ জনসংখ্যা ১৬৬,২৩৯ জন। জনসংখ্যাৰ ফালৰ পৰা ভাৰতৰ মুঠ ৬৪০খন জিলাৰ ভিতৰত এই জিলাৰ স্থান ৫৯৫। এই জিলাৰ প্ৰতি ১০০০ পুৰুষৰ ভিতৰত মহিলাৰ সংখ্যা ৯৬৮ গৰাকী। ৱখা জিলাৰ সাক্ষৰতাৰ হাৰ ৮৭.৭%।\n↑ 1.0 1.1 "Wokha District Population Census 2011, Nagaland literacy sex ratio and density". http://www.census2011.co.in/census/district/611-wokha.html.\n↑ "District industrial profile report of Wokha district". প্ৰকাশক Dimapur: Development Commissioner Ministry of Micro, Small & Medium Enterprises. 2012. http://dcmsme.gov.in/dips/DIPR%20WOKHA-Final.pdf.\n↑ Ministry of Panchayati Raj (8 September 2009). "A Note on the Backward Regions Grant Fund Programme". National Institute of Rural Development. http://www.nird.org.in/brgf/doc/brgf_BackgroundNote.pdf। আহৰণ কৰা হৈছে: 27 September 2011.\n↑ 4.0 4.1 "District Census 2011". Census2011.co.in. 2011. http://www.census2011.co.in/district.php। আহৰণ কৰা হৈছে: 2011-09-30.\nযোৰহাট জিলা, অসম মোককচাং জিলা\nগোলাঘাট জিলা, অসম জুন্থেব’ট’ জিলা\n"https://as.wikipedia.org/w/index.php?title=ৱখা_জিলা&oldid=268676"ৰ পৰা অনা হৈছে\nএই পৃষ্ঠাখন ২২ মাৰ্চ, ২০২১ তাৰিখে ০২:৪৯ বজাত অন্তিম সংশোধন কৰা হৈছিল।


কৰ্ণাটকত বিজেপিৰ বিৰুদ্ধে একেলেগে যুঁজ দিব কংগ্ৰেছ-জেডিএছে, সম্পন্ন হ’ল আসনৰ ভাগ-বতোৱাৰা - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nকৰ্ণাটকত বিজেপিৰ বিৰুদ্ধে একেলেগে যুঁজ দিব কংগ্ৰেছ-জেডিএছে, সম্পন্ন হ’ল আসনৰ ভাগ-বতোৱাৰা\n৮ বছৰে সম্পূৰ্ণ নহ'ল ৰৌতা-ওদালগুৰি সংযোগী পথ... • পাগলদিয়া নৈৰ বাঢ়নি পানীৰ তলত বুৰ গৈছে খৈৰকুছি প্ৰাথমিক বিদ্যালয়... • মাজুলীত নাও দুৰ্ঘটনা, সন্ধানহীন এজন, কথমপি প্ৰাণৰক্ষা দুজনৰ... • নলবাৰীত পৰিয়ালকেন্দ্ৰিক সংঘাত! ভাইবোৱাৰীক দাৰে আক্ৰমণ... • বাটগাঁৱত পথ দুৰ্ঘটনা, কথমপি প্ৰাণ ৰক্ষা চেঙা জিলা পৰিষদৰ সদস্যৰ... • শিৱসাগৰত ড্ৰাগছসহ ৩ যুৱক আটক... • নলবাৰীত বিদ্যুৎ খুঁটা ভাঙি কথমপি প্ৰাণৰক্ষা ছাত্ৰীৰ... • এন‌আৰচিৰ বায়'মেট্ৰিক প্ৰক্ৰিয়াৰ বাবে মুকলিকৈ ধনদাবী কৰ্মচাৰীৰ! VIDEO • শিলচৰ ষ্টেচনত ৰে’লৰ শৌচালয়ত অচিনাক্ত যুৱকৰ মৃতদেহ উদ্ধাৰ... • হাইলাকান্দিত ১০ কোটি টকাৰ হীৰাসহ দুগৰাকী মহিলাক গ্ৰেপ্তাৰ...\nঅসমীয়া প্ৰতিদিন ৰ দ্বাৰা\t Mar 13, 2019 ত\nডিজিটেল ডেস্কঃ লোকসভা নিৰ্বাচনক কেন্দ্ৰ কৰি তৎপৰ হৈ পৰিছে ৰাজনৈতিক দল সমূহ। কোনে কাৰ সৈতে ক’ৰ পৰা নিৰ্বাচনত অৱৰ্তীৰ্ণ হ’ব তাক লৈ ইতিমধ্যে আৰম্ভ হৈছে আলোচনা। কৰ্ণাটকত বিজেপিক প্ৰতিহত কৰিবলৈ বিধানসভা নিৰ্বাচনৰ দৰেই লোকসভা নিৰ্বাচনতো একেলগে থিয় দিছে কংগ্ৰেছ আৰু জেডিএছ। বুধবাৰে দুই দলৰ মাজত অনুষ্ঠিত এক বৈঠকৰ পিছতে নিশ্চিত হৈ পৰে দুয়োটা দলৰ মিত্ৰতা। বৈঠকৰ অন্তত কৰ্ণাটকৰ মুঠ ২৮ খন লোকসভা আসনৰ ২০ খনত কংগ্ৰেছে আৰু ৮ খনত জেডিএছে প্ৰাৰ্থিত্ব প্ৰদান কৰাৰ সিদ্ধান্ত লয়। অৱশ্যে এতিয়াও এই আসনৰ ভাগ বতোৱাৰা সন্দৰ্ভত ৰাজহুৱা ঘোষণা কৰা নাই দুয়োটা দলে। জানিব পৰা মতে, অহা ১৫ মাৰ্চত কংগ্ৰেছ অধ্যক্ষ ৰাহুল গান্ধীৰ সৈতে আলোচনাৰ পিছতে এই কথা ঘোষণা কৰা হ’ব।\nউল্লেখ্য যে, বিগত দীৰ্ঘ সময় ধৰি লোকসভা নিৰ্বাচনত আসনৰ ভাগ বতোৱাৰক লৈ কংগ্ৰেছ আৰু জেডিএছৰ মাজত এক শীতল যুদ্ধৰ সৃষ্টি হৈছিল। লোকসভাত জেডিএছে ১০ টা সমষ্টি দাবী কৰাৰ বিপৰীতে কংগ্ৰেছে মাত্ৰ ৬ টা সমষ্টি প্ৰদান কৰিবলৈ ইচ্ছুকতা প্ৰকাশ কৰাক লৈয়ে দুয়োটা দলৰ মাজত সৃষ্টি হৈছিল মতানৈক্যৰ।\nকিন্তু অৱশেষত বুধবাৰে হোৱা আলোচনাৰ পিছতে জেডিএছে ৮ খন আসনত প্ৰাৰ্থী প্ৰদান কৰাৰ বাবে মান্তি হয়। ইফালে, অতি শীঘ্ৰে দুয়োটা দলেই নিজৰ নিজৰ প্ৰাৰ্থীৰ তালিকা ঘোষণা কৰিব বুলি জানিব পৰা গৈছে।\nআনফালে কংগ্ৰেছ-জেডিএছৰ মিত্ৰতা সন্দৰ্ভত কৰ্ণাটকৰ প্ৰাক্তন মুখ্যমন্ত্ৰী তথা বিজেপি নেতা বি এছ য়েদেয়াৰুপ্পাই প্ৰতিক্ৰিয়া ব্যক্ত কৰি কয় যে এই মিত্ৰতা বিজেপিৰ পৰাভূত কৰিব পৰাকৈ শক্তিশালী নহয়। ৰাজ্যখনৰ ২৮ টা সমষ্টিৰ ভিতৰত ২২ টাতেই বিজেপি প্ৰাৰ্থী জয়ী হ’ব বুলি দাবী কৰে প্ৰাক্তন মুখ্যমন্ত্ৰীগৰাকীয়ে।\nসোণতলীৰ কাছাৰীপামত সামূহিক উৎসৱ


বিধায়ক জিগনেশ মেৱানিক গ্ৰেপ্তাৰ: প্ৰতিক্ৰিয়া ব্যক্ত কৰিলে ডঃ হীৰেন গোহাঁইয়ে\nগুজৰাটৰ বিধায়ক জিগনেশ মেৱানিক কোকৰাঝাৰ আৰক্ষীয়ে গ্ৰেপ্তাৰ কৰাৰ পিছতে ভিন্ন মহলত তীব্ৰ প্ৰতিক্ৰিয়াৰ সৃষ্টি হৈছে।\nএনে সময়তে বিশিষ্ট চিন্তাবিদ ডঃ হীৰেন গোহাঁইয়েও বিধায়ক জিগনেশ মেৱানিৰ গ্ৰেপ্তাৰকলৈ প্ৰতিক্ৰিয়া ব্যক্ত কৰিছে।\nএক বিবৃতিত ডঃ গোহাঁইয়ে কয়—’অসম আৰক্ষীৰ এটা দলে সুদূৰ গুজৰাটলৈ গৈ জিগনেশ মেৱানিক গ্ৰেপ্তাৰ কৰাৰ ঘটনাই মোক হতভম্ব কৰিছে। আৰক্ষীয়ে কোনোবাই কাৰোবাৰ বিৰুদ্ধে ৰাজহুৱাকৈ তেওঁৰ প্ৰিয় নেতাৰ সম্পৰ্কে কটুক্তি কৰা বুলি এজাহাৰ দিলেই অভিযুক্তক গ্ৰেপ্তাৰ কৰিব পাৰে নে? তেনেহলে দেখোন দৈনিক হেজাৰ-বিজাৰ মানুহ গ্ৰেপ্তাৰ হ’ব লাগিব। এগৰাকী বিশিষ্ট আইনবিদক সোধাত ক’লে যে এই অভিযোগত কাকো গ্ৰেপ্তাৰ কৰিব নোৱাৰি।\nমেৱানিৰ উক্তিটোৱে অসম নালাগে ক’তো আইন-শৃঙ্খলা,শান্তি-সম্প্ৰীতি বিঘ্নিত কৰা নাই। নিন্দাৰ পাত্ৰজন অৱশ্যে দেশৰ প্ৰধানমন্ত্ৰী। কিন্তু এই উক্তিয়ে প্ৰধান মন্ত্ৰী জনৰ কাম-কাজত বা কাৰ্যকৰী ক্ষমতা প্ৰয়োগত কোনো নেতিবাচক প্ৰভাৱ পেলাব নোৱাৰে। তেন্তে এই গ্ৰেপ্তাৰৰ যুক্তি কি? ই বাৰু বাকস্বাধীনতাৰ ওপৰত আৰক্ষী বা সমাজৰ কোনো বিশেষ মহলৰ অসঙ্গত আৰু অবৈধ অৱদমন নুসূচায় নে? এনে ঘটনা গণতান্ত্ৰিক দেশৰ বাবে এক লজ্জাকৰ আৰু গৰ্হিত নজিৰ। মই বিশ্বাস কৰোঁ যে জিগনেশ মেৱানিক অবিলম্বে স-সন্মানে মুক্তি দিয়া উচিত’।


শিৱসাগৰ, চিবচাগৰ ইত্যাদি...(শান্তিছায়া শইকীয়া) - সাহিত্য ডট অৰ্গ\n(অসমীয়া ভাষা কোৱা কণ্ডাক্তৰজনে শিৱসাগৰ চিনি নাপায়, চিবচাগৰ চিনি পায়, কিমান দুখৰ কথা ভাবি ভাবি মই স্তব্ধ হৈ পৰিলো।বন্ধুসকল ভাষাৰ উচ্চাৰণত এনেদৰে বিভ্ৰাট হ’লে অসমীয়া- অচমিয়া, অহমীয়া বা অখমীয়া নহ’ব বুলি কেনেকৈ ন দি কওঁ বাৰু…)\nশিৱসাগৰ, চিবচাগৰ ইত্যাদি…\nঅলপতে শিৱসাগৰলৈ গৈছিলো। বাছৰ কণ্ডাক্তৰজনে সুধিলে ক’লৈ যাব? মই বোলো শিৱসাগৰলৈ। বাৰে বাৰে সুধি থকা দেখি ভাবিলো সি চাগৈ অসমীয়া ভালকৈ বুজিকে নাপায় নতুবা শিৱসাগৰৰ নামটো শুনা নাই। কিন্তু বাছখনতো শিৱসাগৰ পাৰ হৈয়ে যাব ডিব্ৰুগড়লৈ! মই তেনেকৈ ভাবি থাকোতেই সি আকৌ ভাৰা বিচাৰি সুধিলে ক’ত নামিব? মই ক’লো -শিৱসাগৰত। সি মোৰ মুখলৈ চাই এনে এটা ভংগীত ৰ’ল যেন মই নক’ব লগা বা নাযাব লগা ঠাইৰ নামহে উচ্চাৰণ কৰিলোঁ। মোৰো খং উঠিছিল, কিন্তু ক্ৰোধ সম্বৰণ কৰি এইবাৰ কঁলো চিঞৰি – কিমান ক’ব লাগে শিৱসাগৰ বুলি? সি সুধিলে চিবচাগৰ? মই বোলো অ’। সি ক’লে- তাকে নকয় কিয়? মই বোলো মইনো কি কৈ আছো? অসমীয়া ভাষা কোৱা কণ্ডাক্তৰজনে শিৱসাগৰ চিনি নাপায়, চিবচাগৰ চিনি পায়, কিমান দুখৰ কথা ভাবি ভাবি মই স্তব্ধ হৈ পৰিলো।বন্ধুসকল ভাষাৰ উচ্চাৰণত এনেদৰে বিভ্ৰাট হ’লে অসমীয়া- অচমিয়া, অহমীয়া বা অখমীয়া নহ’ব বুলি কেনেকৈ ন দি কওঁ বাৰু !\n← ওলট-পালট : কবি- অতুল চন্দ্ৰ হাজৰিকা (ইউনিক’ড ৰূপান্তৰ- বৰ্ণালী হাজৰিকা)\nসিদ্ধান্ত: তুলিকা নিৰ্মলীয়া →\n“তুমি দুচকুতে কাজল ল’লে..” (দিগন্ত কুমাৰ ভট্টাচাৰ্য)


April 2018 – Page6– ফটাঢোল\nApril 1, 2018 লটিঘটি\tOne comment\nস্প্ৰে বিভ্ৰাট — মনালী গগৈ\n“লালৈ ইয়াতে জনমে লালৈ ক’তে বা মৰণে লালৈ কোনে থিৰাং কৰি ক’ব? লালৈ তিৰিৰে জনমে লালৈ সাধি মই আহিছোঁ……” গাটো ধুই আহি বিহুগীত গাই গাই চুলি আঁচুৰি আছিলো। তেনেতে ফোনটো বাজিল। দেখিলো পৰীৰ ফোন। ফোনটো ৰিচিভ কৰি সুধিলো তাইক, মই: কি হ’ল ক? পৰী: চাৰে আঠ বজাৰপৰা ক্লাছ আছে, খবৰ আছে নে নাই অ’? মই : চাৰে আঠ বজাৰপৰাহে আছে। এতিয়াও আছে বিশ মিনিট। পাঁচ মিনিটৰ বাট। কিবা এটা খাই গৈ আছোঁ ৰহ। পৰী: ঠিক আছে, তই আহিবি সোনকালে। ওপৰ\nApril 1, 2018 কাৰ্টুন\tOne comment\nকাৰ্টুন – দেৱজিৎ শইকীয়া\nApril 1, 2018 গল্প\t5 Comments\nনিস্পত্তি – অনন্ত বৰা\nজীৱন মিস্ত্ৰীৰ জীয়েক তৰুলতাক চাবলৈ দৰা আহিছে। দৰাই বোলে মিলিটেৰিৰ চাকৰি কৰে। কথাটো শুনি গজেনৰ মনটো বেয়া। আজি অত দিনে খগেনৰ দোকানৰ মৰ্টন চানা খুৱাই খুৱাই গজেনে তৰুলতাৰ মনটো নাপালে। কেতিয়াবা তাইৰ কথা বতৰাবোৰত তাৰ প্ৰতি মৰম চেনেহ আছে যেনও লাগে। কেতিয়াবা আকৌ এনেকুৱা কৰে যেন তাক তাই চিনিয়েই নাপায়। খং উঠে গজেনৰ। সঁচাকৈয়ে দেই, নাৰী চলনাময়ী বুলি এনেই নকয়। যোৱাবাৰ পূজাত ধাৰ ঋণ কৰি হ’লেও গজেনে তাইৰ মনটো পাবলৈকে সাত হেজাৰ টকীয়া এণ্ড্ৰইড মোবাইল এটাও তাইক উপহাৰ দিছে। নাই\nApril 1, 2018 দৈনন্দিন\tLeaveacomment\nকে কে কে বৰুৱা বাইদেউ – অনুৰূপ মহন্ত\nআমাৰ দেশত ধোদৰ অভাৱ নাই। এই অসম মুলুকতো বোলে ধোদৰ উৎপত্তি বহু পুৰণি। তাহানি স্বৰ্গদেউসকলৰ দিনতে হেনো ধোদৰ পয়োভৰ আছিল, এতিয়া আৰু ন’হবনে! তেতিয়া দেখাক দেখিও পিছে বহু ধোদ বাঢ়িছিল। পিছে নকল আৰু আচল ধোদ স্বৰ্গদেৱে তদন্ত কৰাই একেদিনাই চিনাক্ত কৰাইছিল, আজিকালিৰ দৰে বিশেষজ্ঞ কমিটিৰ প্ৰতিবেদন আহিবৰ বাবে মাহৰ পাছত মাহ বা বছৰ ৰ’ব লগা নহৈছিল। যি শিবিৰত সমস্ত ধোদক ৰাজ আতিথ্য দি ৰখা হৈছিল, সেই শিবিৰত জুই লগাই দিছিল। জুইৰ তাপত নকল ধোদবিলাকে এনেকৈ দৌৰি পলাইছিল যে, ওচেইন ব’ল্টেও\nApril 1, 2018 ভিন্নস্বাদ\t6 Comments\nসুমিত্ৰা মামী – ধৰিত্ৰী শৰণীয়া\nএগৰাকী মামী অাছিল। কেইবছৰমান হ’ল ঢুকাল। নাম সুমিত্ৰা ওৰফে হাতীখাটিনী। (অামাৰ ফালে তিৰোতাবোৰৰ নাম মাকৰ গাঁওখনৰ লগত মিলাই থয়। সেয়ে হাতীখাটৰপৰা অনা বাবে মামীৰ নাম হ’ল হাতীখাটীনি। সুমিত্ৰা নাম ক’ৰবাতে ৰ’ল)। মামীৰ কাণ্ড কাৰখানাবোৰ অাছিল হাঁহিৰ উৎস। কিবা ক’বলৈ খুজি কিবা কয় অাৰু বাকীবোৰ হাঁহি মৰে। কোনোবাই বেয়াকৈ ক’লেও একো অাক্ষেপ নাই। একেবাৰে খোলা অন্তৰৰ ৰচকী তিৰোতা। এদিন অামাৰ মাৰ লগত মামী গোৰেশ্বৰলৈ গ’ল অাৰু দোকানে দোকানে অালিভ লেইলা বিচাৰি হায়ৰাণ। জীয়েকে বোলে নিবলৈ দিছে। বহুত বিচৰাৰ পিছত যেতিয়া নাপালে\nApril 1, 2018 গল্প\tLeaveacomment\nঅভ্যাস – মৃগাংক শইকীয়া\n“দেখিছনে, জলপানকেইটা খাই চামুচখন কেনেকৈ গপচত জেপত ভৰাই লৈ গুছি গ’লগৈ দেখিলি? আহিবি এইবাৰৰপৰা খোৱাম জলপান তোক বুঢ়ীমাৰে।” সুতুলী পেহী খঙত জকজকাই উঠিল। এৰা, কণ্ঠী চোৰৰ কথাই কৈছো। কঠালগুৰি গাঁৱৰ নামজ্বলা চোৰ এই কণ্ঠীৰাম। গাঁৱৰ ৰাইজৰ কিবা বস্তু হেৰালে প্ৰথমে কণ্ঠীৰ ঘৰতেই খানাতালাছী চলে। তামোলখন খাবলৈ দিলেও তামোলৰ বটাটো চকুৰ আগতেই কোন পলকত চুৰিয়াৰ তলত পাক মাৰি ভৰাই লয় কোনেও টলকিবই নোৱাৰে। সেই কণ্ঠী চোৰেই তিনিআলিৰ বকুলজোপাৰ তলত কেঁচা শাক পাচলিৰ দোকান দিয়া আৰম্ভ কৰিছে কেইদিনমানৰপৰা। গোটেই গাঁৱৰ ৰাইজৰ বাবেই\nস্বীকাৰোক্তি – লখিমী কোঁৱৰ হাজৰিকা\nবিহুত এপাক নাচো বা নানাচো মই কিন্তু হাড়ে হিমজুৱে অসমীয়া৷ এই ভয়ানক অসমীয়া “ফিলিংচ”টোৰ বাবেই মই এটা বৰ বেয়া কাম কৰি থৈছোঁ নতুন কইনা হৈ থাকোতেই৷ দিল্লীত থাকোতে মোৰ প্ৰতিবেশীসকল সৰ্ব ভাৰতীয় আছিল৷ বাকী সকলো প্ৰতিবেশী বৰ ভাল আছিল, কিন্তু তাৰে মাজৰ এঘৰ বৰ অভদ্ৰ আছিল৷ তেওঁলোকে অনবৰতে অসমৰ কথা বেয়াকৈ কৈ থাকে৷ অসম জংঘল, তাৰ মানুহবোৰ বেয়া ইত্যাদি ইত্যাদি৷ মোৰ সহ্য নহয়৷ হিন্দী গালি এসোপা মোৰ ডিঙিত খুন্দিয়া খুন্দি কৰি থাকেহি কিন্তু মৰিবলৈকো মুখেৰে ওলাই নাহে৷ সিহঁতক দেখিলেই খঙত


বৰষাৰাণীৰ ধমকত সভাৰ পৰা পলাল ধৰ্মকান্ত ! - Prag News\nHomeআঞ্চলিকবৰষাৰাণীৰ ধমকত সভাৰ পৰা পলাল ধৰ্মকান্ত !\nPrevious articleদীপৰ বিলৰ চকৰ্দো মিকিৰপাৰাত ভূ-মাফিয়াৰ দপদপনি\nNext article১২ বছৰ পৰ্যন্ত বদলি নহ’ব নৱ নিযুক্ত শিক্ষকঃ হিমন্ত বিশ্ব শৰ্মা


এই চৰকাৰী স্কীমৰ দ্বাৰা লাভ কৰক চেভিংচ একাউণ্টৰ জৰিয়তে ডাবল লাভ, লগতে অন্যান্য বহু সুবিধাGet double benefits from this government scheme– News18 Assam\nএই চৰকাৰী স্কীমৰ দ্বাৰা লাভ কৰক চেভিংচ একাউণ্টৰ জৰিয়তে দুগুণ লাভ, লগতে অন্যান্য বহু সুবিধা\nনিজৰ বিনিয়োগ শীঘ্ৰেই ডাবল কৰিব বিচাৰে নেকি?\nNews18 Assam | News18 Assam | September 7, 2020, 10:10 AM IST\nনিজৰ বিনিয়োগ শীঘ্ৰেই ডাবল কৰিব বিচাৰে নেকি? কিন্তু বহুতেই নাজানে যে, ইয়াৰ বাবে ক’ত বিনিয়োগ কৰিব লাগিব বা কিদৰে কিমান টকা ৰিটাৰ্ণ পাব?\nনেচনেল চেভিংচ চাৰ্টিফিকেট- এই স্কীম হ’ল ভাৰত চৰকাৰৰ তৰফৰ পৰা জাৰি কৰা এটা স্মল চেভিংচ স্কীম। যিকোনো ডাকঘৰৰ পৰাই এই চাৰ্টিফিকেট ক্ৰয় কৰিব পাৰি।এই স্কীমৰ প্ৰধান সুবিধা হ’ল, আপুনি মাত্ৰ ১০০ টকা ইয়াত বিনিয়োগ কৰিব পাৰে। ইয়াত বিনিয়োগ কৰাৰ কোনো সীমা নাই। আপুনি নিজৰ ক্ষমতা অনুযায়ী ইয়াত টকা বিনিয়োগ কৰিব পাৰিব।\nযিকোনো ব্যক্তিয়েই এই স্কীমত বিনিয়োগ কৰিব পাৰিব। নিজৰ সন্তানৰ নামতো চাৰ্টিফিকেট ক্ৰয় কৰিব পাৰি। এই চাৰ্টিফিকেট ম্যেচিউৰিটি ৫ বছৰৰ হয়। সুতৰ হাৰ প্ৰতি বছৰে জমা হয়। কিন্তু চক্ৰবৃদ্ধি সুতৰ হিচাপত টকা বিনিয়োগ কৰিলে ই ক্ৰমাগত ভাবে বৃদ্ধি পায়। আপুনি বিনিয়োগ কৰা ১০০ টকা ৫ বছৰত ১৪৪ টকা হ’ব। টেক্স কেৱল ১.৫ লাখ টকা পৰ্যন্ত লাভ কৰিব। চৰকাৰী যোজনা হোৱাৰ বাবে আপোনাৰ ধনৰাশি সম্পূৰ্ণ সুৰক্ষিত।\nনেচনেল চেভিংচ চাৰ্টিফিকেট আপোনাৰ কাষৰ যিকোনো ডাকঘৰৰ পৰা ক্ৰয় কৰিব পাৰিব। ইয়াত সুতৰ হাৰ প্ৰতি তিনি মাহৰ অন্তৰালত সলনি হয়।\nইয়াত ধন বিনিয়োগ কৰিলে টি ডিএছ কৰ্তন নহয়। এই চাৰ্টিফিকেটৰ জৰিয়তে বেংক অথবা ফাইনেঞ্চিয়েল সংস্থাৰ পৰাও লোন ল’ব পাৰিব।


01.09.20 Morning Assame Murli Om Shanti BapDada Madhuban\n"মৰমৰ সন্তানসকল – পিতা আহিছে তোমালোকক কৰ্ম-অকৰ্ম-বিকৰ্মৰ গূঢ় গতি শুনাবলৈ, যেতিয়া আত্মা আৰু শৰীৰ দুয়োটা পবিত্র হয় তেতিয়া কৰ্ম অকৰ্ম হয়, পতিত হ’লে বিকৰ্ম হয়”\nআত্মাত মামৰে ধৰাৰ (বিকাৰৰ লেপ পৰাৰ) কাৰণ কি? মামৰ যদি লাগি আছে তেন্তে তাৰ লক্ষণ কি হ’ব?\nমামৰে ধৰাৰ কাৰণ হৈছে - বিকাৰ। পতিত হোৱাৰ বাবেই মামৰে ধৰে। যদি এতিয়াও মামৰ লাগি আছে তেন্তে তেওঁলোক পুৰণি জগতৰ প্ৰতি আকৰ্ষিত হৈ থাকিব। বুদ্ধি ক্ৰিমিনেলৰ ফালে (আসুৰিক দিশে) গৈ থাকিব। স্মৃতিত থাকিব নোৱাৰিব।\nসন্তানসকলে ইয়াৰ অৰ্থতো বুজি পালে। ওঁম্ শান্তি বুলি ক’লেই এইটো নিশ্চয় হৈ যায় যে আমি আত্মাসকল ইয়াৰ বাসিন্দা নহয়। আমিতো শান্তিধামৰ বাসিন্দা হয়। যেতিয়া ঘৰত থাকোঁ আমাৰ স্বধৰ্ম শান্তি আকৌ ইয়ালৈ আহি ভূমিকা পালন কৰোঁ, কিয়নো শৰীৰ সহিত কৰ্ম কৰিবলগীয়া হয়। কৰ্ম এটা হ’ল ভাল, দ্বিতীয়তো বেয়া। কৰ্ম বেয়া হয় ৰাৱণ ৰাজ্যত। ৰাৱণ ৰাজ্যত সকলোৰে কৰ্ম বিকৰ্ম হৈ গৈছে। এজনো মনুষ্য নাই যাৰ দ্বাৰা বিকৰ্ম নহয়। মনুষ্যইতো ভাবে সাধু-সন্ন্যাসী আদিৰ দ্বাৰা বিকৰ্ম হ'ব নোৱাৰে কিয়নো তেওঁলোক পবিত্ৰ হৈ থাকে। সন্ন্যাস (ত্যাগ) কৰিছে। বাস্তৱত পবিত্ৰ কাক কোৱা হয়, এইটো একেবাৰে নাজানে। কয়ো যে আমি পতিত হয়। পতিত-পাৱনক আহ্বান কৰে। যেতিয়ালৈকে তেওঁ নাহে তেতিয়ালৈকে সৃষ্টিখন পবিত্র হ'ব নোৱাৰে। ইয়াত এয়া হৈছে পতিত পুৰণি সৃষ্টি, সেয়েহে পাৱন সৃষ্টিক স্মৰণ কৰে। পাৱন সৃষ্টিলৈ যেতিয়া যাব তেতিয়া পতিত সৃষ্টিক স্মৰণ নকৰিব। সেইখন সৃষ্টিয়েই ভিন্ন। প্ৰতিটো বস্তু নতুনৰ পৰা আকৌ পুৰণি হয় নহয় জানো। নতুন সৃষ্টিত এজনো পতিত থাকিব নোৱাৰে। নতুন সৃষ্টিৰ ৰচয়িতা হৈছে পৰমপিতা পৰমাত্মা, তেৱেঁই পতিত-পাৱন হয়, তেওঁৰ ৰচনাও নিশ্চয় পাৱন হ'ব লাগিব। পতিতৰ পৰা পাৱন, পাৱনৰ পৰা পতিত, এই কথাবোৰ জগতৰ কাৰোৰে বুদ্ধিত ধাৰণ হ'ব নোৱাৰে। কল্প কল্পই পিতাহে আহি বুজায়। তোমালোক সন্তানসকলৰ ভিতৰতো কোনোবা নিশ্চয় বুদ্ধিৰ হৈ আকৌ সংশয় বুদ্ধিৰ হৈ যায়। মায়াই একেবাৰে গিলি পেলায়। তোমালোক মহাৰথী হোৱা নহয় জানো। মহাৰথীসকলকহে ভাষণ দিবৰ কাৰণে মাতে। মহাৰজাসকলকো বুজাব লাগে। তোমালোকহে প্ৰথমতে পাৱন পূজ্য আছিলা, এতিয়াতো এইখন হৈছেই পতিত সৃষ্টি। পাৱন সৃষ্টিত ভাৰতবাসীহে আছিল। তোমালোক ভাৰতবাসী আদি সনাতন দেৱী-দেৱতা ধৰ্মৰ ডবল মুকুটধাৰী সম্পূৰ্ণ নিৰ্বিকাৰী আছিলা। মহাৰথীসকলেতো এনেকৈ বুজাব লাগিব নহয় জানো। এইটো নিচাৰে বুজাব লাগে। ভগৱানুবাচ (ভগৱানৰ বাণী) - কাম চিতাত বহি ক'লা (অপবিত্ৰ) হৈ যোৱা পুনৰ জ্ঞান চিতাত বহিলে বগা (পবিত্ৰ) হৈ যাবা। এতিয়া যিসকলে বুজায় তেওঁলোকতো কাম চিতাত বহিব নোৱাৰে। কিন্তু এনেকুৱাও আছে যিসকলে অন্যক বুজাই বুজাই কাম চিতাত বহি যায়। আজি এয়া বুজায় আকৌ কাইলৈ বিকাৰত অধঃপতিত হৈ যায়। মায়া বহুত শক্তিশালী হয়। কথাই নুসুধিবা। অন্যক বুজাওঁতাজন নিজে কাম চিতাত বহি যায়। পাচত অনুতাপ কৰে - এয়া কি হ'ল? বক্সিং (মুষ্টিযুদ্ধ) হয় নহয় জানো। স্ত্ৰীক দেখিলে আৰু আকৰ্ষিত হ'ল, মুখ ক'লা কৰি দিলে। মায়া বৰ শক্তিশালী। প্ৰতিজ্ঞা কৰি আকৌ অধঃপতিত হয় তেন্তে কিমান এশ গুণ দণ্ড হৈ যায়। সেয়াতো যেন শূদ্ৰৰ সমান পতিত হৈ গ’ল। গায়নো কৰা হয়- অমৃত পান কৰি পুনৰ বাহিৰলৈ গৈ অন্যক অশান্ত কৰিছিল। কদৰ্য কৰি তুলিছিল। তালিতো দুয়োখন হাতেৰে বাজে। এখনেৰেতো বাজিব নোৱাৰে। দুয়ো বেয়া (বিকাৰী) হৈ যায়। পাচত কোনোবাইতো জনায়, কোনোবাই আকৌ লাজতে নজনায়েই। এনেকৈ ভাবে যে ব্ৰাহ্মণ কুলত যাতে নাম বদনাম হৈ নাযায়। যুদ্ধত কোনোবা পৰাজিত হ’লে তেতিয়া হাহাকাৰ হৈ যায়। হেৰ’ ইমান ডাঙৰ পালোৱানকো বগৰাই দিলে! এনেকুৱা বহুত এক্সিডেণ্ট (দুৰ্ঘটনা) হয়। মায়াই চৰ লগাই দিয়ে, বহুত উচ্চ লক্ষ্যস্থল হয় নহয় জানো।\nএতিয়া তোমালোক সন্তানসকলে বুজি পোৱা যে যিসকল সতোপ্ৰধান বগা (পবিত্ৰ) আছিল, তেওঁলোকেই কাম চিতাত বহাৰ কাৰণে ক'লা (অপবিত্ৰ) তমোপ্ৰধান হৈ গৈছে। ৰামকো ক'লা বৰণীয়াকৈ দেখুৱায়। চিত্ৰতো বহুতৰে ক'লা বৰণীয়াকৈ তৈয়াৰ কৰে। কিন্তু মুখ্যসকলৰ কথা বুজোৱা হয়। ইয়াতো ৰামচন্দ্ৰৰ ক'লা চিত্ৰ আছে, তেওঁলোকক সুধিব লাগে - ক'লা বৰণীয়াকৈ কিয় তৈয়াৰ কৰিছে? কৈ দিব - এয়াতো ঈশ্বৰৰ ইচ্ছা। এয়াতো চলি আহিছে। কিয় হয়, কি হয় - এইবোৰ একো নাজানে। এতিয়া তোমালোকক পিতাই বুজায় - কাম চিতাত বহাৰ কাৰণে পতিত দুখী ৱৰ্থ নট এ পেনী (একেবাৰে মূল্যহীন) হৈ যায়। সেইখন হৈছে নিৰ্বিকাৰী সৃষ্টি। এয়া হৈছে বিকাৰী সৃষ্টি। গতিকে এনেকৈ বুজাব লাগে। এওঁলোক সূৰ্যবংশী, এওঁলোক চন্দ্ৰবংশী আকৌ বৈশ্য বংশী হ'বই লাগে। বাম (বিকাৰী) মাৰ্গত আহিলে তেওঁলোকে নিজক দেৱতা বুলি নকয়। জগত নাথৰ মন্দিৰত ওপৰৰ ফালে দেৱতাসকলৰ কুল দেখুৱায়। ড্ৰেচ (সাজপাৰ) দেৱতাসকলৰ, এক্টিভিটি (কৰ্মকাণ্ড) একেবাৰে কদৰ্য দেখুৱায়। পিতাই যিবোৰ কথাৰ প্ৰতি এটেনশ্বন (মনোযোগ) আকৰ্ষিত কৰায় সেইবোৰৰ প্ৰতি ধ্যান দিব লাগে। মন্দিৰবোৰত বহুত ছাৰ্ভিচ (সেৱা) হ'ব পাৰে। শ্ৰীনাথ দ্বাৰতো বুজাব পাৰা। সুধিব লাগে - এওঁলোকক ক'লা বৰণীয়াকৈ কিয় তৈয়াৰ কৰিছে? এইটো বুজোৱাতো বহুত সহজ। সেয়া হৈছে গ’ল্ডেন এজ (সোণালী যুগ), এয়া হৈছে আইৰণ এজ (লৌহ যুগ)। মামৰে ধৰে (বিকাৰৰ লেপ পৰে) নহয় জানো। এতিয়া তোমালোকৰ মামৰ আঁতৰি গৈ আছে। যিসকলে স্মৰণেই নকৰে গতিকে মামৰো আঁতৰি নাযায়। বহুত মামৰে ধৰিছে গতিকে তেওঁলোক পুৰণি সৃষ্টিৰ প্ৰতি আকৰ্ষিত হৈ থাকিব। সকলোতকৈ বেছি মামৰে ধৰে বিকাৰৰ পৰা। পতিতো বিকাৰৰ বাবেই হৈছে। নিজক জজ্ (পৰীক্ষণ) কৰিব লাগে - মোৰ বুদ্ধি ক্ৰিমিনেলৰ (আসুৰিক) দিশেতো নাযায়। ভাল ভাল ফাৰ্ষ্টক্লাচ (এক নম্বৰৰ) সন্তানো ফেইল (অনুত্তীৰ্ণ) হৈ যায়। এতিয়া তোমালোক সন্তানসকলে এইটো বোধশক্তি পাইছা। মুখ্য কথা হৈছেই পবিত্ৰতাৰ। আৰম্ভণিৰ পৰা ইয়াৰ ওপৰতেই কাজিয়া-পেচাল হৈ আহিছে। পিতায়েই এইটো যুক্তি ৰচিছে - সকলোৱে কৈছিল আমি জ্ঞান অমৃত পান কৰিবলৈ যাওঁ। জ্ঞান অমৃত আছেই জ্ঞান সাগৰৰ ওচৰত। শাস্ত্ৰ পঢ়িলেতো কোনেও পতিতৰ পৰা পাৱন হ'ব নোৱাৰে। পাৱন হৈ পুনৰ পাৱন সৃষ্টিলৈ যাব লাগে। ইয়াত পাৱন হৈ আকৌ ক'লৈ যাব? জগতৰ লোকে ভাবে অমুকে মোক্ষ (মুক্তি) প্ৰাপ্তি কৰিলে। তেওঁলোকে কি জানে, যদি মোক্ষ প্ৰাপ্তি কৰিলে তেন্তে তেওঁৰ ক্ৰিয়া-কৰ্ম আদিও কৰিব নোৱাৰে। ইয়াত দীপক আদি জ্বলায় যাতে তেওঁৰ কোনোধৰণৰ কষ্ট নহয়। অন্ধকাৰত ঠেকা-খুন্দা নাখায়। আত্মাইতো এটা শৰীৰ এৰি অন্য এটা লয়, এক চেকেণ্ডৰ কথা। অন্ধকাৰ আকৌ ক'ৰ পৰা আহিল? এইটো ৰীতি চলি আহিছে, তোমালোকেও কৰিছিলা, এতিয়া একোৱেই নকৰা। তোমালোকে জানা শৰীৰতো মাটি হৈ গ’ল। তাত এনেকুৱা ৰীতি-প্ৰথা নাথাকে। আজিকালিৰ ৰিদ্ধি-সিদ্ধিৰ (তন্ত্ৰ-মন্ত্ৰৰ) কথাত একো নাই। ধৰি লোৱা কাৰোবাৰ পাখি গজিল, উৰিবলৈ ধৰে - পাচত কি হয়, তাৰ পৰা কি লাভ হ’ব? পিতাইতো কয় - মোক স্মৰণ কৰা তেতিয়া বিকৰ্ম বিনাশ হ'ব। এয়া যোগ অগ্নি হয়, যাৰ দ্বাৰা পতিতৰ পৰা পাৱন হ'বা। জ্ঞানৰ দ্বাৰা ধন প্ৰাপ্ত হয়। যোগৰ দ্বাৰা এভাৰ হেল্‌দী (সৰ্বদা নিৰোগী) পবিত্র, জ্ঞানৰ দ্বাৰা এভাৰ ৱেল্‌দী (সৰ্বদা সমৃদ্ধিশালী) হয়। যোগীসকল সদায় দীৰ্ঘায়ু হয়। ভোগীসকলৰ আয়ুস কম। কৃষ্ণক যোগেশ্বৰ বুলি কয়। ঈশ্বৰৰ স্মৃতিৰে কৃষ্ণ হৈছে, তেওঁক স্বৰ্গত যোগেশ্বৰ বুলি নক'ব। তেওঁতো প্ৰিন্স (ৰাজকুমাৰ) হয়। পূৰ্বৰ জন্মত এনেকুৱা কৰ্ম কৰিছে, যাৰ দ্বাৰা এনেকুৱা হ'ল। কৰ্ম-অকৰ্ম-বিকৰ্মৰ গতিও পিতাই বুজাইছে। আধাকল্প হৈছে ৰাম ৰাজ্য, আধাকল্প হৈছে ৰাৱণৰ ৰাজ্য। বিকাৰত যোৱা- এইটো হৈছে সকলোতকৈ ডাঙৰ পাপ। সকলো ভাই-ভনী হয় নহয় জানো। আত্মাসকল সকলো ভাই ভাই হয়। ভগৱানৰ সন্তান হৈ পুনৰ ক্ৰিমিনেল এচাল্ট (আসুৰিক কাৰ্য) কেনেকৈ কৰে। আমি বি. কে.সকল বিকাৰত যাব নোৱাৰোঁ। এইটো যুক্তিৰেহে পবিত্ৰ হৈ থাকিব পাৰে। তোমালোকে জানা এতিয়া ৰাৱণ ৰাজ্য সমাপ্ত হ'ব পুনৰ প্ৰত্যেক আত্মাই পবিত্ৰ হৈ যায়। তাক কোৱা হয় - ঘৰে ঘৰে ৰশ্মি। তোমালোকৰ জ্যোতি জ্বলি গ’ল। জ্ঞানৰ তৃতীয় নেত্ৰ পাইছা। সত্যযুগত সকলো পবিত্ৰ হৈয়ে থাকে। সেয়াও তোমালোকে এতিয়া বুজি পোৱা। অন্যক বুজাবৰ কাৰণে সন্তানসকলৰ ক্ৰমানুসৰি শক্তি থাকে। ক্ৰমানুসৰি স্মৃতিত থাকে। ৰাজধানী কেনেকৈ স্থাপন হয়, কাৰো বুদ্ধিত এইটো নাথাকিব। তোমালোক সেনা হোৱা নহয় জানো। এইটো জানা যে স্মৃতিৰ বলেৰে পবিত্ৰ হৈ আমি ৰজা-ৰাণী হৈ আছোঁ। পুনৰ পৰৱৰ্তী জন্মত গ’ল্ডেন স্পুন ইন মাউঠ (মুখত সোণৰ চামুচ অৰ্থাৎ সমৃদ্ধিশালী অৱস্থা হ'ব)। ডাঙৰ পৰীক্ষা পাছ কৰাসকলে পদবীও ডাঙৰ পায়। পাৰ্থক্য আছে নহয়, যিমান পঢ়া সিমান সুখ। এয়াতো ভগৱানে পঢ়ায়। এইটো নিচা বাঢ়ি থাকিব লাগে। শক্তিশালী বস্তু পোৱা যায়। ভগৱানৰ অবিহনে এনেকুৱা ভগৱান-ভগৱতী কৰি কোনে গঢ়িব। তোমালোক এতিয়া পতিতৰ পৰা পাৱন হৈ আছা পুনৰ জন্ম-জন্মান্তৰৰ কাৰণে সুখী হৈ যাবা। উচ্চ পদ পাবা। পঢ়ি পঢ়ি আকৌ কদৰ্যময় হৈ যায়। দেহ-অভিমানত অহাৰ কাৰণে পুনৰ জ্ঞানৰ তৃতীয় নেত্ৰ বন্ধ হৈ যায়। মায়া বৰ শক্তিশালী। পিতাই নিজেই কয় - বহুত পৰিশ্ৰম কৰিবলগীয়া হয়। মই কিমান পৰিশ্ৰম কৰোঁ - ব্ৰহ্মাৰ শৰীৰত আহি। কিন্তু বুজি উঠি তথাপিও কৈ দিয়ে এনেকুৱা জানো হ'ব পাৰে, শিৱবাবা আহি পঢ়ায় - আমি নামানো। এয়া চালাকী হয়। এনেকৈও কৈ দিয়ে। ৰাজ্যতো স্থাপন হৈয়েই যাব। এনেকৈ কয় নহয় যে সত্যৰ নাও টুলুংভুটুং কৰে কিন্তু নুডুবে। কিমান বিঘিনি আহে। ভাল বাৰু!\nঅতি মৰমৰ, কল্পৰ পাচত পুনৰাই লগ পোৱা নয়নৰ জেউতি, শ্যাম বৰণীয়াৰ পৰা সুন্দৰ হওঁতা আত্মাসকলৰ প্ৰতি মাতা-পিতা বাপদাদাৰ অন্তৰৰ গভীৰৰ পৰা স্নেহপূৰ্ণ স্মৰণ আৰু গুডমৰ্ণিং। আত্মিক পিতাৰ আত্মিক সন্তানসকলক নমস্কাৰ।\n(1) যোগৰ অগ্নিৰে বিকাৰৰ মামৰ আঁতৰাব লাগে। নিজক জজ্ (পৰীক্ষা) কৰিব লাগে যে মোৰ বুদ্ধি ক্ৰিমিনেলৰ ফালেতো (আসুৰিক দিশেতো) নাযায়।\n(2) নিশ্চয়বুদ্ধি হোৱাৰ পাচত পুনৰ কেতিয়াও কোনো কথাত সংশয় আনিব নালাগে। বিকৰ্মৰ পৰা ৰক্ষা পাবলৈ সকলো কৰ্ম নিজৰ স্বধৰ্মত স্থিত হৈ পিতাৰ স্মৃতিত থাকি কৰিব লাগে।\nসৰ্ব প্ৰাপ্তিৰ অনুভৱৰ দ্বাৰা পাৱাৰফুল (শক্তিশালী) হওঁতা সদায় সফলতামূৰ্ত হোৱা\nযিসকল সৰ্ব প্ৰাপ্তিৰ অনুভৱীমূৰ্ত হয় তেওঁলোকেই পাৱাৰফুল (শক্তিশালী) হয়, এনেকুৱা পাৱাৰফুল (শক্তিশালী) সৰ্ব প্ৰাপ্তিৰ অনুভৱী আত্মাসকলহে সফলতামূৰ্ত হ'ব পাৰে কিয়নো এতিয়া সকলো আত্মাই বিচাৰিব যে সুখ-শান্তিৰ মাষ্টৰ দাতা ক'ত আছে। গতিকে যেতিয়া তোমালোকৰ ওচৰত সৰ্বশক্তিৰ ষ্টক (পুঁজি) জমা থাকিব তেতিয়াহে সকলোকে সন্তুষ্ট কৰিব পাৰিবা। যিদৰে আজিকালি এখন ষ্টোৰতে (দোকানতে) সকলো সামগ্ৰী পোৱা যায়, সেইদৰে তোমালোকো হ'ব লাগে। এনেকুৱা নহয় যে সহনশক্তি আছে সন্মুখীন হোৱাৰ শক্তি নাই। সৰ্বশক্তিৰ ষ্টক (পুঁজি) জমা হৈ থাকিব লাগে তেতিয়া সফলতামূৰ্ত হ’ব পাৰিবা।\nমৰ্যাদাই হৈছে ব্ৰাহ্মণ জীৱনৰ খোজ, খোজে প্ৰতি খোজ দিয়া অৰ্থাৎ লক্ষ্যস্থলৰ সমীপত উপস্থিত হোৱা।\nমাতেশ্বৰীজীৰ অমূল্য মহাবাক্য\n"পুৰুষাৰ্থ আৰু প্ৰালব্ধৰ ৰচি থোৱা অনাদি ড্ৰামা"\nমাতেশ্বৰী:- পুৰুষাৰ্থ আৰু প্ৰালব্ধ দুটা বস্তু হয়, পুৰুষাৰ্থৰ দ্বাৰা প্ৰালব্ধ গঢ়ি উঠে। এয়া অনাদি সৃষ্টিৰ চক্ৰ ঘূৰি থাকে, যিসকল আদি সনাতন ভাৰতবাসী পূজ্য আছিল, তেওঁলোকেই পুনৰ পূজাৰী হ’ল আকৌ তেওঁলোক পূজাৰীসকলেই পুৰুষাৰ্থ কৰি পূজ্য হ'বগৈ, এয়া অৱৰোহণ আৰু আৰোহণ অনাদি ড্ৰামাৰ খেল ৰচি থোৱা আছে।\nজিজ্ঞাসু:- মাতেশ্বৰী, মোৰো এইটো প্ৰশ্ন উদয় হয় যে যিহেতু এই ড্ৰামা এনেকৈ ৰচি থোৱা আছে তেন্তে যদি আৰোহণ কৰিবলগীয়া আছে তেন্তে আপোনাআপুনি কৰিম তেনেস্থলত পুৰুষাৰ্থ কৰাৰ লাভেই বা কি হ'ল? আৰোহণ কৰাৰ পাচত আকৌ অৱনমিত হ'মেই তেন্তে ইমান পুৰুষাৰ্থই বা কিয় কৰোঁ? মাতেশ্বৰী, আপুনি ক’ব খোজে যে এই ড্ৰামা হুবহু ৰিপিট (পুনৰাবৃত্তি) হয় তেন্তে অলমাইটী (সৰ্বশক্তিমান) পৰমাত্মাই সদায় এনেকুৱা খেল দেখি নিজে ভাগৰি নপৰেনে? যেনেকৈ 4টা ঋতুত ঠাণ্ডা, গৰম আদিৰ পাৰ্থক্য থাকে তেনেদৰে এই খেলখনত পাৰ্থক্য নহ’বনে?\nমাতেশ্বৰী:- বচ, এয়াইতো এই ড্ৰামাখনৰ অনন্যতা, হুবহু ৰিপিট (পুনৰাবৃত্তি) হয় আৰু এই ড্ৰামাত আৰু অনন্যতা আছে যে ৰিপিট (পুনৰাবৃত্তি) হোৱা সত্ত্বেও নিত্য নতুন যেন লাগে। প্ৰথমতেতো নিজৰো এই শিক্ষা নাছিল, কিন্তু যিহেতু ন’লেজ (জ্ঞান) প্ৰাপ্ত হ'ল গতিকে চেকেণ্ডৰ পাচত চেকেণ্ড যি চলে, যদিও হুবহু কল্পৰ পূৰ্বৰ দৰেই চলে কিন্তু যেতিয়া তাক সাক্ষী হৈ চোৱা যায় তেতিয়া নিত্য নতুন যেন লাগে। এতিয়া সুখ-দুখ দুয়োটাৰে পৰিচয় প্ৰাপ্ত হৈ গ'ল সেয়েহে এনেকৈ নুবুজিবা যে যদি ফেইল (অনুত্তীৰ্ণ) হ'বলগীয়াই আছে তেন্তে আকৌ পঢ়োঁৱেই বা কিয়? নহয়, তেনেহ’লেতো এনেকৈও বুজা যে যদি ভোজন পাবলগীয়া আছে তেন্তে আপোনাআপুনি পাম, তেন্তে ইমান কষ্ট কৰি উপাৰ্জন কিয় কৰা? সেইদৰে আমিও দেখি আছোঁ এতিয়া আৰোহণ কলাৰ সময় আহিছে, সেয়াই দেৱতাৰ বংশ স্থাপন হৈ আছে তেন্তে কিয়নো এতিয়াই সেই সুখ লৈ নলওঁ। যেনেকৈ চোৱা এতিয়া যদি কোনোবা জৰ্জ (বিচাৰক) হ'ব বিচাৰে তেন্তে যেতিয়া পুৰুষাৰ্থ কৰিব তেতিয়াহে সেই ডিগ্ৰী প্ৰাপ্ত কৰিব নহয় জানো। যদি তাত ফেইল (অনুত্তীৰ্ণ) হৈ যায় তেন্তে পৰিশ্ৰমেই ব্যৰ্থ হৈ যায়, কিন্তু এই অবিনাশী জ্ঞানত আকৌ এনেকুৱা নহয়, অলপমানো এই অবিনাশী জ্ঞানৰ বিনাশ নহয়। ইমান পুৰুষাৰ্থ নকৰি দৈৱী ৰয়েল (ৰাজকীয়) বংশতো নাহিলেও কিন্তু যদি কম পুৰুষাৰ্থও কৰিলে তথাপিও সেই সত্যযুগী দৈৱী প্ৰজাত আহিব পাৰে। কিন্তু পুৰুষাৰ্থ নিশ্চয় কৰিব লাগিব কিয়নো পুৰুষাৰ্থৰ দ্বাৰাহে প্ৰালব্ধ গঢ়ি উঠিব, মহিমা পুৰুষাৰ্থহে গায়ন কৰা হয়।\n''এই ঈশ্বৰীয় ন’লেজ (জ্ঞান) সকলো মনুষ্য আত্মাৰ কাৰণে"\nপোন-প্ৰথমেতো নিজে এটা মুখ্য পইণ্ট খেয়ালত অৱশ্যে ৰাখিব লাগে, যিহেতু এই মনুষ্য সৃষ্টি বৃক্ষৰ বীজৰূপ পৰমাত্মা হয় তেন্তে সেই পৰমাত্মাৰ দ্বাৰা যি ন’লেজ (জ্ঞান) প্ৰাপ্ত হৈ আছে সেয়া সকলো মনুষ্যৰ কাৰণে জৰুৰী হয়। সকলো ধৰ্মাৱলম্বীৰে এই ন’লেজ (জ্ঞান) লোৱাৰ অধিকাৰ আছে। যদিও প্ৰত্যেক ধৰ্মৰ ন’লেজ (জ্ঞান) নিজা নিজা, প্ৰত্যেকৰে শাস্ত্ৰ নিজা নিজা, প্ৰত্যেকৰে মত নিজা নিজা, প্ৰত্যেকৰে সংস্কাৰ নিজা নিজা কিন্তু এই ন’লেজ (জ্ঞান) সকলোৰে কাৰণে। লাগিলে তেওঁ এই জ্ঞান ধাৰণ কৰিবই নোৱাৰক, আমাৰ বংশত নাহকেই কিন্তু সকলোৰে পিতা হোৱাৰ কাৰণে তেওঁৰ লগত যোগসুত্ৰ গঢ়িলে তথাপিও পবিত্র নিশ্চয় হ'ব। এই পবিত্ৰতাৰ কাৰণে নিজৰ চেক্সনত (শাখাত) পদ অৱশ্যে পাব কিয়নো যোগকতো সকলো মনুষ্যই মানে, বহুত মনুষ্যই এনেকৈ কয় যে আমাকো মুক্তি লাগে, কিন্তু শাস্তিৰ নোখোৱাকৈ মুক্ত হোৱাৰ শক্তিও এই যোগৰ দ্বাৰা প্ৰাপ্ত হ'ব পাৰে। ভাল বাৰু - ওঁম্ শান্তি।